
Capitolul 1 


— De unde-l ai? întrebă Jody, cu teamă. 

Rod se foi nervos. 

— Ce contează de unde-l am? Îţi place? 

— Bineînţeles că-mi place. În vocea lui Jody nu se mai simţea 
teamă, ci doar dezinteres. A luat ceasul de pe pat, montat într-o 
piatră semipreţioasă, de culoare lila și a mângâiat cu degetul 
cadranul strălucitor. L-ai furat, nu-i așa? 

— De ce trebuie să te gândești întotdeauna la asta? se încruntă 
Rod. 

— Pentru că de când ieşim împreună, nu te-am văzut niciodată 
cumpărând un lucru pe care-l poti lua gratis. Îşi ridică mâneca de la 
bluza de mătase și legă ceasul la încheietură. După asta, își plimbă 
mâna încoace și încolo pentru a vedea cum strălucesc pietricelele în 
lumina soarelui de după-amiază. 

Rod oftă. 

— Bine, l-am furat. Și care-i problema? 

— Problema e că îmi promiseseși că la următoarea spargere o să 
mă iei și pe mine, izbucni Jody, și-și trase mâneca de la bluză. Îşi luă 
furioasă casca de motocicletă și o puse pe cap, fixându-și-o cu grijă 
sub bărbie. 

— Restul băieţilor au decis că nu e bine să luăm și fete cu noi. A 
fost foarte riscant. Am atacat Sturtevant, de pe Broadway. Nu puteam 
risca să ne ţină cineva în urmă... 

— Să vă ţină în urmă! i-o tăie ea. Lasă-mă să-ţi spun... 

— Vine restul găștii, o întrerupse Rod cu blândeţe când alte opt 
motoare se auziră în susul străzii. El se urcă pe al lui și se întoarse 
spre fată. Haide, Jody, urcă și nu face crize de furie! 

— Unde mergem? 

— La hanul lui Larry. Unde altundeva? 

Jody oftă. Da, unde altundeva puteau merge? Se urcă și nu mai 
zise nimic. 

Scările care duceau la local erau murdare, vopsite în negru și 
neluminate. Interiorul era, oarecum, opusul lor. Pereţii erau 
zugrăviți în culori stridente, iar becurile colorate luminau ca prin 
ceaţă încăperea scăldată în fum. Tablouri ciudate erau agățate ici și 
colo şi pe o scenă improvizată, niște tipi cu păr lung și îmbrăcăminte 
neglijentă cântau o melodie cu versuri oribile. 

Jody fusese pe aici de multe ori cu gașca, așa că apariţia ei nu șoca 
pe nimeni. 

S-a aşezat la o masă și l-a așteptat pe Rod să-i aducă o cafea. Şi-a 
desfăcut casca și a așezat-o pe spătarul unui scaun liber, de lângă ea. 
Apoi, cu bărbia în palme și coatele pe masă, ascultă plictisită formaţia 
care se chinuia să cânte. 

Dintr-o dată, simţi o nevoie ciudată să izbucnească în râs. I se 
părea un gest atât de prostesc și de neinspirat să bată atâta cale până 
aici, ca să vorbească, într-un loc în care nu se putea auzi nimic de 
zgomotul infernal care avea pretenţia să se numească muzică. Brusc, 
toate astea îi părură o pierdere de timp și de energie. 

Privi în jur. În seara asta, culorile în care erau zugrăviți pereţii, 
păreau și mai stridente, zgomotul era asurzitor, iar fumul era 
împrăștiat peste tot, ca o pâclă deasă. Studie feţele tuturor celor din 
jur. Fetele aveau machiaje stridente, care le făceau să pară niște 
fantome albe, cu ochi vineți și păr lung și negru. O, Doamne, și eu 
arăt așa! îşi zise fata. 

Erau îmbrăcate cu aproape orice. Giace de piele, pantaloni 
strâmţi, fuste scurte, şorturi. Întoarse privirea spre bărbaţi, care, spre 
deosebire de fete, erau cu toţii îmbrăcaţi la fel, cu blugi și jachete din 
piele și își ţineau mâinile în buzunare. Înfăţișarea lor putea fi descrisă 
cu ușurință drept una neglijentă și oarecum murdară. 

Oftând, Jody se sprijini de perete și simţi cum îi vibrează corpul 
de la muzică. Era atât de tare, încât o simţea zvâcnind în creier. 

— Eşti tăcută în seara asta. Ce s-a întâmplat? o întrebă Rod, care se 
îndepărtă puţin de grup ca să vorbească cu ea. Încă mai ești supărată 
pe mine pentru că nu te-am luat cu noi? 

— Nu, zise fata, cu sinceritate. Cu siguranță, polițiștii vor da de voi 
până la urmă și n-am chef să fiu băgată în asta. Dacă mai fac vreo 
prostie, e posibil să ajung la Borstal. Deja sunt sătulă de situaţia asta. 
Tăcu. Începea să se sature să tipe ca să fie auzită. 

— Vrei să dansezi? 

— Ce zici? 

— Te-am întrebat dacă vrei să dansezi, repetă Rod, mai tare. 

Jody râse. 

— Unde? E mai mult loc pe mese decât pe ringul de dans. 

— De obicei, nu-ţi pasă de lucrul ăsta. 

— Ei bine, uite că acum îmi pasă. Nu-mi mai place să mă simt ca 
pe un teren de fotbal când vreau să dansez. Oh, m-am săturat! Aș vrea 
să fac ceva, ceva diferit. Orice! 

— Ce zici dacă am pleca cu toţii cu niște lăzi de băutură la Raumai? 
sugeră Don, un alt membru al grupului, care se apropiase să le 
asculte conversaţia. 

Jody se întoarse brusc spre el. 

— Raumai e un loc foarte frumos, dar eu n-am nici cea mai mică 
intenţie să merg cu voi acolo, pentru că știu că noaptea o voi petrece 
de una singură. De ce nu încerci să vii cu ceva original? M-am săturat 
să spui mereu lucruri pe care nu le gândești. 

Don dădu nepăsător din umeri. 

— Ei bine, nu mă poti învinovăţi pentru c-am încercat, zise el și se 
întoarse la grupul vesel de alături. 

— Ideea lui e diferită și originală, atâta timp cât ne priveşte doar 
pe noi doi, spuse Rod. 

— Rod! 

— Toate celelalte fete... 

— Nu-mi pasă de alte fete! strigă Jody, sărind în picioare. 

— Unde pleci? 

— Nu ştiu, oriunde. M-am săturat de locul ăsta. Muzica e prea tare. 

— Bine, locul unde vrei să te duci e diferit? 

— Haide să încercăm la Flamenco. 

Ştii tu, cafeneaua aia nouă de pe Broadway. 

Rod se întoarse spre băieți. 

— Ce ziceţi, mergem la Flamenco? 

— Ei, haide, pufni Len. Trebuie să porţi costum și cravată acolo. 

— Ba nu trebuie! replică Jody. Ei bine, mergeţi, sau nu? Dacă nu 
vreţi, mă duc de una singură. 

— Bine, să mergem. O să le aratăm celor de acolo cum știm noi să 
ne distrăm. 

Motoarele celor opt motociclete tulburară liniștea nopţii când 
porniră spre Oraș. 

Cafeneaua Flamenco era cu totul diferită de cea din care tocmai 
plecaseră. Au urcat cu toții scările și au intrat într-o încăpere luminată 
discret, părând ridicoli și nelalocul lor în decorul tipic spaniol. 
Geamurile mari aveau draperii roșii, cu margini aurii. Peste tot erau 
măsuţe și scaune din lemn negru, iar pereţii aveau oglinzi mari cu 
margini aurii și motive spaniole. 

Pentru că era trecut de zece și jumătate, localul era plin și lumea 
de la mese privea curioasă trupa de ciudaţi care tocmai intrase pe 
ușă. Grupul a ocupat câteva mese apropiate de ringul de dans și a 
comandat cafea. Mzica latino-americană se auzea din boxele montate 
în perete, dând încăperii un aer de intimitate. 

Jody căscă. 

— Ar fi bine să dea muzica mai tare. Altfel, cred că o să adorm. 

— Eu aș dori să te răzgândești, bombăni Rod. Înainte, spuneai că 
nu-ți place prea tare. 

— Ei bine, asta era înainte. Acum, ringul de dans e gol și am chef 
să dansez. Len, du-te, te rog, și spune-le să dea muzica mai tare. 

Se ridică în picioare, își dădu jos giaca și-i întinse o mână lui Rod. 
Vii? 

— Așteaptă până muzica e dată mai tare. 

— Dansez eu cu tine. Larry se ridică, dar prietena lui îl împinse din 
nou pe scaun. 

— Eşti beat. Stai jos și bea-ti cafeaua, zise fata. 

Jody îl privi, surprinsă. Dacă era beat într-adevăr, se ascundea 
destul de bine. 

— Fi, atunci voi dansa de una singură, anunţă ea, începând să se 
miște în ritmul muzicii. Era îmbrăcată cu un pulover alb, pe gât, 
pantaloni strâmţi și cizme înalte. 

Muzica se auzi mai tare, iar fata se mișca din ce în ce mai repede. 
Era o bună dansatoare și întotdeauna stârnea invidie când apărea pe 
ring. La următoarea melodie, puţin mai lentă, îl luă și pe Rod la dans. 

— Ai fost grozavă, zise Rod, venind spre ea. Te simţi mai bine 
acum? 

— Nu, zise ea repede. Tot mi-ar plăcea să fac ceva... 

— Diferit? 

— Mai mult ceva stupid, nebunesc, care să iasă din tipare. 

— De exemplu, ce? 

— Nu ştiu. Oftă. Cred că mi-ar plăcea să plec din orașul ăsta. 
Câteodată e atât de plictisitor aici, în Palmy, că-mi vine să tip. 

— Şi atunci, de ce nu pleci? La cum te știu, n-o să ajungi prea 
departe fără mine. 

Jody se enervă. 

— Nu sunt proprietatea ta, Rod Bains, așa că scoate-ţi asta din 
minte. Pot pleca oriunde vreau fără să-ți cer ţie permisiunea. 

Și aș face-o, dacă aș putea. 

— Ce te oprește? 

— Sunt sub observaie, prostule. Ai uitat? 

— Ah, da. pentru c-ai furat racheta aia. 

— Şi pentru că am cauzat daune proprietăţii municipale când am 
condus sub influenţa alcolului. Încă trei luni. Expresia de pe fața ei 
era una de nemulțumire. Privea fără ţintă peste umărul lui, când văzu 
doi bărbaţi care stăteau la o masă și care o priveau insistent. 

— Eu mi-am ispășit pedeapsa pentru furtul acela. Dar mi-aș fi dorit 
să am rude bogate să-mi achite cauţiunea, ca să fi scăpat mai repede. 

— Rudele mele bogate nu mi-au mai plătit-o de data asta, zise ea, 
luându-și ochii de la cei doi. Am primit doar o amendă, pentru că a 
fost prima mea infracţiune. Și oricum, dacă ai rude bogate, nu 
înseamnă că vor plăti ce strici, termină Jody supărată. După o pauză, 
adăugă: știi, când te gândești că ăsta e al șaptelea mare oraș din Noua 
Zeelandă, ai impresia că poți face și alte lucruri în afară de mers la 
film și de frecventat cafenelele, zise ea, schimbând subiectul. 

— Dansuri country. 

— Prostii! pufni fata. Sunt atât de înghesuite, că nici n-ai loc să te 
miști. Pentru populaţia din Palmy, distracţia e văzută ca un lucru 
bizar. Nu degeaba se spune că sâmbătă seara mai degrabă vezi un 
taur pe străzile orașului decât un om. 

— Ei bine, poate că cei care se ocupă cu organizarea 
evenimentelor de acest fel, țin mai mult la liniștea orașului. Trebuie 
să recunoaștem că avem o localitate frumoasă și liniștită. 

Rod nu era genul de om căruia să-i pese de lucrurile astea. El se 
complăcea în orice situaţie, atâta timp cât se putea bucura de 


12 ALICE HARRISON 


plimbările cu motocicleta lui, de zgomotul pe care-l făcea motorul ei, 
de mersul la muncă , în fiecare zi, la Freezing Works și de întâlnirea 
cu gaşca în fiecare seară. Bineînţeles, îi mai plăcea și să apară 
neinvitat la petrecerile de sâmbătă seara, unde obișnuia să bea toată 
băutura și să facă scandal, iar duminicile să și le petreacă în pat, 
într-o stare de mahmureală totală. În general, lui Jody nu-i păsa dacă 
băiatul se îmbată sau nu, dar existau momente când o înfuria la 
culme, iar ăsta era unul din ele. 

Se îndepărtă din braţele lui și-i zise apăsat: 

— Frumos! pufni ea. Când ai avut tu timp să-ţi dai seama dacă 
orașul nostru e frumos sau nu? Rareori. Mi-e greață de felul tău de a 
accepta lucrurile așa cum sunt, când pot fi îmbunătățite. Plecă de pe 
ring și se așeză pe scaunul ei. 

Rod o urmă și se așeză lângă ea. Vru s-o ia în brațe, dar ea se 
opuse. 

— Ia zi-mi, îl știi pe tipul de acolo? o întrebă Sharon King pe Jody. 

— Care tip? 

— Cel de acolo, din spatele tău. Sharon îi arătă cu mâna. Sunt doi 
bărbaţi care stau la câteva mese de noi. Cel tânăr nu și-a luat ochii de 
la tine de când am intrat. Știu asta, pentru că i-am urmărit până 
acum. Rod se întoarse și privi și el. 

— Bineînţeles că nu-i știe. Și dacă nu încetează să se mai holbeze 
la ea, s-ar putea să iasă de aici cu ochii vineți. 

Jody se uită și ea și-i spuse amuzată lui Rod: 

— Pe cine încerci să păcălești? E de două ori cât tine. 

— Şi ce dacă? N-are nici o şansă cu tine, așa că de ce să-mi fac griji? 
răspunse el. 

— Ce vrei să spui cu asta? 

== primul rând, tu ești a mea... 

— Ba nu sunt! 

— Și în al doilea rând, pare un cetățean respectabil, ceea ce 
înseamnă că n-are ce să-l atragă la tine. Probabil că nici mort n-ar dori 
să fie văzut în compania ta. 

— Mie mi se pare că arată mai mult a fermier, zise Sharon. De fapt, 
amândoi par fermieri. 

— Deci, nu e genul tău. Rod mai încercă o dată să pună mâna pe 
după gâtul ei, dar fata îl respinse din nou. 

Se ridică și ţipă la el: 

— Bagă bine la cap, Rod Bains. Nu-ţi aparţin și vei vedea dacă tipul 
acela respectabil va dori să fie văzut dansând cu o fată ca mine. 

Se întoarse și se îndreptă spre masa la care stăteau cei doi bărbaţi. 

— Bună, îl salută ea pe cel tânăr, care de la distanță părea mai în 
vârstă, dar din apropiere nu avea mai mult de douăzeci și unu de ani. 
Fără să mai aștepte să fie invitată, în cazul în care nu s-ar fi întâmplat 
asta, își trase singură un scaun și se așeză. Numele meu e Jody 
Linton. Tu cum te numeşti? 

Puțin surprins, băiatul răspunse: 

— Brent Slade, iar acesta e fratele meu, Adam. 

Cu bărbia sprijinită în mâini, fata își trecea privirea de la unul la 
altul și observă că Adam nu era deloc surprins de gestul ei, dar o 
scruta cu niște ochi care parcă spuneau: 

O abordare tipică pentru o astfel de fată care încearcă să aibă o 
legătură cu fratele meu mai mic. Dar eu voi avea grijă ca lucrurile să 
nu stea așa. 

O privea cu ochi reci și duri, iar când l-a privit şi ea, nu i-a arătat 
prea multă importanţă. Cu toate astea, l-a urmărit cu privirea preț de 
o clipă, apoi i-a spus lui Brent: 

— Vrei să dansăm? 

Fl era pe cale să zică da, cu ochii înflăcărați de bucurie, când 
interveni fratele lui: 

— Mulţumim de întrebare, dar noi tocmai plecam. 

— Dar, în mod sigur, aveţi timp pentru un dans. Jody se ridică 
repede, luându-l de mână pe Brent. Ştia că trebuie să danseze pentru 
a-i face în ciudă lui Rod, și Adam Slade nu avea cum s-o oprească. 
Imediat, Brent se ridică și el, uitând parcă de existenţa fratelui său. 
Lucrul ăsta a făcut-o pe Jody să se simtă triumfătoare și nu s-a putut 
abtine să nu-i zâmbească cu subînteles lui Adam. 

— Vii des aici? îl întrebă ea pe Brent, încercând să-l detensioneze. 
Era clar că nu avusese de-a face cu fete ca ea, sau, mai bine zis, cu 
fete. Nu știa nici să danseze prea bine, și, fiind conștient de lucrul 
ăsta, și mai Știind și că Jody era o bună dansatoare, îl făcea să se simtă 
şi mai dezavantajat. 

— Uneori. Nu venim în oraș prea des. 

— Eşti fermier? 

— Da. Fratele meu are o fermă în afara Pohanginei. 

— Mmm.. E vreo ocazie specială în seara asta? 

— Adam împlinește treizeci și unu de ani. 

Jody se uită peste umăr, spre el. 

— Necăsătorit? 

— Nu. Şi probabil că își va aniversa și cei șaizeci de ani tot burlac. 

— Şi tu? Ai de gând să-i calci pe urme? 

— Nu ştiu. N-am de unde să știu aşa ceva, nu? 

— De ce mă priveai? 

Dintr-o dată, băiatul se îmbujoră. 

— Dansezi foarte frumos. 

— Oh, asta-i tot? îl provocă ea. 

— Cred că ești conștientă de farmecul tău. Chiar și cu machiajul 
ăsta şi cu hainele pe care le porţi, ești o fată frumoasă și știi că n-ai 
nevoie de mine să-ţi confirm lucrul ăsta, zise Brent cu asprime. 

Lui Jody îi pieri zâmbetul de pe buze. 

— Ce vrei să spui cu "hainele astea"? 

— Ei bine, nu te ajută deloc să-ți pui farmecele în evidență. 

Fata își țuguie buzele. 

Încercă să se elibereze din bratele lui, dar băiatul o strânse mai 
tare şi n-avu ce face decât să continue dansul. 

— Oh, nu, nu face asta! zise el. M-ai invitat la dans, nu-ţi amintești? 
De lângă mine n-o să pleci așa cum ai plecat de lângă tipul de acolo, 
pe care l-ai făcut să pară un idiot. 

— Tipul ăla e, din întâmplare, prietenul meu. 

— Şi ce fel de a-ţi trata prietenul! Dacă ai fi fost prietena mea, nu 
te-aș fi lăsat să pleci de lângă mine și să inviti un alt băiat la dans. 

— Nu-i aparţin nici lui, nici tie, nici altcuiva. Nu sunt proprietatea 
nimănui! Fac ceea ce-mi place! Încercă din nou să se retragă din 
braţele lui, dar efortul fu în zadar. Era mai mare și mai puternic decât 
Rod și și-a dat seama că n-avea cum să-l lase singur pe ring, așa cum 
făcuse cu el. 

— Mai bine mi-ai da drumul, îl avertiză ea. Restul găștii mele nu te 
priveşte cu ochi buni. Mai ales Rod. Și lucrul ăsta era adevărat, pentru 

că a aruncat o privire în direcţia lor și aceștia au văzut că băiatul 
nu-i dădea drumul și începuseră să se agite. 

După o clipă, l-a văzut pe Rod ridicându-se și venind spre ei, 
urmat de Len, Don și alți câţiva băieţi. 

— Haide, amice, s-a săturat de atâta dans, zise Rod, venind 
aproape de ei. 

Fără să ia în seamă ceea ce zisese, se întoarse încet spre el, apoi îi 
zise lui Jody, fără s-o elibereze din braţe: 

— Cine zice că s-a săturat? 

— Eu spun asta. Rod încercă să-i desfacă braţele din jurul fetei. Dar 
Brent n-avea nici o intenţie să-i dea drumul, așa că se întoarse cu 
spatele la tânăr. Brusc, Rod îi puse o mână pe umăr și-l întoarse cu 
faţa la el. Jody, acum eliberată, se uita enervată la ce se întâmpla. 
Deci, Rod dorea să se lupte pentru ea, nu-i așa? Să se lupte cu 
fermierul ăsta mai înalt și mai puternic decât el? Cu siguranță că avea 
să mai ceară ajutorul altora, dar dorinţa lui era clară. 

În toată învălmășeala asta, uitase de Adam, dar îl văzu, apărând 
între cei doi, mai înalt și mai puternic decât toţi cei de față. Ce se va 
întâmpla acum, oare? se întrebă ea. Adam putea să-i transforme în 
carne tocată pe fiecare în parte. 

Își dădu seama că el o privea şi se simţi constrânsă să se uite în 
ochii lui. Chiar și în lumina difuză din local, îi putea citi în ochi 
dezgustul. Încet, își ridică bărbia și își puse mâinile în șold. 

— Nu va fi nici o bătaie. Nici aici, nici în altă parte. Vocea lui Adam 
se auzea încet și pătrunzător. 

— Nu mi-e frică de ei, Adam. I-aș putea bate pe toţi cu o singură 
mână, se întoarse Brent și se uită urât la fratele său pentru că 

intervenise și acum apărea ca un prost în fața tinerilor rebeli, care 
făceau glume răutăcioase la adresa lui. 

— Sunt sigur de asta, Brent, zie Adam autoritar. Și continuă, dar 
fără să-l privească pe băiat, ci pe Jody. Dar n-am nici o intenţie să te 
las să te baţi pentru o fată cu asemenea purtări. 

Jody încremeni. Se albi la faţă și doar ochii negri mai exprimau 
ceva. Cu o mișcare ușoară, se apropie de Adam și ridică mâna. Dar 
bărbatul i-o prinse exact în momentul în care mai avea câţiva 
centimetri până să-i zgârie faţa. 

— O să plătești pentru asta, îi zise ea. 

Adam îi suci puţin încheietura, după care o îndepărtă și i-o 
eliberă. 

Ea îl privi furioasă, fără să-și frece mâna care o durea. 

— Vei vedea. O să-ţi plătesc pentru asta, repetă ea. 

— Haide, Brent. 

Adam îi întoarse spatele. 

Jody îi văzu plecând, cu fața contorsionată de furie. Directorul 
localului îi rugase pe toţi să părăsească repede cafeneaua. 

— Nu-ţi face griji, îi zise ea. Plecăm acum. 

Apoi își luă furioasă jacheta și ieși repede pe ușă. 


kkk 


— Pe unde ai umblat? o voce ascutită se auzi de la capătul scărilor. 
Jody oftă şi nu zise nimic. Işi scoase casca, o puse pe măsuța din 

camera de zi, apoi își trecu degetele prin părul lung și mătăsos, 
încercând să-l aranjeze cu degetele. 

— Ai auzit ce te-am întrebat? Se auziră pași coborând pe scară. 

— Te-am auzit, Roseann. Mi-aș dori din tot sufletul să nu mă mai 
întrebi asta. 

— Dacă ai auzit, atunci răspunde-mi. Unde-ai fost? 

— Prin zonă, cu gaşca. 

— Ştii că n-ai voie să fii în oraş până la ora asta. Dacă te prinde 
poliția... 

— Nu m-a prins. 

— Dar o va face. Și vei ajunge imediat în Borstal. 

Jody își scoase jacheta de piele. 

— Și de ce te tot plângi atâta? Ar fi perfect pentru tine dacă aș 
pleca, nu? Haide, nu te mai păcăli singură. Abia aștepți ziua când voi 
pleca din casa asta. 

Roseann dădu din cap negativ. Avea în jur de patruzeci de ani, dar 
mai era încă o femeie destul de atrăgătoare, mereu aranjată și bine 
îmbrăcată, genul acela de femeie care nu era văzută niciodată fără 
machiaj și fără onduleuri. 

— Nu-i așa, spuse ea. Nu e nici o fărâmă de afecțiune între noi. 
Perry a făcut cea mai mare greșeală când a fost de acord să vii aici. Ai 
reușit să faci un circ din viaţa ta și să-ți baţi joc și de mine și de el. 

— Asta înseamnă că mai bine i-ai fi lăsat să mă ia, nu-i așa? spuse 
calmă Jody mătușii sale, care stătea pe lângă ea. 

— Nu-ţi face griji, mormăi femeia. Dacă n-ar fi fost Perry să te 
scoată din beleaua în care intraseși ultima oară, atunci, chiar te-ar fi 
luat. Eu, una, mi-aş fi dorit asta. 

— Oh, sunt sigură, Roseann. Și atunci s-ar fi aflat totul despre tine 
Şi... 

— Taci, Jody! Femeia se făcu lividă. 

Fata râse. 

— Nu-ţi mai face atâtea griji, zise ea cu dispreț. Secretul tău sordid 
e în siguranţă la mine. 

— Dacă Perry... dacă Perry nu te-ar fi găsit niciodată..., Roseann 
trase aer în piept, încercând să se calmeze. Ştii ce-ar însemna asta 
pentru el și pentru cariera lui! 

— Şi pentru poziţia socială, Roseann. Nu uita de asta. 
Imaginează-ţi ce scandal ar fi. Jody pocni din degete. 

— L-ar omori. Chiar dacă pe mine mă urăști, gândește-te la 
unchiul tău, care are același sânge cu tine. 

— Nu mai dramatiza atât! izbucni fata. Eu semăn cu tine, mătușică 
dragă, nu-mi pasă de nimeni în afară de persoana mea. Își luă jacheta 
pe umăr și începu să urce scările. Se opri și se întoarse să-și privească 
mătușa. Întrebă voioasă, cu un zâmbet luminos: apropo, unde e 
unchiul Perry? Ca de obicei, în bar, cu băutura lângă el, sau sub bar, 
mort de beat? Femeia o privi cu mai multă dușmănie și încercă să se 
stăpânească să sară la gâtul fetei care o privea cu dispreț de la capătul 
scărilor, s-o bată până nu mai putea, s-o strângă de gât până când... 
Dintr-o dată, fu întreruptă. 

— Chiar ţi-ai dori să mă omori, nu-i așa? Jody dădu capul pe spate 
și izbucni în râs. Atunci, familia Linton, ar ocupa prima pagină a 
ziarelor. Bum! 

— De ce ne faci asta? Roseann încerca să facă pe nevinovata, 
încercare la care apelase de prea multe ori în faţa lui Jody. Cu ce 

te-am supărat noi? Perry e cel mai important consilier din 
Palmerston. Și-a dedicat toată viaţa orașului ăstuia și a câștigat 
respectul și încrederea tuturor și acum, din cauza ta, e posibil ca în 
curând să rămână fără nimic din toate astea... 

— Cu excepția băuturii, o întrerupse Jody pe un ton plictisit, ceea 
ce însemna că mai auzise povestea asta de multe ori. 

— Dar el se va încăpăţâna și va da pentru tine până și ultimul 
bănuţ. 

Jody căscă. 

— Ei bine, Roseann, asta e bine de știut. Acum, te rog să mă scuzi, 
dar aș vrea să merg în camera mea. 

— Jody! vocea ascuţită și hotărâtă și o făcu pe fată să se mai 
întoarcă o dată cu faţa la ea. O văzu că-i priveşte încheietura mâinii, 
încă roșie de la strânsoarea lui Adam. Cu toţii primim ceea ce 
merităm, Jody. Și tu la fel, ascultă-mă pe mine. Eşti distrugătoare ca 
o epidemie. Când stă în puterea ta, distrugi tot ce poţi. Dar într-o zi, 
te vei distruge și pe tine. 

Jody zâmbi. 

— Poate că așa se va întâmpla. Cine știe? Şi cui îi pasă? adăugă mai 
mult pentru sine. 

În camera ei, se schimbă în pijama și își trecu repede cu peria prin 
păr, în faţa oglinzii. Uitase ce-i spusese mătușa ei. Asta era firea lui 
Roseann. Apela la astfel de amenințări când simţea că n-o mai scoate 
la capăt cu ea. Credea că puţină psihologie și câteva amenințări dure 
puteau s-o facă pe Jody să fie mai umană. 

Puse peria pe măsuţă și se studie în oglindă. Parul lung și roșcat 
îi cădea drept și mătăsos pe umeri. Nu mai avea strălucirea de 

altădată, pentru că încetase de mult să se mai ocupe de el. Tenul, 
acum demachiat, era proaspăt doar din cauza mâncării sănătoase și a 
climatului în care locuia. Dar nici el nu strălucea și nu avea aspectul 
sănătos ca cel al celorlalte fete de vârsta ei. Ştia că de vină erau 
alcoolul, țigările şi nopţile nedormite. Oricum, în ciuda a toate astea, 
era o fată foarte frumoasă, cu ochi mari, căprui, cu buze delicate, pe 
care doar rareori se vedea un zâmbet. Adam Slade o făcuse imorală. 

Când își aminti de el, se strâmbă. Chiar și Roseann îi spunea asta, 
deseori. Dar Jody nu se obosise niciodată să-i atragă atenţia femeii 
asupra lipsei sale de morală. Nu merita. Dar, oricum, chiar dacă știa 
care-i sunt lipsurile, nimeni n-avea dreptul s-o facă o fată uşoară, 
pentru că niciodată nu fusese așa și nici n-avea de gând să fie. 

De la Roseann accepta insultele astea fără să-i pese. Dar venite din 
partea unui bărbat pe care nu-l cunoștea și care n-o cunoștea, în fața 
prietenilor ei și a unor străini, era de neconceput. 

Se ridică de pe scaun, închise lumina și se așeză pe pat. Somnul 
o ocolea parcă dinadins, ca să aibă timp să se gândească la 
răzbunarea pentru fermierul înalt, puternic și cu ochi negri. Îi zisese 
Că va plăti pentru ce a făcut. Iar ea, când spunea un lucru, îl și ducea 
la bun sfârșit. 


Capitolul 2 


Și așa a început totul. Ca o obsesie de răzbunare. Dar Jody, în 
timp ce se chinuia să pună la cale un plan, nu avea cum să prevadă 
în ce fel se va sfârși totul. 

La o zi după toate astea, Brent o sună să se scuze pentru 
comportamentul nepotrivit al fratelui său și, drept compensație, o 
invită în oraș. Jody, uimită de întorsătura pe care au luat-o lucrurile, 
a acceptat cu bucurie. Era o ocazie pe care nu trebuia s-o scape și de 
care trebuia să profite la maximum. Știind că Adam Slade nu vrea nici 
în ruptul capului ca fratele său să aibă de-a face cu ea, cum se putea 
răzbuna mai bine pe el, decât să-l facă pe tânăr să se îndrăgostească 
de ea? Și astfel, Brent ar fi considerat-o chiar mai importantă decât 
fratele său și ar fi fost de acord cu tot ceea ce spunea și făcea. 

Dar va merge, oare? Brent Slade nu era un neghiob, ca Rod și ca 
restul prietenilor săi. Dar nu avea de ce să-și facă griji. În ciuda felului 
în care se îmbrăca şi a oamenilor cu care umbla, întotdeauna stârnise 
atracţie în ochii băieţilor, mai ales că atitudinea ei nu putea fi 

înțeleasă ca un îndemn sau ca o respingere. Și cu cât se purta mai 
urât și mai rece cu ei, cu atât era mai mult pe placul lor. Cu siguranță, 
Brent nu făcea excepţie. 

Calculele ei s-au dovedit perfecte, pentru că, două luni mai târziu, 
Brent o ceru de soţie și îi propuse să plece din oraș la sfârșit de 
săptămână, ca să sărbătorească împreună. Dar Jody insistă ca mai 
întâi să-i spună lui Adam. 

— Ei, domnule Slade, ce părere ai? zise ea râzând, când se aflau 
toți trei în salonul casei lor din Riverview, de pe valea Pohangina. 
Crezi că m-aș potrivi aici? Riverview e un loc retras, dar foarte frumos, 
îi spuse ea lui Adam când rămaseră singuri câteva momente. 

Adam primi veștile cu un calm surprinzător. Era o reacţie pe care 
Jody nu și-o imaginase și la care nici nu se așteptase. Fata zâmbi și, 
fără să-i ceară permisiunea, își puse votcă într-un pahar. 

— Pe cine crezi că va alege? întrebă ea. Pe tine sau pe mine? Ridică 
paharul și-l duse la buze. 

— După cum am mai spus, eşti o ticăloasă care se foloseşte de 
toate farmecele ei. Dar Riverview e o fermă prosperă și frumoasă și 
cred că nu am ce să risc. 

Dar Brent a ales-o pe ea, și fata şi-a împlinit răzbunarea. Victoria 
era de partea ei, însă acum își dădea seama că nu o dorește. Și că nu 
dorește nici să se căsătorească cu Brent. Și, în afară de asta, viața la 
fermă, nu i se potrivea deloc. Ce să facă acolo? Doar gândindu-se la 
asta, prindea puteri să-i spună lui Brent, chiar în după-amiaza asta, că 
nu-l dorea ca soț. L-ar fi putut lăsa pe Adam să se mai perpelească 
putin, dar pentru ce? Pentru ea, totul era un joc. Un joc prostesc de 
care începea să se plictisească. 

Dar își dădu seama prea târziu că era şi un joc periculos. 

În timp ce se îndreptau spre Himatangi, una din cele cinci plaje 
situate la nord de Palmerston, Jody se gândea cum să-i spună lui 
Brent ce hotărâse. Din cauza asta, nu era deloc atentă la condus. 
Doar când Brent ţipă la ea pentru că intraseră pe contrasens și o 
mașină se apropia cu viteză din faţă, își dădu seama de ce se petrecea 
în jurul ei. Brent văzuse mașina și trăgea cu putere de volan ca să 
evite coliziunea, dar și ei aveau viteză și impactul era iminent. 

Jody auzi lovitura și sticla spartă și, peste toate, se auzi și pe ea 
țipând. Un moment se simți una cu mașina pentru că se tot 
rostogolea, încă o dată și încă o dată. 

Când își reveni, era întinsă pe iarbă. Auzi lume vorbind și zgomot 
de fier. 

Se ridică și nu-i venea să creadă că nu păţise nimic. Poate avea o 
coastă ruptă și o gleznă fracturată, dar asta era tot. Se simţea puţin 
ameţită, dar avea să-i treacă în curând. Respiră ușurată. Dacă ea era 
bine, cu siguranţă era și Brent. 

Se uită spre mașina avariată și văzu o mulţime de oameni în jurul 
ei. Se auzeau venind o ambulanță și câteva mașini de poliție. Încercă 
să meargă spre locul accidentului, dar fu reţinută de niște oameni 
care i-au spus să rămână pe loc. 

— Brent...? 

— Facem tot ce putem, domnişoară. E prins sub mașină. 

— E bine? 

— Nu știm încă. E în viaţă, dar e inconștient. Şoferul celeilalte 
mașini nu are nici o rană gravă și a fost dus la spital. Acum, poate că 
v-aş putea întreba câte ceva. 

Dacă ne-ati putea da numele și adresa dumneavoastră... 

— Nu, mai făcu un efort să plece de lângă ei. Trebuie să fac ceva. 
Trebuie să ajut în vreun fel! Oricum, cei doi bărbaţi au forțat-o să 
rămână pe loc. 

— Nu aveţi cum să ajutaţi dacă vă duceţi acolo. Nu e nimic de 
făcut. Mai mult o să-i încurcaţi pe ceilalți. 

— Trebuie să văd! insistă ea. 

Bărbaţii făcură schimb de priviri. 

— Ţine-o aici, Larry. O să aduc eu targa. 


KKK 


Doar când a ajuns la spital, Jody le-a spus numele și adresa. Era 
speriată. Ştia că dacă ar fi spus asta poliției, ar fi recunoscut-o și ar fi 
obligat-o să se lase testată pentru a vedea dacă era sub influența 
alcoolului. Ar fi descoperit că băuse nu cu mult înainte de accident. 
Dar acum era prea târziu pentru asta. Mai era doar o persoană de 
care trebuia să se teamă. Cineva care putea dovedi că băuse. 

Fiind tensionată și agitată, a refuzat să se lase consultată pentru a 
i se descoperi posibile răni de pe urma accidentului. Stătu singură, 
pe un scaun, lângă salonul în care doctorii făceau tot ce le stătea în 
putință pentru a-i salva viața lui Brent Slade. 

Mai era încă acolo, când ușile mari ale coridorului se deschiseră 
și Adam Slade intră grăbit. 

Se uită furios la ea și întrebă: 

— Unde e? Unde e fratele meu? Se forța să rămână calm și să 
vorbească liniștit. Avea faţa crispată și părea îmbătrânit. 

Jody nu zise nimic. Rămase rigidă, fără să poată vorbi și fără să se 
poată mișca. El veni la ea, o luă de umeri și o scutură. 

— Doamne, câte aș vrea să-ţi fac! Încercă să se elibereze, dar în 
zadar. Ea îl privi în ochi și începu să tremure. 

— N-am vrut să se întâmple asta! N-am vrut! spuse ea, după o 
clipă. 

— Domnule Slade! 

Își înfipse degetele mai tare în umerii ei, dar după un moment, se 
întoarse și o lăsă în pace. Doctorul preferă să nu comenteze scena. 

— Vreti să veniţi cu mine, vă rog? 

Au trecut ore întregi de când plecase Adam. La un moment dat, 
și-a dat seama că au venit și unchii ei, care ocupau scaunele din faţă, 
dar ea continua să-și ţină capul în mâini și să refuze să se uite la ei. 

A așteptat, încercând să nu se gândească la ce se va întâmpla dacă 
fratele mai mic al lui Adam avea să moară. Și nici nu încercă să se 
gândească la faptul că dacă va rămâne în viaţă, va mai avea dreptul la 
încă o şansă să se îndrepte. Adânc în sufletul ei, știa că nu mai merită 
încă una. Dar încă mai spera. 

Când Adam se întoarse din salon, simți cum i se scurge tot 
sângele din creier. Încercă să-și imagineze ce simţea. Oare era șoc, 
oboseală, poate ură? Auzi ca prin vis vorbele lui reci: 

— Brent e mort. 

Atunci, fata leșină și încercă să se agaţe de întunericul care o 
învălia ca să scape de povara care apăsa acum pe umerii ei, 
rugându-se cu disperare să nu se mai trezească niciodată. 

Oricum, zilele în care încercase să obţină ceea ce-și dorea se 
sfârșiseră şi când se trezi se văzu într-un pat mare, de spital, acoperită 
cu un cearceaf, spălată și dezbrăcată, probabil pentru că fusese 
examinată înainte. 

Nu era singură în salon. Patul era înconjurat de câțiva bărbaţi, 
printre care și Adam Slade și detectivul Morgan, un bărbat care a 
jucat un rol deloc plăcut în viaţa ei. 

— Iarăşi tu? întrebă ea involuntar. 

— Da, întâlnirile noastre par să devină un obicei, nu-i așa, 
domnişoară Linton? spuse el pe un ton rece. 

Fata își luă privirea de la el și își văzu unchii, care parcă nici nu 
erau atenţi la zbuciumul ei. 

— Domnul Morgan vrea să-ţi pună câteva întrebări, zise doctorul. 
Nu va dura mult. Când va termina, o să-ţi dau un calmant care te va 
ajuta să dormi. Ai avut doar câteva zgârieturi, așa că mâine vei putea 
pleca acasă. 

Cu coada ochiului, Jody îl văzu pe Adam Slade cum strângea cu 
mâna tăblia de la pat. Bineînţeles că-l durea realitatea. Ea era 
sănătoasă, nu avea nimic, iar fratele lui era mort. 

Ştia că se abtine, ca să se poarte cum trebuie. Era acel gen de om 
care era în stare să ascundă ceea ce simţea doar pentru a avea o 
purtare exemplară faţă de cei din jur. 

— Acum, domnişoară Linton, vă rog să fiți drăguță și să-mi spuneţi 
ce s-a întâmplat mai exact, continuă detectivul, cu același ton rece. 

Jody începu să vorbească, privindu-l pe bărbatul de lângă ea cum 
lua notite și întrebându-se cum avea să depășească unchiul ei acest 
moment. De celelalte probleme reușise s-o scape cu bani și cu 

influență. Dar era sigură că de data asta n-avea ce să mai facă. Zâmbi 
pentru sine. Acum, Roseann avea de ce să-și facă griji. 

— Nu e nimic de râs, izbucni detectivul. Ascultă-mă, domnișoară 
Linton. Se aplecă spre ea. E a treia oară când dai de bucluc. Ai furat 
și ai produs pagube orașului. Ai scăpat pe bani frumoși, dar acum nu 
mai merge așa. Chiar eu voi avea grijă să plătești pentru ce-ai făcut. 

Jody încercă să nu-l privească. 

— Mă ameninţi? Pentru că dacă e așa, nu-ți mai pierde timpul. A 
fost un accident. N-am avut cum să-l impiedic. Nu mă poţi învinui 
pentru un accident. 

— Tu conduceai? 

— Nu. 

— Minti. Chiar Brant ne-a zis asta înainte să moară. De asta tu ai 
scăpat și ai fost aruncată din mașină, pentru că impactul a fost pe 
partea lui. A fost un gest neinspirat din partea ta să minti. 

— Bine, eu am fost șoferul. 

— Acum, spune-mi ce s-a întâmplat. Și de data asta, vreau 
adevărul. 

— Conduceam pe autostrada Pioneer. 

— A cui era maşina? 

— A lui Brent, bineînţeles. 

— L-ai cerut să te lase să conduci? 

— Da, cum aș fi putut altfel? 

— Bine, te rog să-mi răspunzi doar la întrebări, fără să mai faci 
comentarii inutile. A vrut din prima să te lase la volan sau a ezitat 
puţin? 

— Ar fi făcut orice L-aș fi rugat. 

— Nu mai ocoli răspunsul. A ezitat sau nu? 

— Nu! 

Morgan oftă și își netezi cămașa cu un gest nervos. 

— Domnișoară Linton, te voi întreba încă o dată și încă o dată cum 
s-au petrecut lucrurile, până te vei decide să-mi spui adevărul. 
Înainte ca Brent Slade să moară a dat o declaraţie care e diferită de 
ceea ce spui tu. Nu avem de ce să ne îndoim de cuvântul lui, dar de 
al tău, ştii bine că da. Așa că mai dă-mi o dată răspunsul la întrebarea 
aia! 

— Bine, bine! îl întrerupse Jody. N-a vrut să mă lase să conduc. Dar 
l-am convins. Face — făcea — tot ce-i ceream. Ce legătură are asta cu 
ce s-a întâmplat? 

— O să vezi. Continuă povestea. 

— Conduceam pe autostrada Pioneer, spre plaja Himatangi. 
Soarele era prea puternic și a trebuit să încetinesc pentru că nu mai 
vedeam aproape nimic și pentru că deja conduceam pe mijlocul 
străzii. 

— De la ce viteză ai încetinit? 

— Cam de la nouăzeci de kilometri pe oră. Nu-mi amintesc cum 
s-a întâmplat totul. Știu doar că Brent a strigat la mine la un moment 
dat, să trag pe dreapta, pentru că venea o mașină din faţă. Am 
încercat să trag de volan, dar nu mai vedeam nimic, atunci Brent a 
tras şi el de volan și singurul lucru pe care mi-l amintesc e că am 
început să ne răsturnăm cu mașina. Am crezut că nu se mai oprește! 
Simţea cum o trec fiorii când povestea despre momentele acelea. 
Oroarea de a nu putea face nimic în timp ce Brent era inconștient și 
prins sub mașină. 

Strânse cearșaful de pe pat până simţi că-i amorțesc degetele. Cât 
ar fi vrut s-o lase cu toții în pace! 

— Băuseși, domnişoară Linton? continuă detectivul Morgan cu 
aceeaşi voce calmă. 

Jody simţi că nu mai poate să respire. Oare ce să spună? 

— Nu! zise într-un târziu. 

— Ai consumat alcool înainte să conduci maşina lui Brent Slade? 

Simţea broboane de sudoare pe tot corpul. Dacă spunea 
adevărul, detectivul avea suficiente dovezi ca s-o facă să plătească. Se 
uită la Adam, dar acesta avea o expesie impenetrabilă. Minţi cu 
disperare: 

— Nu! Și încă își ţinea ochii aţintiţi spre Adam, dar acesta nu făcea 
nici cea mai mică mișcare. 

De ce nu spunea nimic? se întreba ea. De ce nu spune că mint? 
Doar știe foarte bine că am băut. Se poate răzbuna doar dacă spune 
câteva cuvinte. 

Dar Adam rămase în continuare tăcut. În mod ciudat, chiar și 
detectivul rămase tăcut. Oare în ce direcţie putea să mai 
investigheze? Dacă îi spunea că băuse, se termina totul și cazul era 
rezolvat. Dar în situaţia asta? Ar fi putut s-o testeze, dar acum era prea 
târziu, iar la momentul accidentului, nu se lăsase testată. Așa că acum 
aveau nevoie de martori, poate chiar de Slade. 

— Încă un lucru, domnişoară Linton... 

— Nu! Refuz să mai răspund la vreo întrebare! Refuz, mă auzi? 
Simti că devine puţin isterică. Era plină de nervi și nu mai știa cum 
avea să se termine totul. De ce Adam nu zisese nimic? Ce însemna 
tăcerea lui? Era ceva ce nu putea înţelege nici în ruptul capului. 

Vă rog pe toți să ieşiţi și să mă lăsaţi singură. Acum! 


KKK 


A doua zi, Jody fu externată din spital. Doctorul a asigurat-o că nu 
avea de ce să-și facă griji pentru că era complet refăcută. Cu toate 
astea însă, Jody nu se simţea bine. O durea fiecare oscior și mușchi 
şi ameţea. 

Unchii ei au venit s-o ia acasă. Perry Linton n-a scos nici un cuvânt 
pe drum, iar fata îi era recunoscătoare pentru asta. Fireşte că aveau 
să vorbească, dar cu cât mai târziu, cu atât mai bine. 

Ofta şi se uita pe geamul mașinii în timp ce se apropiau de centrul 
orașului. Niciodată nu studiase ce era în jurul ei. Pentru ea, orașul în 
care locuia era ca o prăpastie din care dorea cu disperare să iasă. Dar 
acum, pentru că se părea că în curând va fi forțată să facă lucrul 
acesta, privea locurile cu alți ochi. 

Palmerstonul de Nord, înconjurat de cele mai frumoase lanţuri 
muntoase — Rimutakas, Tararuas și Ruahines — cu grădini de flori și 
arbori feluriţi, era considerat unul dintre cele mai frumoase oraşe din 
Noua Zeelandă. 

Astăzi, era o zi superbă, cu cer senin și nori pufoși care păreau 
atât de apropiaţi de pământ, încât puteai să-i atingi. Piaţa, unde în 
cursul săptămânii era o forfotă de lume, acum era liniștită. Se mai 
auzeau doar zgomotul fântânilor arteziene și cântecele păsărelelor. 
Străzile erau străjuite de arbori de diverse feluri: cireși în floare, 

mesteceni, palmieri și, din loc în loc, peluzele verzi și netede îţi luau 
ochii. Totul era atât de proaspăt şi emana atâta vitalitate! 

Magazinele din jur erau goale și pustii, aşa cum era și sufletul 
fetei. Era duminică. Of, cât ura duminicile! Totul era lipsit de viaţă. 
Mort. 

Restul zilei rămase în pat. Dori să citească ziarele de seară și fu 
surprinsă să constate că nu se scrisese nimic important despre 
accident și ce o surprinsese cel mai mult era că singurele nume 
pomenite erau al ei și al lui Brant. Unchiul ei nu apărea nicăieri. Și 
nu era nici o îndoială că fusese un simplu accident. Bineînţeles, se 
așteptase ca unchiul Perry să fie amestecat și în treaba asta, așa cum 
se întâmplase în celelalte ocazii. Nici numele lui Adam Slade nu era 
menţionat în articol. Oare de ce tăcuse? Mărturia lui ar fi făcut cu 
siguanță prima pagină. Totul era foarte ciudat! 

Toată săptămâna următoare rămase în pat. Duminică se dădu jos 
și simțea cum o doare fiecare parte din corp. Cobori în curte și se 
aşeză la o măsuţă, să răsfoiască niște reviste de-ale mătușii sale. Din 
când în când, mai ridica privirea spre lacul din apropiere, unde se 
jucau câteva rațe sălbatice și câteva lebede. 

Pe mal erau mai multe case de oameni înstăriți, care ocupau 
funcţii înalte în oraș. Erau frumos construite și cu bun-gust. Dintr-o 
dată, fetei îi pieri cheful să admire priveliștea, pentru că apăru mătușa 
ei. 

— Jody, vrei să vii puţin în salon, te rog? 

Se ridică și o urmă în tăcere. Asta e, gândi ea. Am avut o 
săptămână de pauză și acum era timpul pentru o ședință în care se 
va hotărî ce era de făcut cu nepoata rebelă. 

Când intră în salon, rămase încremenită. Adam Slade stătea lângă 
unchiul ei. Da, chiar Adam Slade! 

Când o văzu intrând, se ridică. Simţi cum o măsoară din cap 
până-n picioare, cum îi cercetează îmbrăcămintea neglijentă, pielea 
bronzată și părul răvășit care-i intra în ochi. 

Se întreba cu siguranţă ce naiba văzuse fratele lui la ea de dorise 
s-o ia de soţie. 

— Așază-te, Jody, zise unchiul ei, calm. 

Făcu ce i se ceru și cu coada ochiului urmărea fiecare mișcare a 
lui Adam. Îi era frică de ce avea să urmeze, mai ales pentru că nu știa 
cum stăteau lucrurile. 

— Jody, ceea ce vreau să-ţi spun eu și mătușa ta, și ceea ce avem 
de făcut, nu ne va face plăcere nici unuia dintre noi. Dar vei vedea că 
nu avem de ales. 

Jody rămase tăcută și încercă să se pregătească pentru ce va urma. 

— Nu va fi nici un proces... 

Slavă Domnului pentru asta! gândi Jody. Dar nici nu întrebă din 
ce cauză. 

— Poliţia are de gând să te creadă că a fost un accident, pentru că 
n-au nici o dovadă care să susţină altceva. 

— Dar a fost un accident! izbucni fata. 

— Se poate, dar într-un asemenea caz, în care sunt implicaţi doi 
adolescenţi, există întotdeauna șansa ca măcar unul din ei să fi 
consumat alcool înainte de accident. 

Imediat, Jody se uită în ochii lui Adam și-i văzu privirea rece și 
dură. 

— Ai băut înainte de accident, nu-i așa? întrebă unchiul Perry. 

— Da, fără îndoială că domnul Slade te-a informat că am băut 
două pahare de votcă. Dar jur că nu m-au influenţat în nici un fel. 
S-a întâmplat din vina soarelui. Strălucea atât de puternic încât, 
pentru câteva secunde n-am mai văzut nimic în fața mea. Și tu știi cât 
de greu e să conduci spre plajă, când e soarele puternic. 

Unchiul Perry dădu din cap cu dezaprobare. 

— Ştii bine că oricine altcineva ar fi putut fi crezut, dar cu reputaţia 
ta... 

— Şi atunci, de ce el n-a... De ce nu le-ai spus asta polițiștilor? 
strigă Jody la Adam, dar acesta nu zise nimic. Mai mult ca sigur că 
m-ar fi închis și te-ai fi răzbunat. 

— Pentru că domnul Slade a fost atât de drăguţ să se gândească 
printre altele la poziţia mea în societate și la cât de rău ne va face 
lucrul ăsta mie și lui Roseann. 

— Ce drăguţ din partea lui! murmură Jody. 

— Nu chiar, continuă Perry Linton. După cum am spus, "printre 
altele" ceea ce te include și pe tine. 

— Pe mine? 

— Domnul Slade a ajuns la o înțelegere cu mine și cu Roseann. A 
fost de acord să nu se ducă la poliție cu dovada pe care o are, și astfel 
a oprit să ajungă la ziare o poveste urâtă a accidentului, care mi-ar fi 
periclitat cariera. 

Jody era neîncrezătoare. Oare ce urmărea? 

— E frumos din partea lui, recunoscu ea. 

— Mă îndoiesc că vei mai crede asta, Jody. În schimb... 

— Ah, da, trebuia să mă aştept la asta. Ce dorește? 

— Pe tine. 

Jody tăcu preț de câteva secunde. Nu știa dacă auzise sau nu bine. 

— Pe mine? 

Unchiul Perry încuviință. 

— Dar e ridicol! Nu mă poate avea! și se ridică repede de pe scaun. 

— Oh, ba da, Jody, poate, zise Roseann. În ochii femeii se citea o 
mulțumire abia stăpânită. Și eu îl consolez pentru asta. 

— Roseann! 

— Taci, Perry, te rog! De ani de zile, o tot lași să scape de 
responsabilitatea delictelor ei. Ne-a pus de atâtea ori în pericol 
poziția socială şi reputaţia. l-am acceptat toate răzvrătirile de 
adolescentă și nici măcar nu e fiica noastră! Nu mai trebuie s-o 
apărăm. Nu ne este deloc recunoscătoare pentru tot ce-am făcut 
pentru ea. Se întoarse spre Slade. Eu, domnule Slade, sunt foarte 
încântată că o vei lua de la noi. Nu știu dacă mai puteam s-o suport 
mult. 

Jody o privi consternată, palidă ca o foaie de hârtie. 

— N-ai îndrăzni...! 

— Serios? o provocă femeia. 

— Dar slujba mea... 

Mătușa ei râse. 

— Ne-am ocupat şi de asta. Se pare că nu mai au nevoie de tine la 
fabrică. 

Disperată, Jody se întoarse spre unchiul ei. El îi făcuse 
întotdeauna toate poftele și cu siguranță că avea s-o ajute și acum. 

— Unchiule Perry, te rog... 

Dar Roseann, care abia aștepta acest moment, i-o tăie repede: 

— Nu te mai agita atât, dragă! E inutil să-ţi mai baţi la cap unchiul. 

De data sta nu mai are cum să te ajute. 

Ignorând-o pe Roseann, Jody continuă să-l implore. Dar el nu zise 
nimic. 

— Unchiule Perry, spune ceva, se tângui ea. Nu poti să-l lași pe 
Adam Slade să mă ia așa, pur și simplu. 

Unchiul Perry nu ştia ce să zică. Adăugă doar: 

— Jody, ştii doar, slujba mea... 

Fata se enervă și sări în picioare. 

— Slujba ta! pufni ea. Dar acum vorbim despre viața mea! Perry nu 
se uita la ea. De ce mă vrei? îl întrebă ea pe Adam. 

— Să muncești la ferma mea. 

— Să muncesc la ferma ta? Dar nu știu nici să gătesc, nici să cos. 
Nu știu să fac nimic. Roseann poate să-ți confirme asta. Nu mă pricep 
la nimic! 

— O să înveţi, i-o tăie el. Și oricum, nu mă gândeam la treburile 
astea. Acum că Brent nu mai e, vreau să faci munca lui, pentru că 
n-am pe nimeni care să mă ajute. Probabil că la început mai mult vei 
încurca decât vei ajuta, dar lucrurile se vor schimba în timp. O să am 
grijă să muncești de dimineața până seara, fără pauză. Când voi 
termina cu tine, vei înţelege ce înseamnă munca și truda. N-o să mai 
ai timp să te gândești la tine sau la cum să distrugi oameni și lucruri. 
Poate că o să-ţi fac un bine cu asta, dar sunt sigur că ţie nu-ţi va face 
plăcere. 

— Asta e răzbunarea ta? Să mă condamni la muncă pe viaţă? 

— Poate, zâmbi bărbatul. 

— Nu mă poti obliga să vin cu tine. Nu mă poți forța! 

— N-aș spune asta în locul tău. 

— Şi dacă n-o să meargă? Ce-o să-mi faci atunci? 

— Sunt multe feluri în care te-a putea face să lucrezi, domnișoară 
Linton. Nu sunt un om tolerant. Nici măcar n-am o fire binevoitoare. 
Sunt sigur că vei coopera după ce-i voi aplica zece curele pe spate și 
te voi ține la un regim de apă cu pâine. 

Jody râse. 

— Da, pari genul de om care să se poarte ca un barbar cu o femeie. 

— Cu o femeie nu, domnişoară Linton, dar cu un copil, da. Și tu 
ești unul dintre cei care merită bătaie ca să se îndrepte. 

Roseann se ridică, având un zâmbet perfid pe buze. Era mai mult 
decât își putuse dori vreodată. Îi zise încet lui Adam: 

— Mă duc să-i fac bagajul. 

— Nu mă duc! strigă Jody. 

Dar, pentru prima oară în viața ei, Roaseann nu mai ezită. Acum, 
nu mai avea de ce să se teamă. Adam Slade avea să se ocupe de ea, 
iar treaba ei era să-i împacheteze toate lucrurile, ca să scape definitiv 
de fată. 

— N-o să te iert niciodată pentru asta, unchiule Perry, niciodată! 
Pe nici unul din voi n-o să-l iert! 

— Nu cred că problema e că nu-i vei ierta tu, Jody, zise Adam. Cred 
că mai bine te-ai întreba dacă ei te vor ierta vreodată. Te schimbi, sau 
mergi așa? 

— Nu mai face astfel de glume! 

Perry încercă să o mustre, dar Adam îi făcu semn cu mâna. 

— Las-o! Când va vedea că nu glumesc, o să mă bombăne și mai 
rău. În mai puţin de două ore, toate lucrurile lui Jody fură puse în 
două valize mari și fata fu dusă cu forţa în mașină, alături de Adam, 

care le făcea mulțumit cu mâna unchilor ei. Perry vru să-și ia la 
revedere și de la fată, dar ea nu se uită la el. 

Adam nu i-a adresat nici un cuvânt pe drum. La un moment dat, 
fata i-a strigat: 

— O să fug! 

— Bine că m-ai avertizat. 

Fata nu mai zise nimic și își sprijini descurajată capul de geam. 
Treceau pe un pod și apa se vedea limpede ca un cristal. Cerul era 
frumos și senin, iar pășuni verzi mărgineau drumul. 

Au mers mult printre dealuri și pe multe scurtături. Totul era atât 
de viu şi de colorat. 

Jody venise de multe ori prin ţinuturile astea. Mai ales când se 
organizau picnicuri cu școala. Făcuse baie în râu, alergase pe coline 
şi adunase flori. 

Și, aşa cum i se întâmpla de fiecare dată când cobora o vale 
adâncă, tresări când mașina urcă culmea unui deal. 

— Opreşte, te rog! zise ea, simțind un gol în stomac. Dar regretă 
imediat. 

— Nu-ţi face griji! N-am de gând să mă arunc în gol doar ca să te 
omor pe tine. 

— Nu-mi făceam griji. Nu ești genul care să facă o favoare lumii 
pentru că pur și simplu nu-ți trec prin minte asemenea gesturi de 
caritate. 

El opri mașina. Ea ieși furioasă și se îndepărtă puţin. Aerul era 
proaspăt și dulce. 

Jos, se vedeau pășunile verzi, tăiate de râul Raumai care șerpuia 
sclipitor. 

Dintr-o dată, simţi pași în spatele ei și-i trecu prin minte că 
bărbatul voia s-o omoare. Se uită la el, terifiată și neputincioasă. 

Adam rămase tăcut lângă ea preț de câteva secunde, după care 
izbucni în râs: 

— Da, era şi asta o idee, nu? Dacă îţi făceam vânt,n-aveam nici 
martori și n-aveai nici pe nimeni căruia să-i pese de tine. Ar fi fost 
prea ușor și n-am de gând să te las să scapi doar cu asta. 

— Eşti... eşti nebun! reuși Jody să articuleze. 

— Doar obsedat. Obsedat să mă răzbun, așa cum ai fost şi tu. 


Capitolul 3 


Pe cutia poștală de lângă poarta albă scria cu majuscule 
RIVERVIEW. Casa era situată la o distanţă destul de mare de strada 
principală. Era mare și albă și avea o terasă spațioasă de unde se 
puteau vedea pășunile și pomii de care se ocupa mătușa lui Adam, 
Bess Slade. 

Jody rămase în faţa scărilor de la intrare. 

O cunoscuse pe Bess în după-amiaza accidentului, înainte să 
plece cu Brent, când i-a spus cu plăcere că fratele lui Adam o ceruse 
în căsătorie. Chiar și atunci, Bess nu încercase să ascundă dezgustul 
pe care i-l provoca fata, lucru de care lui Jody nu-i păsa câtuși de 
puțin. Dar acum, lucrurile stăteau altfel. Trebuia să convieţuiască aici 
cu ea. 

Până și unchii ei se lepădaseră de ea, fără cea mai mică fărâmă de 
regret și o dăduseră pe mâna neînduplecatului Adam Slade, care o 
ura și o învinuia pentru moartea fratelui său mai mic. Nu mai avea pe 
nimeni. Abia acum conștientiza că este o fire antisocială. Nimănui 


POVESTEA LUI JODY 41 


nu-i păsa dacă murea sau trăia. Existau oameni care credeau că lumea 
va fi un loc mai bun dacă ea n-ar exista. Chiar Adam îi spusese lucrul 
ăsta. 

Adam veni lângă ea, cu cele două valize în mâini. 

— Haide! îi zise el scurt. O să mâncăm de prânz și apoi îti vei 
aranja lucrurile. Mai bine ai profita cât poţi de după-amiaza asta, 
pentru că va fi singurul tău timp liber pentru multă vreme de acum 
încolo. 

Și așa a și fost. În dimineaţa următoare a fost trezită de Bess la ora 
șase fix, cu o pocnitură de ușă și cu lumina care intra pe geam după 
ce aceasta trăsese draperiile. 

Fata se întoarse pe cealaltă parte și căscă. 

— Cât e ceasul? Nici măcar n-a răsărit bine soarele. 

— Nu mai e mult până răsare. E ora șase, zise femeia scurt. Haide, 
ridică-te și îmbracă-te. Micul dejun o să fie pe masă în cinci minute. 

— Şase? întrebă Jody, nervoasă. Ura să fie trezită din somn, mai 
ales dimineaţa. Și, evident, nu putea fi și îmbrăcată în cinci minute. 
Își trase pătura pe cap, mormăind: cred că glumești! Niciodată nu mă 
trezesc la șase dimineaţa. Pentru nimeni! 

— Te avertizez, dacă nu te dai jos exact în minutul ăsta, Adam va... 

— Oh, dispari! Și poţi să-i transmiti lui Adam că se poate duce 
naibii cu munca lui cu tot. 

Bess Slade se îndreptă spre ușă, dar, până să iasă, îi zise fetei: 

— Dacă nu ești jos în cinci secunde, Adam va urca și va avea el grijă 
să faci ce trebuie. 

Jody râse, leneșă. 

— Serios? 

Bess râse și ea, dar zgomotul de pași de pe scări o făcu pe Jody să 
îngheţe și să-și dea seama că nu era nici o glumă. Sări ca arsă din pat, 
dădu pătura la o parte, trase în grabă niște pantaloni și un tricou și 
se duse spre scări. 

— Te-ai spălat? o întâmpină Adam. 

— Nu, eu nu mă spăl niciodată, zise ea dinadins, ca să-l șocheze. 
Dar nu reuși să facă asta. 

— Am observat. Însă după cum probabil știi, vor fi multe schimbări 
în viaţa lui Jody Linton, de-acum încolo. Primul lucru va fi trezirea la 
ora șase dimineaţa și micul dejun în cinci minute, timp în care 
trebuie să faci duș. 

— Şi dacă nu fac asta? 

— Atunci, nu mai există mic dejun. 

Fata pufni, dar nu vru să-i dea satisfacția că o doare gestul lui. 

— Ei, oricum, nu prea îmi era foame... 

— Nici prânz, nici cină. Şi dacă nu-ţi faci duș nici înainte de cină, 
o să fie vai şi amar de tine. Îi luă pachetul de ţigări pe care fata îl 
scosese din buzunar și-l aruncă în foc. 

— Hei! protestă ea. 

— Încă o schimbare. 

— Nu poţi să faci asta! 

— Chiar am făcut-o. 

— Ei, haide, întreci măsura. 

— Crede-mă, Jody, asta nu e o joacă, Adam o privi cu ochi 
pătrunzători, și pentru prima dată simţi că-i este frică. Unchiul și 
mătușa sa, detectivul Morgan, judecătorul, oamenii care au fost 
nevoiți să-i suporte escapadele, niciodată n-au avut o asemenea 

putere asupra ei. Iar Adam Slade, o infiorase cu o singură privirie. 
Dar nu va recunoaște lucrul ăsta nici în ruptul capului. Ferindu-se de 
privirea lui, se duse resemnată să se spele. 

Pe parcursul întregii zile, Adam i-a demonstrat că nu era o glumă. 
Nu mai călărise niciodată , mai ales un cal de fermă, iar Adam îi 
alesese o iapă nărăvașă, pe nume Tina, care nu părea deloc mică și 
blândă. 

— Nu știu să călăresc, protestă ea. 

— O să înveţi. Vino să vezi cum îi pun şaua și să bagi bine la cap, 
pentru că pe a ta ţi-o vei pune singură, mâine. Iapa nu era obișnuită 
să fie călărită, așa că a fost agitată tot timpul. 

— N-ai alt cal? Nu prea-mi place privirea ei. 

Adam se opri, se uită la Tina și zise simplu: 

— Cred că sentimentul e reciproc. Vino aici. Astăzi te voi ajuta eu 
să urci. Pune piciorul pe scăriță și apoi încalec-o, dar să te așezi mai 
aproape de faţa ei, altfel se va întoarce și te va mușca de spate. 

Ceea ce s-a și întâmplat în mai puţin de o secundă. Mai mult de 
frică decât de durere, Jody scoase un țipăt ascuțit și reuși să se ţină să 
nu cadă. Se dădu jos imediat și se îndepărtă puţin de cal. 

— Ei, haide, ce te uiţi așa strâmb? Mai încearcă o dată! strigă la ea 
Adam. 

Jody îi răspunse furioasă: 

— Ce te mai distrezi! Nu m-aş mai urca nici să mă plătești. Şi-i 
întoarse spatele, vrând să se îndrepte spre casă. Dar o mână 
puternică o prinse și strângerea ei o duru mai tare decât mușcătura 
Tinei. 

Adam îi suci încheietura și o apropie de iapă. 

— Ştii că nu te voi plăti. Urcă! 

— Nu vreau! Și luă poziția de luptă, fiind mai pregătită pentru asta 
decât pentru o nouă încercare pe cal. 

Cu o mișcare simplă, Adam o luă de talie și, fără nici un efort, o 
aşeză în șa. 

— Acum, stai cum trebuie! 

Speriată, luă frâul și rămase încordată. Își scrâșnea dinţii când îl 
privea. Ar fi vrut să-i arunce în faţă ce credea despre el, să-i spună cât 
de mult îl ura, dar ştia că dacă ar face asta, n-ar fi nici o diferenţă. Lui 
nu i-ar păsa deloc, iar ea n-ar avea de câștigat decât o durere în gât și 
poate o răgușeală. Așa că au mers împreună călare, fără ca vreunul 
din ei să mai spună ceva. 

Riverview era o fermă frumoasă și prosperă. Avea coline și 
cascade și pășuni verzi cu arbori diferiţi. La un moment dat, Jody îl 
întrebă pe Adam dacă și celălalt râu era pe teritoriul lui. 

— Se alimentează din Raumai, zise el, rece. E graniţa dintre ferma 
lui Barrie și a mea. 

Din unele părţi se vedea tot bazinul râului Raumai. Era o fermă 
prosperă și nu departe de civilizaţie, pentru că Palmerstonul de Nord 
era doar la cincizeci de kilometri distanță. Dar Jody nu căuta să 
contemple frumuseţea, ci se străduia din răsputeri să găsească un 
mod de scăpare. 

Era sezonul în care se tundeau oile... Anul acesta începuse mai 
devreme. Mieii alergau nestingheriți pe dealuri, fără nici o grijă. 

Mă întreb oare cum o fi să fii miel? se întreba Jody, privindu-l pe 
Adam care, alături de Nig și Lad, câinii care păzeau turma, adunau 
oile într-o poieniță îngrădită. 

Nu munciseră decât câteva ore și Jody se simţea extenuată. O 
dureau spatele și mâinile, iar picioarele îi tremurau. Trebuise să 
alerge fiecare oaie în parte, s-o aducă la Adam, s-o ţină în timp ce 
acesta îi tăia din coadă și-i marca urechea și să o ducă spre ieșirea din 
țarc. 

A alergat mieii de zeci de ori și nu i s-a părut nimic mai greu ca 
prinderea unui animal speriat. 

Și ca și cum toate astea n-ar fi fost de-ajuns, Adam îi dădea 
instrucţiuni multe și striga la ea de câte ori nu făcea ce spunea el. 

— Ce faci acolo? Ţine dracului mielul ăla și nu-i mai da drumul! îi 
zise el la un moment dat, când fetei îi scăpară din mâini mieii 
nărăvaşi de trei ori la rând. 

— Încerc! 

— Atunci, încearcă mai mult! 

În clipa aceea, Jody se dădu bătută. 

— Oh, du-te dracului! strigă ea. Dacă poți s-o faci mai bine, atunci 
fă-o! Se duse la gard și-l sări. 

Spre surprinderea ei, Adam o urmă, și făcu același lucru. 

— Bine, putem să lăsăm restul pentru după-amiază. 

Își îmbrăcă tricoul lăsat pe un gard și luă o ţigară. După ce și-o 
aprinse, scoase dintr-un sac două pachete cu mâncare și-i aruncă 
unul. Se așeză mai departe de ea, sprijinit cu spatele de un buștean. 
Nu zise nimic în timpul mesei, iar Jody își termină sandvișurile 
înfometată, privind cu dezgust la mieii care trebuia să fie tunși și care 
nu erau deloc puţini. Păreau atât de albi și de cuminţi, dar știa că nu 
erau deloc așa! Blăniţa lor nu era pufoasă, nu erau nici pe departe 
liniștiți și miroseau îngrozitor! 

Dintr-o dată, simţi că nu mai poate face faţă încă unui astfel de 
tur. 

Până și slujba pe care o avea la fabrica de hârtie era mai bună ca 
asta. Da, chiar dacă era plictisitoare, o prefera pe aceea. Voia să fie 
liberă! Trebuia să fie! 

— Vrei să bei ceva? vocea lui Adam îi întrerupse gândurile. 

Se uită în sus la el și văzu că ţine în mână o sticlă în care 
presupuse că era cafea sau ceai. Dădu din cap că vrea, se ridică și luă 
sticla din mâna lui. 

— Cât ai de gând să mă tii aici? întrebă ea. 

— Atâta timp cât voi avea nevoie de tine! zise el nepăsător. 

— Aș vrea să știu acum. N-as suporta să stau aici multă vreme. Aș 
înnebuni. 

El nu-i răspunse. 

— Uite ce e, am doar nouăsprezece ani. Nu-mi permit să-mi 
irosesc cei mai buni ani din viaţă... 

— Brent abia împlinise douăzeci și unu, o întrerupse Adam cu o 
voce tăioasă. Acum e mort. Nici măcar nu și-a trăit cei mai buni ani 
din viață, și să fii sigură că ai lui valorează mai mult decât ai tăi! Se 
ridică în picioare și puse sticla goală în locul din care o luase. 

— O să fac orice îmi stă în putere ca să scap! se tângui ea, panicată. 

— Nici nu-mi bat capul cu asta. N-o să ajungi departe! 

— Nu mă poți ţine aici! Nu poţi! 

Nici la asta nu-i răspunse, dar o îndrumă spre ţarcul cu miei. 

— Trebuie să terminăm până apune soarele. 

Jody îl înjură şi-l puse pe el să termine treaba, dar bărbatul era 
nepăsător. 

— Ei bine, de tine depinde dacă vom ajunge sau nu acasă înainte 
de înserare. Din partea mea, puţin îmi pasă. 

Din nou, vru să tipe la el, dar de data sta, se controlă. Oricum, pe 
el nu-l atingeau vorbele ei. Dar nu avu ce face, așa că îl urmă în ţarc, 
furioasă. 

Au terminat cu puţin înainte ca soarele să apună. Pe drum, fata 
simţea că o doare tot corpul și i s-a părut o veșnicie până când au 
ajuns acasă. În fata porților albe, Adam descălecă și le deschise. 
Dintr-o dată, lui Jody îi veni o idee care i se părea prea bună ca să fie 
adevărată. În timp ce bărbatul își ducea calul în grajd, ea putea să se 
furişeze și să plece. Ce idee minunată! Dar parcă era prea frumos ca 
să fie adevărat. 

Se întoarse ușor și se uită în jur. 

Porţile erau deschise, iar Adam era în grajd. Nu mai era nimeni 
altcineva în curte. Dădu pinteni calului și porni în galop, străbătând 
mai întâi curtea, apoi pășunea și ajunse la șoseaua principală. 

— Haide, fetiţo! Haide! îi strigă ea iepei, uitând pentru o clipă de 
frica pe care i-o inspira. 

Dar în câteva secunde, Jody auzi și galopul calului lui Adam. Se 
uită repede în spate și inima începu să-i zvâcnească de încordare. Nu 
era prea departe de ea. Disperată, o îndemnă pe Tina să alerge din 
ce în ce mai repede. 

— Jody, oprește! Jody, prostuţo! Ai grijă, o să... 

Dar Adam nu-și termină restul frazei că se și auziră frânele unei 
mașini, în timp ce fata era pur și simplu aruncată din șa. Simţea 
vibrând în urechi zgomotul frânelor. Se întâmplase totul atât e 
repede! 


48 ALICE HARRISON 


Rămase așa, pe spate, privind cerul și copacii. Se forță să meargă 
la Tina, care avea o privire dureroasă și speriată. Iapa încerca să se 
ridice , dar în zadar. În cele din urmă, se lăsă pe spate, conștientă de 
neputinta ei. 

— Oh, la naiba, Adam! Îmi pare rău. Jody descoperi că șoferul era 
domnul Barrie. Privi iapa. Dar n-am avut timp să frânez. Era inevitabil 
să n-o lovesc. 

— N-a fost vina ta, Jim, zise Adam, apropiindu-se și el. Apoi, către 
fată: du-te în casă! 

— Îmi pare rău, zise ea. Nu mi-am dat seama că eram deja pe 
stradă. Erau prea mulți copaci care-mi stăteau în cale, apoi a apărut 
mașina... 

— Du-te în casă! repetă el. 

Fata o mai privi o dată pe Tina, apoi plecă încet spre casă. 

— Sper că știi ce faci cu fata asta, Adam, l-a auzit ea pe Jim Barrie. 

— În momentul ăsta, e una din cele mai neînsemnate griji ale 
mele. După un timp, apăru și Adam în casă. 

— Cum se simte Tina? 

— E moartă. 

— Moartă? Jody păli. Dar, de ce? 

— Își rupsese piciorul în două părti și a trebuit s-o împușc. 

— Îmi pare rău, Adam, Bess îi puse o mână pe umăr. A fost un cal 
bun, nu-i așa? 

— Cel mai bun și cel mai tânăr, zise el trecându-și o mână prin păr. 

— Așază-te și mănâncă. Cu siguranţă, ești înfometat. 

— Ştiu doar că sunt foarte obosit. Îi zâmbi puţin femeii, apoi 
reveni imediat la gândurile lui. 

În timpul cinei, Jody nu mâncă nimic. Mai mult se jucă nervoasă 
cu ce avea în farfurie. Încă nu-i venea să creadă că iapa atât de plină 
de viaţă și puternică, pe care o călărise toată ziua, acum era moartă 
și îngropată. 

Ca și Brent, Tina îi aparţinea lui Adam, iar ea o ucisese. Nu 
degeaba îi zisese Roseann că tot ce venea în contact cu ea nu avea un 
sfârșit bun. Pentru prima dată de la accident, înţelese că e 
responsabilă pentru moartea lui Brent. Din cauza ei, băiatul murise. 
Îl omorâse cum o omorâse și pe Tina. N-o făcuse intenţionat, dar o 
făcuse, și acum doar asta conta. 


kkk 


În noptile următoare, lui Jody îi fu imposibil să adoarmă. Când 
reușea uneori să aţipească, avea coşmaruri și se trezea transpirată și 
cu inima bătându-i nebunește. 

În zilele următoare, urmă instrucţiunile lui Adam fără nici o 
împotrivire, gândindu-se că muncind mai mult, va reuși să doarmă 
mai profund noaptea. 

Într-o duminică, stând pe scările terasei, odihnindu-se în soarele 
de după-amiază, auzi o mașină apropiindu-se. Se ridică în picioare și 
se uită să vadă cine venise. Adam ieși din casă, ca să-și primească 
oaspetele. Jody o recunoscu imediat. Brent i-o prezentase pe Shona 
Barrie, una dintre cele mai apropiate prietene ale lui. 

Shona ieșise din mașină și aştepta ca Adam să ajungă la ea. 

Era o blondă îmbrăcată într-un costum roșu. Nu avea o faţă 
frumoasă, dar faptul că zâmbea tot timpul, te făcea să o îndrăgești. 

Jody privi ironic cum fata îi întinse mâna bărbatului și cum îi 
zâmbea provocator. Își aminti de remarca lui Bess când Brent le 
anunţase logodna. 

— Biata Shona, o să fie distrusă. Ea și Brent au crescut împreună 
şi au fost tot timpul nedespărțiţi. Îl adora. Întotdeauna ne-am spus că 
într-o zi pe ea o va lua de soție. Şi acum, asta! Nu pot să înţeleg. 
Brent, cum ai putut să...? 

Shona îndrăgostită de Brent? Cu siguranță, acum îi trecuse. 
Oricine și-ar fi putut da seama 

că ea pe Adam îl dorea, nu pe Brent. ÎL descoperise pe bărbatul 
mai în vârstă, care călătorise peste tot, care cunoștea o mulțime de 
lucruri. Era cu siguranță mai atractiv un asemenea om pentru o fată 
fără personalitate, cum era Shona. 

Jody simţi durere în inimă când văzu că ridurile de pe fața lui 
Adam, care apăruseră de șase săptămâni de la moartea lui Brent, se 
estompaseră dintr-o dată. Era foarte bucuros s-o vadă.Poate că și el îi 
răspundea la sentimente. 

Gândul acesta o surprinse neplăcut pe Jody, dar nu-și dădea 
seama de ce. Poate pentru că nu se gândise niciodată că Adam s-ar 
putea îndrăgosti. Ieri ar fi râs dacă i-ar fi trecut gândul ăsta prin cap, 
dar azi se întreba de ce. Era un bărbat tânăr, atrăgător, de treizeci și 
unu de ani. 

Se trezi privindu-i insistent pe cei doi, care acum își zâmbeau, 
probabil de bucurie că se revăd. Shona își trecu mâna pe sub braţul 
lui Adam și porniră împreună spre casă. 

Când se apropiară de Jody, le păli strălucirea de pe feţe. Adam se 
uita la ea cu aceiași ochi impenetrabili, iar fata se dovedea destul de 
iritată că a trebuit s-o întâlnească, pentru că prezenţa ei o distrăgea 
de la conversațiile cu bărbatul la care visa. 

— Haide, Adam, abia aştept să văd noul ponei. Te-ai gândit cum o 
să-l cheme? 

Plecară mai departe, fără să-i adreseze nici un cuvânt, iar Jody 
dădu vina pe soare pentru ochii umezi și pe căldura de afară pentru 
broboanele de sudoare care-i picurau pe ceafă. 

În seara aceea, își pregăti o pereche de blugi și un tricou curat, cu 
care să se îmbrace pentru cină. Se dezbrăcă de cele murdare și ezită 
un moment. Își scoase o rochie din sertar. De când venise la 
Riverview nu purtase niciodată o rochie, și asta nu pentru că n-ar fi 
avut destule haine de bună calitate de unde să aleagă. Rochia pe care 
o alesese avea o croială simplă și era dintr-o mătase verde. Îşi scoase 
dintr-o cutie și o pereche de pantofi feminini, care nu semănau deloc 
cu cizmele butucănoase pe care se obișnuise să le poarte de ceva 
timp. Înainte să se îmbrace, făcu un duș și își perie părul, care acum 
își pierduse nuanțele roșcate și revenise la culoarea naturală, de 
şaten deschis. 

Când fu gata și se privi în oglindă, fu încântată de imaginea 
reflectată. Era slăbuţă și drăguță și părul îi strălucea intens, mai mult 
datorită faptului că nu mai fumase și nu mai băuse de mult timp. 

— Cina e gata! 

Când o auzi pe Bess, Jody avu un moment de ezitare și se întrebă 
pentru ce erau toate astea. Se gândea că mai bine s-ar schimba în 
hainele ei obișnuite. 

— Jody! Bess o strigă din nou. 

— Oh, ce naiba! își zise ea și se îndreptă spre scări. 

Avea de gând să se poarte ca și cum era îmbrăcată în hainele ei 
obișnuite, să se aşeze la masă și să nu vorbească decât dacă era 
întrebată. Dar dintr-un motiv pe care nu-l cunoștea nici ea, privirea îi 
fugi imediat spre Adam. Stătea exact lângă barul unde punea niște 
băuturi și în momentul în care mătușa lui scoase un țipăt de uimire, 
își ridică și el ochii spre ea. Dar fata își dădu seama din ochii lui că-i 
era indiferent ce și-ar fi pus pe ea. 

Shona, pe de altă parte, păru surprinsă. Dar nu zise nimic, doar 
îl privi întrebător pe Adam. Deși Jody fusese profund rănită de 
primirea care i se făcuse și ştiind că nu merita altceva, se hotărî să nu 
se dea bătută și să continue cu ce-și pusese în minte. 

— Aperitiv? Minunat! Pot primi și eu un lichior, Adam? Și în caz că 
avea să refuze, se întoarse repede spre Bess. Ce avem la cină? 

— Pui la cuptor, răspunse femeia repede. 

— Mmm, sună grozav! Eşti o bucătăreasă minunată, mătușă Bess. 
Trebuie să-mi împărtășești și mie din secretele tale, o provocă Jody. 

— De ce trebuie să înveţi să gătești când doamna Slade și Adam 
sunt aici pentru tine? întrebă Shona. 

— Fiecare femeie trebuie să știe să gătească. Soţului ei nu i-ar 
plăcea deloc dacă n-ar ști. 

— N-aș fi crezut că ești așa gospodină. 

— Ai fi surprinsă să afli ce gen sunt, nu-i așa, Adam? Jody se 
îndreptă spre bărbat să-i ia băutura din mână. Îi străluceau ochii când 
îl privea. O să te perpelesc la foc mic în seara asta, și Doamne cât de 
mult o meriti! îşi zise ea. 


POVESTEA LUI JODY 53 


— Cred că n-ar surprinde-o deloc. Știe de ce anume ești în stare, 
răspunse el cu răceală. 

— Ce știe? Ce i-ai spus despre mine? Cât de bine dansez? se 
întoarse spre Shona. Ti-a spus cât de bine dansez? 

— Cina e gata. Mai bine am servi-o până nu se răcește, adăugă Bess 
repede, văzând-o pe Shona, care-i privea pe toţi cu incertitudine și 
dispreţ. 

— Bună idee. Jody își termină băutura și se așeză la masă. Îmi 
place viața de la fermă, continuă ea. La început, nu mi-a plăcut, nu-i 
așa, Adam? Dar acum... Ei bine, cred că va trebui să mă mărit cu un 
fermier, râse ea. Shona, să ştii că eşti norocoasă că ai trăit la fermă 
toată viața. E atât de frumos aici, cu văile astea și dealurile, și copacii! 
Aveţi chiar şi un râu al vostru, tu și Adam. Pun pariu că-n lunile 
călduroase de vară înoţi acolo. E un loc frumos, mai ales noaptea, 
nu-i așa, Adam? Cu luna care strălucește printre copaci și care 
transformă totul într-un argintiu frumos. Vocea îi deveni visătoare. A 
fost feeric. Parcă eram vrăjită. Îţi amintești? Râse în direcţia lui Adam 
și începu să tremure puţin. El o privea cu ochii aceia care o înfiorau. 
Ştia la fel de bine ca și ea ce-i trecea prin minte Shonei în momentele 
acelea. 

Își amintise de noaptea în care plecase să se plimbe. Nu putea să 
doarmă, așa că luase un cal și mersese până la râu. Adam o auzise 
plecând și așteptase până se întorsese. Îşi aminti că-i zisese că nu știa 
ce o înspăimântase. 

Atmosfera feerică de la râu sau el ieșind din tufișurile de pe terasă 
şi venind spre ea, în miezul nopții. 

Jody îi văzu ameninţarea din ochi, dar nu se mai putea opri. 

— Îţi place Jupiter? o întrebă ea pe Shona, când se duseră cu toții 
în salon ca să-şi bea cafeaua. Mintea îi lucrase repede. Avea o bănuială 
vagă că Adam adusese poneiul special pentru fată. Probabil că deja 
i-l dăruise, dar nu știa cu siguranţă cine îi pusese numele. El nu 
fusese de acord cu numele acela, dar ce mai conta acum? 

— Jupiter? întrebă Shona, încurcată. 

Jody ridică din sprâncene. 

— Mmmm, noul ponei. Credeam că Adam ti l-a arătat. 

— Ah, da, mi l-a arătat, zise Shona, palidă. 

— Nu-i așa că e o frumuseţe? 

— Da, da, așa e. 

Dar nu cred că a fost și botezat. 

Deci, Adam îi spusese că poneiul încă n-avea nume! Poate chiar îi 
sugerase să-i găsească ea un nume. Avea să iasă mai bine de cum 
sperase. 

— Ah, da, lui Adam i-a plăcut numele pe care i l-am pus eu. Poate 
chiar o să mă lase să-l păstrez... 

— Vă rog să mă scuzaţi..., o întrerupse Shona, ridicându-se în 
picioare și punând la repezeală ceașca pe masă. 

leși în fugă, iar Adam, spre durerea lui Jody, o urmă mediat. 

— Ei bine, zise Bess într-un sfârșit, acum ești satisfăcută? 

— Satisfăcută? 

— Oh, nu face pe nevinovata cu mine! Dar nu înțeleg de ce ai 
făcut-o? De ce? 

— Pentru că e o fată stupidă și proastă, o snoabă. E cochetă și 
lăudăroasă și mă înfurie atitudinea ei! zise Jody repede, gesticulând 
nervos și evitând s-o privească în ochi pe Bess. 

— Ei bine, să știi că n-o să ai nimic de câștigat în viaţă dacă o să 
continui să rănești toţi oamenii care te enervează. Ăsta e singurul 
motiv? 

— Nu! Jody sări în picioare. Vreau să plec de aici și el nu-mi dă 
drumul. N-are nici un drept să mă ţină aici. Știu că din vina mea i-a 
murit fratele, dar dacă o să mă ţină aici, asta n-o să-l aducă pe Brent 
înapoi. Vreau să plec. Dacă nu mă lasă, o să-l fac să regrete că m-a 
adus aici. Și o să-i fac viața un coșmar! 

— Deja ai făcut asta! îi aminti Bess, calm. 

Un moment, Jody ezită, neputând găsi un răspuns. 

— Eşti o persoană distrugătoare, continuă Bess. Și nu-i distrugi 
doar pe ceilalţi, ci te distrugi și pe tine. Eşti egoistă și rea. 

— Stiu, știu, râse ea. Mi s-au mai spus lucrurile astea. Fiica Satanei, 
obișnuia Roseann să mă strige. Și poate că are dreptate. Părinţii mei 
n-au fost niciodată buni. Iar când au murit, ea a refuzat să mă ia cu 
ea. Mereu spunea că-i păsa de reputaţia unchiului Perry, dar eu știu 
mai bine cum stăteau lucrurile. Nu voia să se afle de aventurile pe 
care le avusese. De asta dorea să scape de mine. Pentru că știa ca dacă 
voi deschide gura, s-a zis cu reputaţia ei și cu cariera unchiului. 

Un moment, se așternu tăcerea. Jody curăța o portocală pe care 
o luase dintr-o tăviţă cu fructe. 

— Deci, asta e, zise Bess, într-un sfârșit. Te doare mândria. Nu 
faptul că trebuie să stai aici. De fapt, cred că ce i-ai spus mai devreme 
Shonei era adevărat. Chiar îţi place viața de la ţară. Și pentru că azi ai 
văzut cât de drăguță era Shona, ţi-ai amintit că și tu ești fată. Și ţi-ai 
dorit să fii admirată și complimentată, așa cum Adam o admirase și o 
complimentase pe Shona. 

— Nu-i adevărat! sări Jody. Îl urăsc pe Adam! Nu mi-aş dori nici în 
ruptul capului să-mi facă vreun compliment. 

— Niciodată nu ti s-a acordat multă atenţie, nu-i așa, Jody? Ti-ai 
dorit dintotdeauna lucrul ăsta și pentru că nu l-ai avut, te-ai 
comportat mereu așa cum ai făcut-o în seara asta. 

Fata aruncă portocala pe masă și se grăbi să iasă pe ușa pe care 
ieşise mai devreme și Shona, dar dădu nas în nas cu Adam. El o 
prinse de mână și mai mult o târî decât o împinse în salon, unde o 
aşeză pe un fotoliu. 

— Dă-mi drumul! ţipă ea furioasă. 

— Ei bine, asta chiar a fost o demonstraţie! începu el, alb de furie. 
Dar crede-mă, va fi ultima și până ce o să termin, o să-ți dorești să nu 
fi făcut-o nici pe prima. Din nefericire pentru tine, Shona a înțeles ce 
urmăreai. 

Fata râse dispreţuitor. 

— Da, sunt sigură de asta. Și atunci, de ce nu are încredere în tine? 

— Pentru că e încă prea tânără ca să-și dea seama că nu poţi merge 
prea departe. 

— Asta înseamnă că va trebui s-o aduci cu picioarele pe pământ. 
Dar dacă te-ar iubi mai mult, cu siguranţă, n-ar fi pus la inimă tot ce 
i-am spus eu. Te-ar fi crezut pe tine și nu ce i-am spus eu, fata care 
ti-a ucis fratele. Privirea lui începea s-o sperie, dar continuă: lasă-mă 
să plec. Lasă-mă! O să fac mai mult decât am făcut în seara asta! 

— Adam! vocea lui Bess era ascuţită. Minte ca să ascundă 
adevăratul motiv pentru care face toate astea. 

— Ba nu mint, doamnă Slade! zise Jody cu vehemență. 

— Trimite-o la culcare, Adam. 

Adam își îndreptă mâna spre ușă. 

O secundă, Jody rămase nemișcată. Dar imediat, plecă furioasă 
din cameră, trântind toate ușile în urma ei. Bess știa că era supărată 
mai mult pe ea, pentru ceea ce avea să-i spună lui Adam. 


Capitolul 4 


Cu o zi înainte de venirea echipei care tundea oile, Bess se 
îmbolnăvi și medicul îi recomandă câteva zile la pat. 

Lui Jody îi părea rău că femeia nu se simţea bine, dar se înfurie la 
culme când Adam îi zise că ea trebuia să se ocupe de treburile din 
gospodărie până ce aceasta se simţea mai bine. 

— Cred că ai înnebunit! se plânse ea. Probabil că voi sparge tot ce 
voi lua în mână. 

— Probabil nu. Cu siguranță, așa va fi, o întrerupse Adam cu 
răceală. 

— Nu știu nici să spăl și nici să calc. Și nici să gătesc! se tângui. 

— Atunci, vei avea multe lucruri de învățat într-un timp scurt. 
Echipa va veni mâine și aș dori să fie casa curată și ordonată, rufele 
călcate, cele patru camere ale băieţilor aerisite și cu paturile făcute, 
găinile hrănite, grajdul curăţat. Apropo, pe astea nu le-ai făcut azi. 

— N-am avut timp! strigă fata. 

— Atunci, va trebui să-ţi faci mâine timp! 


POVESTEA LUI JODY 59 


Nu mai pot aștepta încă o zi, iar mâine seară trebuie să pregătești 
cina pentru opt persoane. Ah, și în ziua următoare trebuie să te 
trezești la cinci dimineața. Pentru micul dejun, bineînţeles, explică el, 
văzându-o nedumerită. 

— Eşti... eşti nebun! 

— Oare mâine trebuie să stau toată ziua după fundul tău, să-ţi 
verific fiecare mișcare? întrebă el. 

— Dar...dar..., încercă ea să zică ceva, dar nu se putea aduna, 
pentru că voia să spună prea multe deodată. 

— Du-te la culcare, îi arătă el cu mâna spre ușă, semn că a terminat 
discuţia, evident plictisit de subiect. Luă ziarul de seară în mână. 

— De ce acum? E abia nouă și jumătate. 

— Știu. Nu-i putea vedea faţa din cauza ziarului. Trebuie să fii 
trează mâine dimineaţă, la cinci jumate, ca să-mi pregătești micul 
dejun. Doar pentru o persoană. Poţi s-o începi ușor. 

Toate astea erau prea mult pentru ea. 

— Să dea naiba dacă o să fac ceea ce-mi spui tu! 

Adam lăsă jos ziarul și o privi calm. 

— O să am grijă că așa vei face, îi promise el și fata își dădu seama 
că se va ţine negreșit de cuvânt. 


KKK 


Era şase şi jumătate în seara următoare când Jody termină de 
făcut ultimul pat în camera de oaspeţi. Făcuse tot ce i se ceruse și nu 

stătuse un moment. Acum își îndreptă spatele și își şterse fruntea de 
praf, în timp ce privea dacă totul era în regulă în încăpere. 

— Ia uite ce avem aici! o voce groasă o făcu să se întoarcă. Tu ești 
bonusul pe care-l primim? 

Un tânăr din echipă stătea în pragul ușii, privind-o din cap 
până-n picioare. Era robust și frumușel și avea un ten frumos 
bronzat. 

— Mă tem că nu, zâmbi Jody. Eu doar am făcut curăţenie și am 
desfăcut paturile. Sper că totul e aşa cum trebuie. 

— Dacă nu e așa, o să te anunţ personal. 

Izbucni în râs. 

— Te rog s-o faci. 

— Hei, dar unde pleci? întrebă bărbatul, când vru să iasă. 

— Înapoi în casă. Am multe de făcut. 

— Nu mai poate să aștepte? 

— Oh, nu, dădu ea convingător din cap. 

— Nici măcar un minut? 

— Nici unul, zise ea și plecă. 

— Atunci, ne vedem la cină? strigă după ea. 

— Da, ne vedem atunci, îi zise peste umăr. 

După o secundă, auzi un zgomot de pași în urma ei. 

— Hei, întrebă el, cum te numești? 

— Jody. 

— Jody, repetă el. Își scoase pălăria şi-i luă mâna. Mă bucur să te 
cunosc, Jody. Ne vedem la cină. 

Jody râse. 

— Ne vedem la cină. Cina! Oh Doamne! 

O încurcă dacă nu-i iese cum trebuie. 

Se duse repede în bucătăie, unde mirosul de arsură îi spunea că 
nu se va mânca nici o friptură în seara aceea. 

— Jody! Jody! se auzi vocea lui Bess din celălalt capăt al casei. 

— Da? Jody își tinu respiraţia și își feri ochii când deschise 
cuptorul, ca să scoată ce mai rămăsese din carne, cartofi și dovleac, 
după ce se chinuise atât de mult să urmeze instrucţiunile lui Bess. 

— Miroase a ars? o auzi pe Bess întrebând. 

Jody se uita decepţionată la tava în care nu mai rămăsese nimic. 
Oh, Doamne! Ce mai zi! 

Prima năzbâtie o făcuse în timpul micului dejun de dimineaţă, 
când scăpase pe podea o cană cu grăsime încinsă. Îi luase mai mult 
de o oră să curete totul. Se întâmplase pentru că era pe jumătate 
adormită. Şi nici nu era de mirare, ţinând cont de oră. De ce trebuia 
Oare să se trezească atât de devreme? 

Dar pe măsură ce ziua creștea, puterile ei scădeau. Deja mătușa 
Bess o certase pentru că făcuse fărâme bibeloul ei preferat. Dar 
acum, lui Jody îi era gândul la reacţia lui Adam când va afla că 
aproape toate hainele lui fuseseră arse când încercase să le calce, iar 
printre ele se număra și cămașa lui favorită. Se îndoia că va fi la fel de 
calm ca mătușa lui. 

Și mai era și tarta cu frişcă. Nici Bess nu știa de asta. De unde să 
ştie ea că trebuia să aibă experienţă înainte să facă așa ceva? Le arsese 
pe toate și acum golea conţinutul tăvilor în pungi de plastic. Ce 
Dumnezeu o să facă pentru cină? Oftă. Şi acum, asta! 

Chiar atunci, intră Adam. O văzu în mijlocul bucătăriei pline de 
fum, în blugi și tricou, și cu o coadă făcută la spate. 


62 ALICE HARRISON 


Tinea în mâini o tigaie și o privea derutată. Era gata să 
izbucnească în plâns. 

— Am ars cina, zise ea resemnată, începând să deschidă geamurile 
ca să scoată fumul. 

— M-am gândit eu. Se apropie și controlă resturile de mâncare. 
Oftă. Mai bine ai pune tigaia jos, înainte s-o scapi. 

Tăcu puţin, după care zise: 

— Ei bine, ai putea s-o termini și pe-aia. A mai rămas ceva ce n-ai 
scăpat, stricat sau spart de când ai împrăștiat pe jos uleiul încins 
azi-dimineaţă? Ea îi spuse tot, iar el se înfurie la culme. 

— Oh, Doamne! Chiar nu știi să faci nimic? izbucni el, în cele din 
urmă. Distrugi orice atingi. Și nu doar lucruri, ci și animale și oameni. 
Ce se întâmplă cu tine? 

Dintr-o dată, lui Jody îi sări țandăra. 

— O spui de parcă o fac intenţionat! Vorbele lui o răneau mai mult 
decât voia să recunoască. Oricum, fusese o vreme când nu i-a păsat 
deloc de părerea lui. 

— Serios? Ei bine, doar tu ştii dacă o faci intenţionat sau nu. Eu 
pot doar să-mi dau cu părerea, zise el. 

— Atunci, îţi pot spune că nu presupui cum trebuie. Și că toate 
astea se întâmplă doar din vina ta! 

— Din vina mea? 

— Da! Dacă nu mi-ai fi dat atâtea de făcut, poate că m-aș fi putut 
descurca fără să stric nimic. 

— E un foarte mare "poate", zise el cu răceală. Și prea multe de 
făcut? Shona ar fi făcut tot ce ai făcut tu azi și poate și mai mult de 
atât, fără să se plângă și fără să strice nimic. 

— Ei bine, eu nu sunt Shona! strigă Jody. Și dacă tot o 
supraestimezi atât, mai bine ai chema-o să vă gătească cina în seara 
asta şi să stea până Bess se însănătoșește. Sunt sigură că i-ar plăcea la 
nebunie ideea. Și nu doar din punctul ăsta de vedere. Ieși din 
bucătărie, ignorându-i strigătele cu care o chema înapoi. 

Ajunse în dormitorul ei și trânti ușa, după care se aruncă pe pat. 
Strânse cearceaful în pumni. Nu va plânge! N-o va face! Se ridică 
dintr-o dată, pentru că Adam deschise ușa și rămase în prag. 

— Pleacă din camera mea! strigă ea. 

— Nu sunt în ea, zise el, dar o să fiu dacă n-o să cobori imediat în 
bucătărie. 

Ea dădu îndărătnică din cap și el se apropie de pat. 

— Dacă pui mâna pe mine, o să te acuz de hărțuire, îl ameninţă ea 
cu mai mult curaj decât simțea. 

— O mână? repetă el. Ba o să-ți dau o bătaie de n-o s-o uiţi așa 
repede. După ce o să termin cu tine, n-o să te mai poți așeza o 
săptămână. 

— N-ai îndrăzni! 

— Oh, serios? Adam izbucni în râs și când își roti privirea prin 
cameră, se opri brusc. Fata îi urmări privirea și văzu că se uita la poza 
lui Brent, pe care o ţinea lângă oglindă. 

— De unde ai asta? întrebă el furios. 

— Mi-a dat-o Brent. 

— Şi dacă ţii poza lui Brent lângă pat te ajută să dormi mai ușor? 
zise el, în batjocură. 

Ea ezită să spună ceva un moment, apoi adăugă încet: 

— Te urăsc! Te urăsc cum n-am urât niciodată pe nimeni. 

După părerea mea, fratelui tău îi e mai bine mort decât în viaţă, 
avându-te pe tine ca frate. Nu cred că ţi-a păsat prea mult de el. Aveai 
nevoie doar de cineva care să te ajute să conduci ferma asta veche. 
Acum că începuse, nu mai putea da înapoi. Voia să-l rănească și ăsta 
era cel mai bun moment. Cred că Brent se temea puţin de tine și cred 
că aveai mereu grijă să simtă asta, ca să-l controlezi și ca să te 
respecte. Cred că ceea ce te-a deranjat cel mai mult a fost că pe mine 
m-a iubit și pe tine niciodată nu te-a considerat apropiat... Se opri. 

— Continuă, zise Adam cu o voce ca de oțel. 

— Cred că înainte să moară, pentru că mă iubea şi pentru că știa 
că dacă se va căsători cu mine avea să plece de la Riverview, zilele pe 
care le-am petrecut împreună au fost cele mai frumoase din viaţa lui. 

Adam nu zise nimic. Pălise, dar nu făcea nici o mișcare. Doar 
stătea în picioare. Şi pentru că nu reacţionase așa cum prevăzuse ea, 
o speriase. Nu ştia ce să mai facă. Dacă nu era adevărat, de ce nu 
râdea de presupunerile ei? 

— O să fac o salată pentru cină, zise ea repede, ieşind din cameră 
și zicându-și că ceea ce simţea acum nu era nici milă, nici regret. Îl 
rănise profund și cu toate astea, nu simţea că e în stare să sară în sus 
de bucurie, dar nici n-ar fi regretat ceea ce făcuse. Îi spusese doar 
adevărul. Nu făcuse nici un alt rău, își zise ea în timp ce tăia varza 
pentru salată. 

Uitase cu totul de băiatul căruia îi promisese că avea s-o vadă la 
cină. Dar dacă și-ar fi amintit acest detaliu, cu siguranţă ar fi rămas 
singură în bucătărie, să mănânce. Nu avea deloc chef să facă 
conversaţie, spre deosebire de bărbat. Se numea Roger Davis și se 
așezase de partea opusă a mesei, zâmbindu-i și făcându-i cu ochiul 

de fiecare dată când se întâmpla să-l privească. Se încruntă la el de 
câteva ori, dar până la urmă îi zâmbi și ea. 

Când ceilalți intrară în salon pentru a servi cafeaua, Jody rămase 
să strângă vasele. 

— Îţi dau o mână de ajutor și mai târziu poate mergem să ne 
plimbăm puţin. 

Fata oftă și era pe punctul de a refuza, când Adam intră în 
sufragerie și-i văzu pe cei doi stând împreună. 

— Ce faci aici, Davis? Cafeaua e în salon. 

— Roger s-a oferit să mă ajute cu vasele, zise fata. Și mai târziu, 
adăugă ea, vom face o plimbare. 

Ochii lui Adam căpătară o strălucire ciudată. Dar, spre 
surprinderea fetei, dădu aprobator din cap și ieși pe ușă. 

— Ce aranjament există între tine și familia Slade? o întrebă Roger 
în timp ce se plimbau. 

— Eu... lucrez pentru ei. 

— Cred că nu te distrezi deloc, făcând asta. Și tipul ăla, oh, 
Doamne, cred că dacă zâmbeşte i se crapă fața. De ce nu renunti? 

Încet, un plan lua contur în mintea lui Jody. De ce nu se gândise 
la asta înainte? Dacă n-ar fi avut atâtea de făcut mai devreme, cu 
siguranţă i-ar fi trecut prin cap. Dar se încruntă. Poate că nu era prea 
frumos să facă așa ceva. 

— De fapt, mă gândesc să fac asta, dar e un soi de aranjament între 
el și ai mei. Sunt mai mult sau mai puţin forțată să rămân aici. 

— Dar tu nu vrei, nu? 

— Nu. 

— Nu poți pleca în vreun fel? 

— Crede-mă, am încercat, dar n-am prea avut sorti de izbândă. E 
destul de greu, pentru că am fost sub observația politiei în ultimele 
şase săptămâni și orice lucru pe care-l fac trebuie raportat. Dar acum 
am scăpat de perioada asta ṣi mă gândesc cu disperare cum să plec. 

— Poate... te-aș putea ajuta... 

— Oh, oare... ai vrea? se întoarse Jody spre el, extrem de 
entuziasmată. 

— Ei bine, n-am mașină, dar dacă reușesc să pun mâna pe camion, 
o să te duc până în oraș. 

— Oh, ar fi grozav! Ştii când ai putea să-l foloseşti? 

— Va trebui să vorbesc cu Bob, cel care deţine camionul. Uite ce 
e, hai să mai vorbim poimâine. Cred că până atunci se va aranja totul. 

— Asta înseamnă vineri. La ce oră? 

— Cred că asta depinde de tine. Când crezi că ai putea ieși fără să 
fii văzută? 

— Se gândi putin. 

— Mai bine după cină. 

— La miezul nopţii? râse Roger. 

— De ce nu? Cred că e singurul moment din zi când nu sunt 
urmărită. Pentru tine e bine? 

— Sigur, încuviinţă Roger. 

— Acum, te rog să ai grijă cu Adam, pentru că el e foarte viclean. 
Nu-i da de înțeles că am fi mai mult decât simple cunoștințe. 

— Bine. Până vineri noaptea o să fim simple cunoștințe care-și 
zâmbesc în timpul mesei. 

Jody râse. 

— Mulţumesc, Roger. 


POVESTEA LUI JODY 67 


Nu i-ar fi trecut prin minte că o asemenea zi îngrozitoare s-ar 
putea termina în felul ăsta. 


ee 


Când veni ziua de vineri, fata nu-și mai încăpea în piele de emoție 
şi bucurie. Liberă! În curând va fi liberă! Nu-i păsa unde va pleca sau 
ce va face, atâta timp cât va fi departe de locul ăsta, foarte departe! 

Toată ziua s-a gândit la ce avea să facă în momentul când va fi 
liberă. Plănuise și visase la asta, de când vorbise cu Roger. Avea de 
gând să meargă în sud, să înceapă o nouă viaţă, departe de toţi și de 
toate. Să uite, dacă va putea, că Adam Slade a existat vreodată în viața 
ei. 

La cină, a fost putin tulburată de faptul că Roger era absent. Dar 
nici nu îndrăzni să întrebe unde era. Probabil că se pregătește pentru 
noaptea asta, își zise. Nimic nu poate să meargă prost. Nu trebuie să 
meargă prost. Nu acum, când a găsit o cale de scăpare. 

Neliniștită și nerăbdătoare, aștepta în camera ei, îmbrăcată de 
plecare, lângă o valiză în care-și luase câteva haine, bani, bijuterii și 
puțină mâncare. 

La douăsprezece și cinci minute, deschise fereastra și ieși pe 
geam, după care sări pe terasă. Inima îi bătea nebunește și spera ca 
toți ai casei să fie în pat, inclusiv Adam, care avea obiceiul să stea 
afară, pe întuneric, să mai fumeze. 

Oh, Doamne, fă ca Roger să nu întârzie mult! își zise ea. 

Se duse lângă camioneta muncitorilor și aşteptă acolo. 

După câteva minute, care i s-au părut că nu se mai sfârșesc, văzu 
o umbră. Un bărbat se apropia de ea. 

— Roger! șopti ea tensionată. Roger, tu ești? 

Dar vocea care-i răspunse, cu siguranţă nu era a lui. 

— Ah, nu, scuze, dar Roger n-a putut să vină. M-a trimis pe mine, 
în schimb. 

O secundă, a crezut că va leșina de frică. Harry Lawson! Singurul 
membru din echipă pe care nu-l plăcea, și în care nici nu avea 
încredere. Iar el știa treaba asta. De multe ori îl observase privind-o 
cu nesaţ, lucru care, venit din partea unui om ca el, o dezgusta. 

— Unde... unde e Roger? întrebă ea, încercând să ascundă 
tremurul nervos care-i străpungea corpul. 

— Ți-am mai zis, n-a putut să vină. M-a rugat pe mine să te duc în 
oraş, așa că, iată-mă. Întotdeauna sunt bucuros să fac favoruri 
doamnelor recunoscătoare. 

Brusc, se apropie de ea, dar fata își abţinu un țipăt. 

— Nu te apropia de mine, Harry Lawson. Altfel o să tip și-o să 
trezesc toată casa, zise ea dându-se înapoi un pas. 

El râse puţin, apoi o prinse de umeri și o împinse cu spatele de 
mașină. 

— Ba n-o să faci asta, dulceaţă. Nu-i stă bine unei fete ca tine. Și în 
plus, mă vor crede pe mine. Știu totul despre tine și despre tânărul 
Slade. Am citit în ziare. Ştiu de câte eşti în stare. În plus, sunt sigur 
c-ai face orice ca să pleci de aici. 

— Așa €. O să-ţi dau ce vrei. Am mulţi bani... 

— Nu ești deloc naivă, așa că nu te mai preface. 

Ştii că nu vreau bani. Te urmăresc de ceva timp. Eşti o bucată 
bună. 

Îi simţi respiraţia fierbinte pe obraz și începu să se zbată. 

— Nu, nu! Brută! Dă-mi drumul! Pot pleca de aici și fără ajutorul 
tău! 

Harry Lawson râse cu poftă. 

— Ai înţeles greșit, dulceaţo! Singurul loc unde vei merge dacă nu 
te supui, e la Adam Slade, de mână cu mine. 

— Eşti un porc! Un netrebnic... 

— Dacă te zbaţi atât n-o să ajungi nicăieri, așa că nu-ţi mai pierde 
timpul, îi zise el. 

Își simţi capul presat de capota mașinii, iar gura lui peste a ei o 
făcea să nu se mai poată mișca. Disperată, îl lovi cu picioarele și 
încercă să se elibereze, dar era prea puternic și prea mare pentru ea. 
În cele din urmă obosi să se mai zbată și era gata să cedeze. Apoi, 
dintr-o dată, nu o mai presa nimeni și putea să respire din nou. 

— Fă-ţi bagajul și şterge-o! Acum! 

Adam! Bucurie şi ușurare. N-ar fi crezut vreodată că va exista un 
moment când se va bucura că-i aude vocea. 

— Nu e drept ce faci, protestă Harry. Ce rău am făcut dacă am 
sărutat o fată doritoare? 

— Nu-mi spune mie că o fată iese aici să te întâlnească pentru un 
sărut! zbieră Adam. 

— Ei, cred că nu, dar nu poți să mă învinuiești că... 

— Pleci, sau ai nevoie de un șut? 

— Bine, bine, dacă așa vrei, o să plec. Lawson se întoarse spre 
Jody. La revedere, păpușă. Poate ne mai vedem, nu? 

Păcat de seara asta, dar asta e. 

Fata se simţi luată de braţ şi dusă cu forța în casă. Pe drum, 
încercă să se apere în faţa lui Adam: 

— De ce spunea asta?De ce a zis că am aranjat eu să ne vedem 
acolo? Nu e adevărat, Adam, îţi jur că nu e așa! 

Dar Adam nu-i răspunse. O băgă în casă, apoi îi spuse: 

— O să discutăm asta în biroul meu, ca să n-o deranjăm pe Bess. 

— Jur că n-am aranjat să mă întâlnesc cu Harry Lawson acolo. ÎL 
urăsc. Mă dezgustă. Trebuie să mă crezi, se plânse ea. 

— Atunci, ce făceai lângă mașină? 

— ÎL aşteptam pe Roger. 

— Și asta nu e la fel de rău? 

— Nu, nu, nu înţelegi. Eu... l-am rugat pe Roger să mă ducă în 
oraș. I-am spus că vreau să plec de aici. El a fost de acord să mă ajute, 
aşa că am stabilit să ne întâlnim la mașină, azi, la miezul nopţii. Doar 
că în locul lui Roger a apărut Harry Lawson, care a zis că Roger nu 
poate veni și că l-a trimis pe el. 

— N-a făcut așa. L-am prins pe Davis și l-am gonit joi, după cină. 

— Dar, de ce? se plânse ea. 

— Am simţit că puneţi ceva la cale și mi-am dat seama că trebuie 
să opresc de la început totul. Nu puteam să te urmăresc în fiecare 
secundă ca să văd ce vrei să faci, așa că l-am plătit și i-am dat liber 
restul săptămânii. 

— Deci, crezi că Roger i-a dat lui Harry Lawson un mesaj pentru 
mine? Adam nu zise nimic. După ce o privi o secundă, fata întrebă: 

— Nu mă crezi, nu-i așa? Crezi că am aranjat întâlnirea asta și că 
Harry trebuia să mă ducă în oraș și nu Roger. 

— N-am văzut nici o împotivire din partea ta. 

— Asta pentru că ai ajuns prea târziu. Era prea mare și prea 
puternic pentru mine. Mi-a zis că dacă nu mă supun, mă va duce la 
tine și va scorni o poveste care să mă pună într-o lumină proastă în 
faţa ta, iar pe el să-l facă un fel de erou. Brusc, izbucni în plâns. Nu 
puteam să-l suport! Nu puteam să mă mișc și nu puteam să respir. 
Parcă mă sufocam. A fost oribil! Își acoperi faţa cu mâinile și plânse 
în hohote. Când se opri, într-un final, simţi că i se pune un pahar în 
mână. 

— După ce bei asta, du-te direct în pat. 

— Mulţumesc, șopti ea. După ce luă câteva înghițituri, privi 
lichidul auriu. Mi-a zis că ştie fete ca mine. Toţi cred că sunt ușoară. 
Roseann, unchiul Perry, magistratul, doamna Slade, tu, toată lumea. 
Dar nu e adevărat! Nu e adevărat! ÎL privi cu sinceritate. 

O privi şi el, uimit de confesiunile pe care le auzea. 

— Ştiu că obișnuiam înainte să mă port ca una de teapă joasă, dar 
acum, de ce se întâmplă asta? Părul a revenit la culoarea naturală, nu 
mă machiez și sunt mereu îmbrăcată cu haine curate și decente. De 
ce bărbaţii nu mă respectă niciodată? Din cauza reputației mele? 

Adam o studie tăcut preţ de câteva clipe. Era o fată draguţă. Poate 
că asta văzuse Brent dincolo de fard și haine vulgare. Cu păr lung și 
strălucitor, ochi mari căprui și gură frumos conturată, care ascundea 
dinți albi ca niște perle. 

— Eşti o fată atrăgătoare, zise el în cele din urmă. Asta și poate că 
şi reputaţia pe care o ai l-ar face pe un bărbat să încerce, lucru care 
nu s-ar întâmpla niciodată unei fete ca... 

— Shona? adăugă fata. 

— Da, ca Shona, dacă vrei. 

Își termină băutura și-i dădu înapoi paharul. Se ridică și zise: 

— În cazul ăsta, nu te acuz că nu mă crezi. Nu semăn deloc cu 
Shona, nu-i așa? Nici măcar nu mă apropii puțin de una ca ea. 

El nu-i răspunse la întrebare, doar zise: 

— În mod surprinzător, chiar te cred. 

— Mulţumesc, zise, zâmbind. Asta îşi dorea, nu? Să o creadă? 
Atunci, de ce simţea că avea ceva pe inimă? Se întoarse să plece, dar 
ezită. Nu cred că asta înseamnă ceva pentru tine, dar îmi pare rău 
pentru ce ţi-am spus alaltăieri seară, despre Brent. Nu era adevărat. 
Nici un cuvânt din ce-am zis atunci nu era adevărat. De câte ori eram 
împreună cu el, vorbea mereu doar despre tine, fratele minunat care 
nu făcea niciodată nimic greșit. Cred că ăsta era încă un motiv pentru 
care te-am displăcut atât de mult. Din cauza geloziei. 

— Cum ai fi putut fi geloasă? Nici măcar nu erai îndrăgostită de el, 
zise Adam. 

— E adevărat, dar uneori vreau să atrag atenţia tuturor și aș face 
orice ca să obţin asta. Nici Brent nu mă iubea. Era doar mândru că a 
cucerit o fată cu reputația mea, iar eu știam lucrul ăsta dar nu L-aș fi 
recunoscut niciodată. Îmi zicea că mă iubeşte și alungam din minte 
gândul că aș putea împărţi cu tine iubirea lui. Dar eu voiam totul. 
Voiam să primesc tot și să nu dau nimic în schimb, nimic valoros. 
Chiar dacă mi-a spus că va renunţa la Riverview pentru mine, când 
avea să vină vremea să facă asta, n-ar fi fost în stare. Eu voiam doar să 
mă răzbun pe tine pentru ce-mi spuseseși în noaptea aceea la 
Flamenco și aveam de gând să-l folosesc pe Brent ca să te rănesc. 

— Ce ţi-am zis atunci? întrebă Adam, încruntându-se. 

— Că sunt o fată uşoară care nu știe cum să se poarte în societate. 
Dar să ştii că nu e așa, zise cu privirea în jos. 

— Îmi pare rău, Jody, zise bărbatul în cele din urmă. Se pare că și 
eu am o parte mare din vină pentru moartea lui Brent. 

— Nu, dădu ea vehement din cap. Eu trebuia să fiu pedepsită, dar 
îmi pare rău că au avut de suferit și alţii. 

— Crezi că există pedeapsă mai mare ca aceea de a te ţine aici? 
Poate că așa ai crezut la început, dar acum , nu crezi că ţi-am făcut și 
un bine? 

— Încerci să-mi spui că pentru ca să devin un om mai bun, Brent 
a trebuit să plătească cu viaţa? 

— Jody, Brent... Oh, nu contează, du-te la culcare. 

— Ce aveai de gând să spui? 

— Altă dată. Se uită la ceas. E unu și jumătate și mâine trebuie să 
te trezești devreme, ca s-o ajuţi pe Bess în bucătărie. Încă nu e 
complet refăcută. 

Jody încuvinţă din cap și își luă bagajul într-o mână. 

— Noapte bună, Adam. 

— Noapte bună. Ah, și pe viitor ai grijă pe cine mai rogi să te ducă 
în Oraş. 


Capitolul 5 


Deci, asta fusese tot. Planurile și visele de care era atât de sigură 
se risipiseră ca un fum. Acum se găsea în același loc ca la început, 
poate doar înțelegând mai bine relaţia dintre ea și Adam. Dar cât avea 
să dureze asta? Până la următoarea lor ceartă? 

Oricum, n-avea timp să-și facă griji. Adam avea control asupra 
situaţiei. O ţinea ocupată din clipa în care se trezea dimineaţa și până 
seara când urca în camera ei, la culcare. Devenise ocupaţia ei 
permanentă să aibă grijă de cai și de grajduri. Îşi depăşise frica pentru 
astfel de animale și acum chiar încerca să găsească un moment liber 
ca să plece să călărească. 

Mai erau și grădinile, de care Bess nu se putea ocupa singură, așa 
că avea nevoie de ajutor în permanenţă. Dar Jody nu știa încă dacă și 
munca asta îi plăcea la fel de mult ca cea care ţinea de cai. 

Într-o după-amiază, când termină munca din grădină, fata luă un 
cal și dădu o fugă la râu, ca să facă o baie. Când ajunse acasă, se 
înserase și cina era pregătită, dar Adam nu ajunsese. 

— Sunt îngrijorată, zise Bess, nervoasă. 

— De ce? De obicei se întoarce așa târziu. 

— Da, știu, dar niciodată nu face asta când ia tractorul. Ştie că 
întotdeauna îmi fac griji dacă-l știu pe drumurile alea periculoase, așa 
că mereu îmi spune la ce oră revine și o respectă întotdeauna. Azi 
mi-a spus că o să se întoarcă pe la șase, iar acum e trecut de șapte și 
jumătate. 

— Poate că s-a luat cu treaba și nu s-a uitat la ceas, sugeră fata. 

Bess dădu din cap negativ. 

— Pe unde s-a dus? întrebă Jody. 

— S-a dus pe dealuri să caute o piesă de mașină care i-a căzut 
într-o vale. Și tu știi cât de periculoase sunt drumurile pe acolo! 

— Te gândeşti la toate accidentele de tractor despre care ai citit 
prin ziare, nu? Uite ce e, dacă te face să te simţi mai bine, o să merg 
după el, să văd cum stă treaba. Dar sunt sigură că-ţi faci griji degeaba. 

Fata se rugă să nu se înnopteze așa de repede. Nu credea că Adam 
se accidentase, dar nu-i surâdea deloc ideea de a se întoarce acasă pe 
întuneric. Urmări dârele de tractor imprimate în noroi. Când ajunse 
în sfârșit pe dealuri, văzu locul unde se pierdeau urmele și crezu că 
tractorul coborâse într-una din văi. Descălecă și cobori dealul. 
Încremeni când văzu mașina răsturnată și nici urmă de Adam. Încercă 
să scruteze împrejurimile, dar nimic. La un moment dat, văzu ceva. 
Adam era pe jumătate prins sub tractor. Alergă spre el și își dădu 
seama că era în viaţă şi conștient. 

— Cine e? Jody? 

— Da, Adam, eu sunt. Bess se îngrijorase când a văzut că n-ai ajuns 
la timp, spuse fata, încercând să rămână calmă. Te doare ceva? 


76 ALICE HARRISON 


— Nu, nu simt nimic. Doar rece. 

Își scoase puloverul, neţinând seama de faptul că pe dedesubt nu 
avea altceva în afară de un sutien. Tot ce dorea era să găsească ajutor, 
cât de repede posibil. Între timp însă trebuia să-l ajute cu ce avea la 
îndemână. Împături bluza și i-o așeză sub cap. 

— Mă duc după ajutor. Dar nu reuși să plece, pentru că el îi prinse 
mâna. 

— De ce să-ţi baţi capul? Nu te poate opri nimeni dacă fugi acum. 
Nu-ţi pasă deloc de mine. De fapt, am fost sigur că te vei bucura să 
mă vezi într-o astfel de poziţie. De ce să nu profiti de șansa asta ca să 
scapi? 

Jody se uită la el, un om puternic și impunător, complet 
neajutorat. Depindea de ea și era un sentiment nou să știe că e în 
mâinile ei șansa lui de supraviețuire. Zâmbi. 

— Pune-mi mai târziu întrebarea asta, și poate că atunci o să-ţi 
spun și de ce. 


KKK 


Parcă a trecut o veșnicie până ce un fermier din vecinătate a venit 
și l-a ajutat pe Adam să scape de sub mașină și să-l ducă acasă. Jody 
încerca din răsputeri s-o convingă pe Bess că totul va fi bine, dar nu știa 
dacă nu cumva încerca să se convingă pe ea de lucrul ăsta. Din fericire, 
doctorul fusese chemat și era deja acasă când l-au adus pe Adam. După 
ce l-a examinat și i-a bandajat rănile, se întoarse spre Jody. 

— Tu ești Jody? întrebă el și după ce fata dădu afirmativ din cap, 
zise: crezi că te poţi duce în oraș în seara asta, ca să iei 
medicamentele? şi-i întinse o reţetă. 

— Da, sigur. 

— Mi s-a spus că mai bine merge un vecin după ele, dar domnul 
Slade a insistat s-o faci tu. A zis că o să găsești cheile de la mașină în 
biroul lui. 

— Nu e nimic serios, nu, doctore? întrebă Bess neliniștită. 

— Nu. E doar șocul. A stat sub greutatea aia destul de mult timp. 
O să simtă puţin disconfort în seara asta, dar i-am prescris un sedativ 
care-l va ajuta să adoarmă. I-am mai dat niște unguente cu care să-și 
masese porțiunile rănite, iar după câteva zile de odihnă, va fi ca nou. 
Cred că-i trebuie mai mult decât un tractor ca să-l doboare. 

Jody conduse cu grijă spre oraș. Se uita din când în când la bordul 
mașinii. Văzu că are rezervorul plin și un motor puternic. În mod 
involuntar, începu să gândească. Putea să ajungă departe. Ce ocazie 
minunată, chiar sub nasul ei! Adam nu însemna nimic pentru ea și, 
în plus, doctorul spusese că se va face bine. Dar în acel moment, mai 
mult ca sigur că avea dureri și se chinuia să adoarmă. Dacă nu se 
întorcea cu medicamentele, ştia că Bess n-avea s-o ierte niciodată. 

Și ce-i păsa ei? Le-ar fi plătit cu vârf și îndesat pentru că au 
forțat-o să lucreze trei luni la fermă. Nu trebuia să procedeze așa. Nu 
trebuia să se poarte ca și cum el ar fi fost judecătorul și s-o condamne 
la muncă silnică pentru Dumnezeu știe cât timp de acum încolo! 
Putea să ajungă la Hawkes Bay până dimineaţa. Își putea găsi acolo 
ceva de lucru și după ce strângea bani, putea merge în sud, ca să 
înceapă o nouă viaţă. 

Și atunci, ce mai aștepți? se trezi întrebându-se. Du-te acum, cât 
mai ai ocazia! 

Dar n-o făcu. Se duse la farmacie, luă medicamentele și conduse 
spre fermă. Își dădu imediat seama că Adam știa, trebuia să știe că era 
posibil să nu se mai întoarcă și atunci special îi spusese doctorului 
s-o trimită pe ea în oraș, și nu pe unul din vecini. Dar de ce? Ca s-o 
testeze? Dacă așa era, riscase să piardă o mașină bună și să petreacă 
o noapte fără calmante. Sau poate credea că nu era nici un risc? Oare 
era atât de sigur pe ea? Ştia că avea să se întoarcă? Jody făcu o 
grimasă. Dacă era așa, știa mai multe decât ea. 

Evident, Bess nu fusese sigură. Jody putea jura că femeia n-a stat 
o clipă liniștită de la plecarea ei, de teamă că nu se va întoarce. 

Salutul ei era unul de ușurare: 

— Te-ai întors! 

— Da, așa că acum te poți relaxa. 

— O să am grijă de asta. Mulţumesc, Jody. 

— Pentru nimic, replică fata, cu seninătate. Am mers cât de repede 
am putut. Dar știa că nu pentru asta îi mulțumea femeia. O să i le duc 
eu. Luă pastilele și paharul cu apă din mâna lui Bess. Îmi dai voie? 

Bess ezită. 

— Bine, du-te, dar să ştii că Shona e cu el. 

— Da? Trebuia să-mi închipui. Dar nu pentru mult, își zise ea. 

Deschizând ușa de la dormitorul lui Adam, o văzu pe Shona stând 
lângă el, aproape de pat. Mâinile le erau împreunate și capetele 
apropiate. 

Dintr-un motiv pe care Jody nu și-l putea explica, simţi un junghi 
în inimă. 

— Îmi cer scuze de întrerupere, dar vizitatorul tău trebuie să 
plece, zise ea, uitându-se la Adam. 

Shona se ridică și o privi cu răutate. 

— Cu ce drept spui tu când vizitatorii trebuie să vină și să plece? 
întrebă ea, ridicând din sprâncene. 

— Cu dreptul ăsta! zise fata ridicând paharul cu apă și 
medicamentele. 

— Oh! Shona dădu uimită din cap. Se uită la Adam. Ce norocos 
ești, Adam, că ai o asistentă care să aibă grijă de tine! zise ea cu ironie. 

— Da, așa e, adăugă Jody. Și acum, că ai luat la cunoștință faptul 
ăsta, poți ţine seama de ce a zis asistenta și să pleci? 

Shona se îmbujoră, pentru că nu se așteptase la un asemenea 
tratament. 

— Adam..., strigă ea apoi adăugă repede: ei bine, poate chiar ar fi 
indicat să plec, acum. Probabil că ești extenuat. O să vin mâine să te 
văd. 

Se aplecă să-l sărute, dar Jody o preveni: 

— Să nu faci asta! Nu pot permite ca pacientul să contacteze un 
virus în starea în care se găsește. 

Shona se ridică, enervată și iritată. Îi mai aruncă lui Jody o privire 
acră, îi spuse lui Adam noapte bună, apoi își luă geanta și plecă. 

După scena asta, Jody nu putea să-l privească pe Adam în ochi. 
Când o făcu însă, rămase surprinsă de zâmbetul lui. 

— Shona n-ar trebui să te lase s-o impungi atât, zise el. 

— O merită, dacă nu ştie să se apere! 

— Oh, va învăţa să facă asta, nu-ţi face griji! Doar că nu e obișnuită 
cu felul ăsta de tratament. 

A avut o viaţă foarte protejată. Acordă-i puţin timp și probabil 
Că-ţi va da exact ceea ce meriti. 

— Mă îndoiesc. E genul de fată care n-a avut de-a face în viaţă decât 
cu lucruri frumoase. Niciodată nu va fi nevoită să se amestece în 
treburi neplăcute. 

— Așa cum a trebuit să faci tu? 

— Eu n-am ieșit niciodată din ele. M-am născut sub auspicii 
sumbre și așa mi-am continuat toată viața. N-am cunoscut niciodată 
partea frumoasă a lucrurilor, zise ea cu amărăciune. 

— Dar când Brent a murit? Nu crezi că asta a pus o umbră în viaţa 
Shonei? 

Jody răspunse fără să ezite: 

— Ea a pierdut un prieten. Bineînţeles că moartea lui o afectează, 
dar nu simte ceea ce simţi tu. 

— A fost îndrăgostită de Brent, de când erau copii. 

— Nu fi bleg, de tine e îndrăgostită. 

— De mine? 

— E tipul de fată care trăiește pentru a se căsători și cu siguranță 
o va face cu primul care-i va ieși în cale. A trăit atât de mult 
înconjuartă de oameni care s-o răsfeţe, încât nu poate face faţă 
realităţii de una singură. Are nevoie de siguranță și devotament, de 
cineva pe care să se poată baza oricând și care să fie mereu gata să o 
protejeze. Asta e ceea ce crede ea despre dragoste. E genul 
neajutoratei care are nevoie de cineva de care să depindă. 

— Iar tu ești exact opusul? 

— Așa ar trebui. N-am avut părinți de care să depind, pe care să 
mă bazez sau care să mă ajute. 

Niciodată n-am avut siguranță, aşa că n-are cum să-mi fie dor de 
ceva ce n-am avut niciodată. 

— Dar unchiul și mătușa ta? 

— Mătușa mă urăște. 

— Cu siguranţă din cauza ta, nu? 

Jody dădu vehement din cap. 

— Nu m-a dorit niciodată, dar unchiul Perry e fratele tatălui meu 
și a considerat că trebuie să mă ia la el după moartea părinţilor. Poate 
că ţinea puţin la mine, dar n-am cum să știu sigur asta. Roseann era 
o femeie dominatoare și făcea tot ce-i stătea în putinţă ca să-l întoarcă 
împotriva mea, dar asta n-a putut s-o facă niciodată, numai 
Dumnezeu știe de ce. Eu am făcut tot ce mi-a stat în putinţă s-o ajut. 

— Trebuie să fi existat vreun motiv din cauza căruia să se poarte 
aşa cu tine. 

— Nu-mi spune că Bess nu ţi-a povestit! 

— Bess nu mi-a spus nimic despre familia ta. 

— Nu-mi vine să cred. 

— Ăsta e adevărul, o asigură el. 

Jody îl crezu în cele din urmă, și-i explică: 

— Roseann este o femeie imorală și eu am descoperit lucrul ăsta. 
De aceea, încerca să-l instige pe unchiul Perry împotriva mea, pentru 
că dacă doream, puteam să-i dovedesc asta. Ştia că doar trebuia să 
spun unchiului un cuvânt din tot ce știam și Dumnezeu știe ce s-ar fi 
putut întâmpla. Dar n-am făcut-o niciodată. Bietul meu unchi avea 
deja destule de tras de pe urma mea. Dar pentru că știa că oricând 
puteam să vorbesc, Roseann intrase în panică. Trebuia să scape 
într-un fel de mine, și acum a reușit. Nu mai sunt un pericol pentru 

nici unul din ei și nici pentru poziţiile lor sociale... Brusc, se opri. Îmi 
pare rău, vorbesc prea mult. Mai bine ai lua pastilele astea și apoi voi 
pleca să te las să dormi, altfel voi avea de-a face cu doamna Slade. 

Când se întoarse să-i dea medicamentele, el o prinse de 
încheietura mâinii. 

— De ce te-ai întors? Ai avut de două ori șansa să pleci. De ce n-ai 
profitat? 

— Erai foarte sigur de mine, nu-i așa? 

— Ba nu eram deloc. De obicei nu pun preţ pe noroc, dar în seara 
asta am făcut-o. 

— Mă testai. 

— Cred că da. 

— Eram pe punctul de a nu mă întoarce. Așa că aproape îţi 
pierdeai șansa. Aveam de gând să mă duc la Hawkes Bay și să-mi 
găsesc ceva de muncă acolo. 

— Şi de ce n-ai făcut-o? 

— Pentru că aveai nevoie de mine, îi răspunse ea, cu simplitate. 
De aceea n-am plecat lăsându-te prins sub tractor. Aveai nevoie de 
mine, nu-i aşa? 

— Da. Cu siguranţă, aveam nevoie de cineva. 

— Nimeni n-a mai avut nevoie de mine înainte. Nimeni. Până și 
doamna Slade a trebuit să se bazeze pe mine, pentru că avea nevoie 
de ajutorul meu. 

Adam îi eliberă încheietura și fata stinse lumina. 

— E atât de important pentru tine ca cineva să aibă nevoie de 
ajutorul tău? o întrebă el până să iasă. 

Jody tăcu o clipă. 

— Da, cred că da. Toată viaţa am căutat ceva. Nu ştiu ce, doar ceva. 
În seara asta, am găsit ceea ce căutam. Am nevoie să fiu de folos. 
Vreau ca oamenii să aibă nevoie de ajutorul meu. 

— Cu toţii avem nevoie de cineva, Jody. 

— Da, dacă n-ar fi aşa, de ce-am mai trăi? 

— Mă bucur că tu ţi-ai găsit un scop. 

— Așa e. Noapte bună, Adam, zise ea cu blândeţe. 


KKK 


În zilele următoare, Jody se simti din ce în ce mai bine. De-acum, 
viața avea pentru ea un nou sens și era foarte încântată că l-a 
descoperit. Era fericită și veselă și chiar simţea puţină simpatie din 
partea lui Adam și Bess. Chiar spera ca într-o zi s-o poată ierta pentru 
răul pe care li-l pricinuise. 

Vineri, când Adam avu voie să se ridice din pat, o rugă pe Jody 
să-l ducă până în oraș. 

— Trebuie să fac provizii, îi spuse el. 

— Sigur, mi-ar face plăcere. Jody se înveseli, pentru că îi plăcea să 
meargă cu mașina. Era perioada sărbătorilor de iarnă, iar orașul avea 
să fie plin cu decoraţii și podoabe. 

Îmbrăcă un costumaș verde pal și o geantă asortată. Părul și-l 
prinse într-o coadă simplă și nu se machie deloc, pentru că era foarte 
cald. Pe tot parcursul drumului, Adam o privi cum conducea cu 
foarte mare atenţie. 

— Nu-mi vine să cred că tu ești fata care a venit a Riverview cu 
câteva luni în urmă. Eşti complet schimbată! 

— E un compliment? râse Jody, fără să ascundă plăcerea pe care 
i-o făceau vorbele lui. 

— Cred că da. Schimbă imediat subiectul. Peste o săptămână e 
ziua mătușii Bess, așa că vom organiza o petrecere pentru ea. 

— Vom? 

— Da, Shona s-a oferit să mă ajute să trimită invitaţiile și să mai 
aranjeze câte ceva. 

Jody fu dezamăgită. 

— Dar nu puteam eu să te ajut? 

— Ba da, o vei face și tu. Sunt multe lucruri care trebuie aranjate. 
Și în plus, hambarul trebuie curățat. 

— Da, sună grozav, zise ea fără să zâmbească. 

— Speram că vei alege tu decoraţiunile și cadoul pentru Bess, în 
timp ce eu mă ocup de afaceri. Și poți să-ți mai cumperi și o rochie 
pe care s-o porti la petrecere. 

Imediat, Jody se înveseli. 

— Da, sigur că mi-ar plăcea! 

— Bun, o să stabilim un loc unde să ne întâlnim diseară, să luăm 
cina. 

A fost lăsată singură toată după-amiaza, dar nici nu i-a trecut prin 
minte că ar putea scăpa. I-a făcut plăcere să aleagă decoraţiile pentru 
petrecere, cadoul pentru Bess și o rochie pentru ea. Mai târziu, când 
s-au întâlnit și s-au dus să mănânce la un restaurant chinezesc, i-a 
arătat tot ce luase. 

— E ideal, zise Adam când văzu cadoul pentru Bess. 

Şi tu, ce ţi-ai luat? 

— E în mașină, dar nu ţi-o arăt. O s-o vezi atunci. Mai bine le-a 
duce și pe astea la mașină, ca să nu le murdăresc. leşi din resturant 
și se îndreptă spre mașină. 

— Bună, Jody! se auzi o voce cunoscută. 

Când privi în jurul ei, încremeni. Lângă mașină, erau toţi băieții 
din fosta ei gașcă, pe motociclete, inclusiv Rod Bains. 

— Bună, Rod, zise ea. 

— Nu ne-am văzut de mult timp, nu? întrebă el, jucându-se cu un 
lanţ. 

— Da, așa e, răspunse ea, încercând să găsească un pretext ca să 
intre mai repede în local. 

— Te-am văzut intrând în restaurantul ăsta. Nu mi-a venit să cred 
că erai tu. Se dădu jos de pe motocicletă și se apropie de ea. 

Fata se îndepărtă de el, până simți că se lipește de mașina lui 
Adam. Văzându-i reacţia, Rod le aruncă o privire celor din gașcă, 
înainte să se apropie de ea. 

— Care-i problema, iubito? Doar nu te temi de mine, nu? Tu, 
căreia nu i-a fost niciodată frică de nimeni şi de nimic! O luă de 
încheieturi. Ea încercă să se elibereze, dar băiatul i le suci până 
aproape îi dădură lacrimile de durere. Râse. Hei, nu te mai preface 
atât! Sunt eu, Rod Bains, nu-ți mai amintești? 

— Dă-mi drumul, Rod. Te rog, îi zise ea, calm. 

— Vreau un sărut, doar de dragul vremurilor bune. Tot mai ești 
fata mea. 

— Nu sunt fata ta, Rod. Niciodată n-am fost. Acum, te rog să-mi dai 
drumul. 

— Oh, acum chiar m-ai rănit! râse el dispreţuitor. Încă vreau să mai 
fii fata mea. Nu m-am supărat pe tine pentru că m-ai aruncat ca să te 
cuplezi cu fermierul acela manierat și stilat. Dar acum, el e mort, nu? 
Îmi pare rău de ce s-a întâmplat. Dar tu ești tot a mea, iar mie nu-mi 
pasă dacă acum ești curată și îmbrăcată frumos. Apoi începu s-o 
sărute. 

Îi simţi mirosul de bere și hainele murdare și simţi cum i se face 
rău. Se zbătu să se elibereze, în timp ce lacrimi de furie îi curgeau pe 
obraji. La fel simţise și cu Harry Lawson! Oh, Doamne, dacă Adam ar 
fi fost aici, dacă ar fi venit după ea! 

Dintr-o dată, Rod nu mai era pe ea, ci la picioarele ei. 

— Duceţi-l acasă! le zise Adam restului de băieți. Și încă un lucru. 
Dacă se mai atinge cineva de Jody, va căpăta cu siguranță mai mult 
de atât. Aţi înţeles? Acum, valea! 

După ce plecară, Adam se apropie de fata sprijinită de mașină, 
care-și ştergea obrajii de lacrimi. 

— Oh, dacă n-ai fi venit, nu ştiu ce s-ar fi întâmplat! spuse ea, 
alergând spre el, iar lui i se păru firesc s-o prindă în braţe. 

Râse de reacţia ei. 

— Credeam că ești genul care n-are nevoie de protecţie. Haide, o 
să te duc acasă. 

— Nu, e în regulă, pot conduce și singură. 

— Ba nu-i aşa. Acum, hai în mașină. O să mâncăm acasă ceva. 

— Da, când vom ajunge acasă, zise ea oftând și așezându-se pe 
scaunul din faţă. Se simţea în siguranță alături de Adam, și-i plăcea 
sentimentul ăsta. 

— Îi ştiai pe tipii ăia? 

— Da, erau niște băieţi din fosta mea gașcă. 

— Şi cel care nu te lăsa în pace nu era cel cu care dansai la 
Flamenco? 

— Ba da. Nu știu cum de-l puteam lăsa atunci să mă sărute. Acum 
mi s-a părut respingător. 

— Atunci, probabil că nu te gândeai la asta. 

— Ştiu. Cât mi-ar fi plăcut ca atunci să știu câte știu acum! Nimeni 
n-ar fi rănit și Brent poate că n-ar fi mort. 

— Brent tot ar fi mort, iar tu ai fi încurcată, deprimată și neliniștită 
din cauză că nu ţi-ai găsit ținta în viaţă. Și n-ai fi avut nimic din ce ai 
câștigat acum. 

— Oh, ba da, Brent ar mai fi fost în viaţă. 

— Jody... 

— Da? 

— Lasă. 

— E a două oară când faci asta. 

— Ce fac? 

— Încerci să-mi spui ceva, apoi te răzgândești. 

Adam nu-i răspunse, iar fata, dezamăgită și încurcată, nu mai 
scoase nici un cuvânt. 


Capitolul 6 


Veni și marea zi. Grădina arăta minunat. Felinare colorate dădeau 
aspect de basm aranjamentului din hârtie creponată care fusese 
așezat pe mese, printre bolurile cu punci și platourile cu aperitive 
reci și friptură. Tot ce mai lipsea, erau invitaţii, care nu întârziară să 
apară. 

Jody muncise mult pentru pregătirile din ziua aceea și acum era 
mândră de ceea ce făcuse. Totul mersese ca pe roate. Nu ştia de ce, 
dar își dorea să fie un mare prilej de bucurie pentru Bess. Doar după 
ce toată lumea mâncase, Jody s-a simţit ușurată și s-a dus să se 
schimbe de hainele pe care și le pusese pentru a ajuta la servit. Dar, 
între timp, cei optzeci sau chiar o sută de oameni se distrau de 
minune și Jody văzu că Bess, îmbujorată și zâmbitoare, era încântată 
peste măsură de atenţia care i se acorda. 

Tânăra, acum îmbrăcată cu noua rochie și cu un machiaj aplicat 
discret pe trăsăturile ei delicate, cobori să se alăture celorlalți. Dar, 
ajunsă în sufragerie, se opri. Adam o aștepta. 

— Ei bine, înţeleg că asta e noua ta rochie! Îţi vine de minune! 

— Îţi place? întrebă ea, făcând o piruetă. Era o rochiță din bumbac 
alb, cu două volănașe și cu breteluțe. 

— Sigur că da. E perfectă! 

— Mulţumesc. Dar ce e cu tine aici? Am crezut că ești deja pe ring. 
Apoi adăugă: doar nu mă verificai? 

Adam zâmbi și dădu din cap în semn că nu. 

— Mă asiguram că te-ai dus să te schimbi. Mătușa Bess era 
îngrijorată că încă mai lucrezi, așa că i-am promis că voi avea grijă să 
te bucuri de petrecere. 

— Înţeleg. 

— Ăsta e adevărul! zise el. Vrei să bei ceva înainte să ieşim? Aș vrea 
să fac un toast. 

Jody îl privi, surprinsă. 

— Bine, beau în cinstea a ce vrei tu. 

Bărbatul turnă în două pahare și îi dădu și ei unul. 

— Vreau să bem în cinstea ta, Jody, să reușești în tot ce îţi propui 
după ce vei pleca de la fermă, să găsești pe cineva care să-ţi fie pe 
plac, care să te iubească și să aibă nevoie de tine și alături de care să 
ai parte de fericirea după care tânjeşti. Luă o înghiţitură din pahar, 
fără s-o slăbească din ochi. 

— Eu... nu înţeleg, spuse ea în cele din urmă. Vrei să spui că... 

— Eşti liberă să pleci, Jody, oricând dorești. 

Dar Jody încă se mai holba la el, nedumerită. 

— Dar nu înţeleg, repeta ea, mai mult pentru sine decât pentru 
bărbatul din faţa ei. Îi spusese că putea pleca oricând dorește. Era 
liberă — asta o înţelegea. Ce nu înţelegea, era de ce se simţea dintr-o 

dată atât de tristă. De ce nu simţea nevoia că trebuie să ţopăie de 
bucurie? 

— Jody, de ce ai făcut faţa asta? 

— Ce faţă? 

— Ca și cum te-aș fi condamnat la moarte. 

Spre groaza ei, ochii i se umplură de lacrimi și puse repede 
paharul pe masă, grăbindu-se să iasă din cameră. 

— Jody, ce s-a întâmplat? strigă Adam după ea, urmând-o până în 
curtea din spate. Se întoarse și își puse și el paharul lângă al ei, 
mormăind: femeile! 

Furioasă pe ea, Jody își şterse repede lacrimile care riscau să-i 
strice machiajul. 

Ajunse aproape de invitaţi și văzu că nimeni nu mai dansa. În 
schimb, Jim Barrie le atrăgea tuturor atenţia că avea ceva important 
de spus. Jody își dădu imediat seama că era ametit de băutură după 
felul în care gesticula și vorbea. Dar chiar și așa, se trezi și ea că-l 
priveşte atentă. 

— Așa că toată lumea e invitată să-și umple paharele, pentru că aș 
vrea să bem în cinstea logodnei fiicei mele cu vecinul și prietenul 
meu cel mai bun, Adam Slade. Astăzi, vreau să bem în cinstea lor! 
Dar... unde e Adam? 

Lumea scoase chiote de bucurie și ciocni paharele. Formaţia 
începu să cânte și invitaţii fură poftiți la dans, în timp ce Jody, 
înmărmurită, privea totul fără să vadă de fapt nimic. 

Deci, ăsta era motivul pentru care Adam o lăsa să plece. N-ar mai 
fi fost loc și pentru ea, după ce avea să se însoare cu Shona. Dar de 
ce n-a venit să-i spună asta de la început? Știa prea bine de ce nu era 

dorită. Închise ochii și se întoarse să plece, dar se trezi că se izbește 
de Adam, care cu siguranţă stătea de ceva timp în spatele ei. 

Repede, se dădu înapoi și-l privi. Apoi, venindu-și în fire, zise cu 
dispreţ: 

— Ia te uită, chiar e o noapte a toasturilor. Mai bine ai intra și ti-ai 
face datoria. Ah, și nu uita să bei şi în cinstea mătușii tale. Până la 
urmă, asta e noaptea ei, nu? Merse pe lângă el, și înainte să-l 
depășească, se opri. Ah, aproape uitasem. Felicitări pentru logodnă, 
zise ea, luându-i mâna. Și asta este de la Brent, mai adăugă, 
scuturând-o. Iar asta e de la mine. Îi puse o mână după gât și-l trase 
putin spre ea, după care îl sărută pe buze cu pasiune și delicateţe, 
încet, ca să simtă tot ceea ce dorea ea să simtă şi ca toţi curioșii care 
îi priveau să aibă parte de un spectacol pe cinste. 

Vechea Jody, pe care o crezuse dispărută pentru totdeauna, se 
întorsese și era gata de atac. 

După ce-l eliberă, fugi până în casă. 

Acum, n-are decât să explice cum o ști mai bine, se gândi fata. 
N-are decât să se însoare cu pretioasa lui Shona. O să-i arăt că nu-mi 
pasă! Of, dar pentru el nu însemn nimc! 

Luă un cal din grajd și fugi cu el pe câmp. Nu se opri decât după 
câteva ore, când se gândi să se întoarcă. Era aproape dimineaţă, toată 
lumea plecase și nici o lumină nu mai era aprinsă. Lui Jody îi părea 
bine că nu era nimeni care s-o vadă. Descălecă și duse în grajd calul 
care abia mai putea merge. 

— Îmi pare rău, Mecca! 

— Chiar ar trebui! 

Jody se întoarse și-l văzu pe Adam cum se apropia furios de ea. 

— Ar trebui să fii biciuită pentru că ai călărit iapa asta până la 
extenuare! Ce voiai să faci? S-o omori? zise el smulgându-i frâul din 
mână. 

— Îmi... pare rău. Am crezut... Pur și simplu, nu m-am gândit. 

— Niciodată n-o faci, nu-i așa, Jody? zise el, cu răutate. Mai întâi 
acționezi, și apoi regreţi. Am crezut că ai mai învățat și tu ceva, dar 
ești la fel de aiurită ca la început. Am eu grijă de Mecca. Du-te în casă 
și așteaptă-mă. Vreau să vorbesc cu tine. 

Când Adam se întoarse, o jumătate de oră mai târziu, o găsi pe 
fată în faţa barului, punându-și o băutură. 

— Câte pahare ai băut până acum? întrebă el. 

Se întoarse spre el, ridicându-l pe cel din mână. 

— Trei, zise ea cu blândeţe. Ai ceva de obiectat că-mi sărbătoresc 
plecarea? Ridică paharul și-l lipi de buze, dar înainte să poată lua o 
înghiţitură, Adam îi dădu peste mână și-l aruncă pe podea. 

— Nu, n-am nimic de obiectat, strigă el, dacă ar fi fost un motiv 
mai bun pentru care să bei trei! Dar cred că într-un fel încercai să 
ameliorezi vina pe care o simţeai pentru ce i-ai făcut calului. 

— Și ce i-am făcut calului? Pot să fac faţă la orice. 

— Mă îndoiesc că mai poţi gândi după trei pahare. Ce s-a 
întâmplat de e atât de speriat? 

— Speriat? repetă ea. 

— Da, mi-a luat o grămadă de timp ca să-l liniștesc. Trebuie să-l fi 
speriat ceva. 

— Nu l-a speriat nimic! zise ea scurt. Doar că devenise agitat, și 
voia să se întoarcă la grajd. 

Adam ţipă la ea: 

— Chiar n-ai învăţat nimic? N-ai învăţat nimic de când ai venit aici? 
Când vei pleca de aici, o să fii persoana bună în care doreai să te 
transformi, așa cum mi-ai spus într-una din nopțile trecute, sau o să 
fii vechea Jody? 

— Da, probabil. Sunt ceea ce sunt și nimeni nu poate schimba 
asta! În noaptea în care am vorbit cu tine, am crezut că am reușit să 
mă schimb, dar acum îmi dau seama că nu e deloc așa. Nimeni nu se 
poate schimba așa, dintr-o dată. Și în plus, cred că nici nu mai vreau. 
Dacă oamenii nu mă acceptă așa cum sunt, atunci, ghinionul lor. 

— Ba nu, e ghinionul tău! o corectă Adam. 

— Ei, atunci asta e grija mea, nu crezi? 

— Nu trebuie să tipi! 

— Nu tip! Tu tipi la mine! 

Adam oftă și-i întoarse spatele. 

— Du-te la culcare! 

— Asta e tot ce doreai să vorbești cu mine? 

— Putem discuta mâine detaliile plecării tale. 

Fata făcu ceea ce i se spusese și se duse în camera ei. 

Dar nu adormi imediat, ci mai stătu un timp, privind în întuneric 
și gândindu-se la noaptea ciudată care tocmai se sfârșise. Se foi în 
aşternuturi și, într-un târziu, reuşi să adoarmă. 

Apoi, fu trezită de ceasul deșteptător. Se uită somnoroasă la oră: 
patru jumătate! De ce Dumnezeu uitase să anuleze alarma? 

Dar după câteva secunde auzi din nou zgomotul care o trezise. 
Nu era ceasul. Parcă era un tunet îndepărtat, dar chiar și somnoroasă, 
își dădea seama că nu era tunet. Parcă venea din pământ, dar nu era 
sigură. Încă o dată se mai auzi zgomotul și bănuiala îi fu confirmată. 

Cutremur! strigă ea, sărind din pat. 

La început au fost trepidaţii scurte care au făcut pereţii casei să 
vibreze puţin. Apoi, toate lucrurile mici din cameră începură să se 
deplaseze care încotro. 

— Oh, Doamne, nu e de mirare că Mecca era atât de speriată! 

Fata ieși repede din camera ei și se grăbi spre grajduri. Dar dădu 
nas în nas cu Adam, care mergea și el tot într-acolo. 

— Jody! 

— Nu mă poţi opri. Trebuie s-o liniștesc pe Mecca. Sigur e foarte 
speriată! 

— Jody! Nu te duce în grajd! 

Dar Jody fu mai sprintenă și reuși să iasă afară. Însă nu făcu multi 
pași, pentru că o pală de vânt o izbi de zid ș simţi cum o mână o 
prinde și o trage în casă. 

— Acum, îi zise el, ţinând-o strâns de umeri, nu te mişti de aici, 
m-ai auzit? Măcar o dată fă ce ţi se spune și nu mai comenta. 

— Dar Mecca... 

— Voiam să mă duc eu să văd ce face. Chiar nu gândești că nu poţi 
face nimic? Nici n-ai liniști-o pe ea, și ai risca să-ţi pice și o bucată de 
acoperiș în cap. Nu gândești chiar deloc? 

După ce plecă Adam, Jody se așeză pe podea, cu picioarele 
încrucișate. După cutremur, începură vânturile care făceau ravagii 
prin zonele astea. În Palmerstone nu se manifestau atât de violent, 
dar pe câmp deschis erau întotdeauna mai puternice. 

Oare unde se dusese Adam? se întrebă ea pentru a douăzecea 
oară, încercând să nu se mai gândească la copacii care se curbau 
până aproape de sol și la vântul care vuia prin ferestre. 

Biata Mecca! Poate că dacă n-ar fi obosit-o atâta noaptea trecută, 
nu i-ar fi trebuit așa mult timp s-o calmeze acum! Dar de ce o făcuse? 
A! Acum își amintea. Din cauză că era supărată pentru că aflase de 
logodna dintre el și Shona. Își aminti și de ce-i spusese când ajunsese 
acasă. O să se bucure când o să scape de mine! gândi ea. N-am fost 
decât o... Ei bine, era oricum doar vina lui, își spuse ea, 
încruntându-se. 

Dar unde era acum? Își îngustă ochii să vadă dacă poate zări ceva 
în praful care juca în aerul de afară, dar nimic. Dintr-o dată, simţi un 
junghi în inimă. Poate că Mecca era prea nervoasă până și pentru el. 
Poate l-a lovit și... acum zăcea pe podea. Cu gândurile astea, ieși din 
casă și fugi spre grajd, fără să-i pese de nimic. Și se opri doar când se 
izbi de ceva cald și tare — piepul dezgolit al lui Adam. Nu mai avusese 
timp să-și tragă tricoul pe el. 

— Oh Adam, zise ea, ușurată că-l vede. 

— Parcă ţi-am spus să rămâi unde te-am lăsat! Îi îndepărtă mâinile 
pe care i le pusese în jurul gâtului. 

— Da, dar ai stat atât de mult. Eram sigură că s-a întâmplat ceva cu 
tine, că Mecca a... 

— Mecca e bine acum, îi zise el, cu voce blândă. 

— M-am gândit că poate te-a rănit. Și spre groaza ei, începu să 
tremure. 

Adam, confundându-i reacţia cu frica, încercă să o potolească 
cum știa mai bine: 

— Cutremurul a fost unul mare, dar vântul n-a prea făcut ravagii. 
Deja s-a mai potolit. 

— Nu mi-e frică! protestă Jody. 

— Haide, o să te duc eu în casă, și vru s-o ia în braţe. 

— Pot să merg! zise ea, împingându-l. 

— Eşti obosită, spuse el. 

Dar și el era, își dădu ea seama. Era obosit, plictisit și totuși atât 
de indulgent. 

— Oh, nu-mi mai spune cum sunt, strigă ea. Și nu mai îmi vorbi 
ca și cum aș fi Mecca, pe care încerci să o calmezi. Simţea că era pe 
cale să izbucnească în plâns, așa că se grăbi să se ducă în casă. 

— Jody! 

— Oh, du-te naibii! strigă ea, în timp ce alerga. 

Adam oftă și dădu din umeri, dorind cu disperare să-și fi luat și 
țigările cu el. Apoi, veni ceva la care se așteptase — replica violentă a 
cutremurului. 

Pământul se mișcă puţin, iar Jody, care se îndrepta furioasă spre 
casă, se sperie şi căzu într-o băltoacă. După ce totul se liniști, îl văzu 
pe Adam râzând cu poftă de fata plină de noroi care încerca să se 
ridice. Ea își dădu cu demnitate părul de pe faţă și, deși știa că situaţia 
ar fi fost amuzantă pentru oricine, simţea că explodează de furie. Cu 
siguranță, arăta ca o creatură care nu aparține lumii ăsteia, și sigur că 
în altă ocazie ar fi râs și ea, dar nu acum, când Adam se amuza atât 
pe seama ei. 

— Ei, n-ai putut evita balta, nu-i așa? Trebuia să se întâmple și una 
ca asta. 

Dar fata era atât de furioasă că, încercând să iasă din nămol, căzu 
din nou, iar Adam izbucni din nou în râs. 

— Eşti un insensibil. De ce nu mi-ai spus că ai săpat aici? 

— De ce aș fi făcut-o? zise el, printre hohote. 

Nu ştiam că aveai de gând să faci o baie. 

— Puteai măcar să mă avertizezi. 

— Să te avertizez? De când rebela Jody Linton ia seama la 
avertismente? De când te știu, ai făcut exact pe dos ce ţi-am spus. Și 
dacă nici trei luni sub îngrijirea mea nu te-au schimbat, atunci nu știu 
dacă mai ai vreo şansă. 

— Oh, am luat-o de la capăt cu povestea bietei Jody care nu-și 
găsește locul nicăieri pe lumea asta. Sunt un caz pierdut, nu-i așa? 

— Ba o să fii bine. Tot ce-ţi trebuie, e o mână fermă. 

— O mână iubitoare care să mă îndrume, zise ea, dispreţuitoare. 

— Nu, o mână fermă. Mi-e milă de bietul băiat care o să aibă 
ghinionul să se îndrăgostească de tine. Nu cred că va reuși să ţină 
pasul cu tine sau să te ţină sub control foarte mult timp. 

— Deci, zise Jody, vrând să profite de situaţie, spui că-mi trebuie 
un bărbat care să mă ţină din scurt și să-mi arate ce trebuie să fac și 
să spun ca totul să fie bine. 

— Așa €. 

— Ei bine, tu ai reușit să faci asta cu brio până acum. 

Fl se gândi puţin, apoi dădu afirmativ din cap. 

— Așa e. Și din doi pași o ajunse și o ridică din apă. Dar n-o 
eliberă, ci o luă în braţe și o strânse la piept. 

Luată prin surprindere și speriindu-se puţin, începu să tremure. 

— Adam, zise ea, ia mâna de pe... 

Dar protestul ei rămase nespus, iar bărbatul îi prinse capul în 
mâini și o sărută pe buze. La început simţi că nu mai are control 
asupra corpului, dar începu, puţin câte puţin, să simtă plăcerea 
sărutului și fiorul dulce care-i străbătea șira spinării. 

Și, ca de obicei, acţionă fără să gândească. Îl înconjură și ea cu 
braţele și-i răspunse la sărut, întrebând în șoaptă: 

— De ce? 

— Îmi eşti datoare. 

— Îti sunt datoare cu asta? repetă ea, uimită. 

Apoi înţelese totul și încremeni. ÎI îndepărtă de lângă ea. Era încă 
întuneric, așa că nu reușea să-i vadă bine trăsăturile feţei. Dar un 
lucru era sigur. Avea de gând s-o umilească, așa cum făcuse și ea cu 
o seară în urmă în faţa logodnicei și a prietenilor săi. Ei bine, reușise, 
gândi ea, întorcându-i spatele. Dacă nici acum nu-și dădea seama ce 
simţea pentru el, atunci, n-o va face niciodată. Oare cum putuse să 
uite de Shona Barrie? Dacă-și amintea de ea, nu s-ar fi întâmplat 
nimic din toate astea. 

— Schimbă-te de hainele astea ude şi nu te mai trezi devreme 
dimineaţă. Poţi dormi cât dorești.. Așa voi face şi eu. 

— Da, mâine dimineață, gândi Jody, ultima petrecută la Riverview! 


Capitolul 7 


— Nu trebuie să pleci imediat, zise Adam. De fapt, poţi rămâne cât 
vrei. 

— Ştii prea bine că nu-mi doresc să rămân. Vreau să plec acum, 
spuse fata, cu hotărâre. 

Era două și jumătate după-amiază, și deși fata se chinuise să nu 
doarmă până târziu, nu reușise să se trezească înainte de ora 
unsprezece. Nimic din ceea ce se întâmplase în acea dimineaţă nu o 
ajuta să ia decizia corectă. Bess îi spusese că Adam a fost plecat la 
ferma lui Barrie și că a stat acolo pentru prânz, iar acum era relaxat 
şi calm. Femea îi tot făcea cu ochiul şi-i zâmbea, cu toate că fata nu 
înţelegea de ce. În plus, mai avea și o durere de cap pe care nu mai 
reușea s-o calmeze. 

Jody abia de-și mai putea controla nerăbdarea. A făcut zeci de ture 
pe terasă, înainte ca Adam să apară. Iar acum, era în faţa ei, 
spunându-i calm că putea rămâne la fermă cât dorea. Până la urmă, 
după tot ce se întâmplase între ei, acum îi venea greu să mai dea înapoi. 


100 ALICE HARRISON 


Cu mâinile în buzunare și neștiind cum să reacționeze, lovea ușor 
cu piciorul una din ușile terasei. Nu reușea să-lprivească în ochi și nu 
înţelegea de ce se purta astfel. Oftă. 

— Ei, poate că o să pleci mâine, sau poimâine, după ce reușesc să 
aflu dacă există cumva în Palmerstone vreo locuinţă de închiriat și 
vreun post vacant. 

— Nu! strigă fata. Aseară ai spus că pot pleca oricând. Mi-am făcut 
bagajul și vreau să plec acum, azi. Și nu te deranja să-mi cauţi de 
lucru. Am eu grijă de asta. Iar în ceea ce privește cazarea, voi locui la 
căminul de fete, până îmi voi putea permite un apartament. 

Adam o privi încruntat și se bucură oarecum pentru că reuși să-i 
susţină privirea. 

— Foarte bine, zise el, într-un sfârșit. Dar știi că e cam greu să-ţi 
găseși de lucru în perioada asta a anului, când toţii elevii au vacanţă, 
nu? Când o văzu că nu spune nimic, adăugă: ei bine, dacă asta vrei... 

— E exact ceea ce vreau. Și se duse grăbită în camera ei ca să-și ia 
cele două valize pe care le așezase lângă pat. Aruncă o privire camerei 
pe care o ocupase temporar și i se păru că fără lucrurile ei e goală și 
fără viaţă. Dar nu îngădui emoţiilor să o subjuge și se grăbi să 
coboare bagajul pe terasa unde o aștepta Adam. 

— Deci, pleci? Bess o privi cu ochi umezi, cocoţată pe o scară de 
unde dădea jos ornamentele de la petrecere. 

— Da, plec. Nu mă îndoiesc că ești bucuroasă că în sfârșit scapi de 
mine. 

— Ba cred că te va surprinde dacă-i voi spune că-mi va lipsi 
compania ta, spuse femeia îngândurată. Ne-ar plăcea să mai stai, să 
ştii. De ce nu pleci după Anul Nou? 

— Mulţumesc, dar i-am spus deja lui Adam că vreau să plec. 

— Și chiar așa e? Chiar vrei să pleci? 

— Am vrut să plec de când am ajuns aici, sau poate că nu ţi-ai dat 
seama. Dar, oricum, unde e Adam? Jody se uită în jur, încercând să 
dea de bărbat. 

— Chiar aici, spuse el, venind pe la spatele ei și luând valizele în 
mână. Bess, vrei să vii și tu? 

— Nu, mai bine mă ocup de ornamentele astea şi apoi trebuie să 
ud florile. 

— Bine. N-o să stau mult. Și se duse spre mașina parcată în faţa 
curții. 

— Ei bine, la revedere, Bess. Mulţumesc pentru tot, îi întinse Jody 
o mână. 

Bess i-o luă și i-o strânse cu putere. 

— La revedere, Jody. Dacă simţi vreodată nevoia să te întorci, să 
știi că aici vei fi întotdeauna binevenită — de data asta ca oaspete. Dar 
chiar dacă nu se va întâmpla asta, mi-ar plăcea să ne dai un telefon 
sau să ne scrii câteva rânduri ca să ne spui cum îţi merge. 

— Nu promit nimic, dar dacă voi putea să fac asta, o voi face. Și 
mulțumesc încă o dată. Se duse spre Adam clipind des ca să alunge 
lacrimile, pentru că nici în ruptul capului n-avea de gând să le arate 
cât de rău îi părea că pleacă. 

Când urcă în mașină, Adam îi întinse o batistă. 

— Ce e asta? N-am nevoie de ea! 

— Ba cred că ai nasul puţin înfundat. O fi de la baia de 
azi-dimineaţă. 

Cum? 

Acum îndrăznea să mai și râdă de ea? Luă enervată batista, suflă 
nasul și se întoarse cu faţa la geam și așa rămase tot restul drumului. 

Camera mare pe care o primise la căminul de fete era drăguță, dar 
nici pe departe la fel ca cea pe care o părăsise. Și mai află că trebuia 
să o împartă cu încă trei fete. Dar se gândi că era mai bine decât 
nimic. Se întoarse la Adam, care o aștepta în hol. 

— Îți place? întrebă el. 

— Da, replică ea, fără să ezite. 

Fl dădu din cap a aprobare, apoi scoase din buzunar un plic mare 
şi alb pe care i-l dădu. 

— Ce e asta? întrebă ea suspicioasă. 

— Sunt câţiva bani de care sunt sigur că vei avea nevoie. 

— Ceva ce-mi datorezi tu, de data asta? întrebă ea sarcastic. 

— Consideră-i o recompensă, dacă vrei. Eu cred că o meriti. 

— Ştii ceva? Nu vreau banii tăi şi n-am nevoie de ei! Nu sunt pe 
deplin neajutorată! 

— Ia-i! spuse el pe o voce cu care nu te puteai certa. Nu știi cât o 
să stai fără slujbă. 

Ea râse. 

— Ei bine, asta sigur trebuie să o iau în consideraţie! 

Dar el nu mai spuse nimic, doar îi luă mâna, îi așeză plicul în 
palmă și-i strânse degetele. 

— La revedere, Jody. 

Cu tristeţe, îl privi când se îndepărta de ea. 


botul 

În zilele următoare, Jody a căutat prin ziare o slujbă care să i se 
potrivească din punct de vedere financiar și care să corespundă și 
calificărilor ei, dar totul fu în zadar. Pentru unele n-avea experiența 
necesară, pe altele nu le dorea. 

Crăciunul veni și plecă. Majoritatea fetelor de la cămin s-au dus 
acasă, să-l petreacă alături de familiile lor, și astfel Jody rămase 
aproape singură, fără nimic de făcut și fără nimeni în apropiere cu 
care să mai schimbe o vorbă. Îşi aminti de felul în care petrecea cu 
unchiul și mătușa sa sărbătorile de iarnă. Petrecerile se ţineau lanţ și 
printre invitaţi se numărau doar persoane din elita societăţii. Jody 
ajunse să se întrebe chiar dacă nu cumva atunci când trăia cu unchii 
ei, se simţea mai singură decât în căminul de fete. 

Pe la jumătatea lunii ianuarie, Jody obținu, în cele din urmă, o 
slujbă la unul dintre cele mai luxoase localuri de servit ceai. 

Un timp, i-a plăcut să fie chelneriță. Personalul se purta drăguţ cu 
ea și localul era destul de frumos, cu ferestre mari, prin care se 
vedeau piața, trecătorii și munţii din apropiere. 

Pe măsura trecerii timpului, evolua și relaţia ei cu Lee Hodges, 
una din cele trei colege de cameră. Cheryl și Anne erau tăcute, dar 
Lee s-a dovedit mai apropiată de firea ei, și deși nu planificase să-și 
facă o prietenă, pur şi simplu se întâmplase. 

Lee era incredibilă. Semăna cu vechea Jody. Ştia întotdeauna 
unde au loc cele mai tari petreceri și rareori se urca în pat înainte de 
ora unu. 

Porţile căminului se închideau în fiecare seară la ora unsprezece, 
dar Lee știa pe de rost scara de serviciu, așa că nu era deloc o 
problemă pentru ea. 

— Dacă mă prinde, ăsta mi-ar fi sfârșitul, îi spuse ea într-o zi lui 
Jody. Dar cât timp o să meargă așa, o să dau ce e mai bun din mine. 
E distractiv. Ar trebui să încerci și tu o dată. De ce nu vii sâmbătă cu 
mine? O să fie o petrecere beton la Awahuri. 

— Awahuri? repetă Jody. Dar asta e la ceva distanță de oraș. Cum 
ajungi până acolo? 

— Cu mașina. Eric are una veche și încăpem cu toţii în ea. Dar ce 
contează, atâta timp cât ne duce unde vrem? Ei, ce zici? Vrei să vii? 

— Cred că da. A cui e petrecerea? 

Lee dădu din umeri. Stătea cu picioarele încrucișate și mușca 
dintr-un măr. 

— Nu știu. Parcă e o petrecere de logodnă. Ce contează dacă sunt 
mulți tipi drăguţi acolo? 

Jody nu se putu abţine să nu râdă. Când se uita la Lee, parcă se 
privea pe ea cu un an în urmă. I se părea că trecuse atât de mult de 
atunci. 

N-avea nici un chef să meargă la petrecere, dar nici să rămână 
singură în cămin, unde putea gândi și unde depresia o acapara de 
fiecare dată. Nu-i făcea deloc plăcere să lucreze la restaurant. Nu-i 
plăcea să servească lumea, pentru că nimănui nu-i păsa de ea. 
Începea să fie nemulțumită și să se gândească din nou la Adam. Așa 
CĂ, poate că o petrecere nu era un lucru atât de rău. 

Așa cum prevăzuse Lee, era una unde se dansa și se mânca bine. 
Jody veni pregătită să se distreze, dar era sigură că ceva se va 
întâmpla și avea să-i strice cheful. Și așa se şi petrecu, pentru că pe 
ring nu era loc de dans și cum intră acolo, se și simţi purtată din braţe 
în braţe, încercând să danseze. 

Oare ce i se părea atât de distractiv pe vremuri? 

După o oră, se sătură de înghesuială și încercă să scape de pe 
ring. Găsi drumul spre ieșire și se duse în curtea localului, ca să 
respire aer curat. Ce bine era când nu respira fumul dinăuntru! 

Pacea şi liniştea de afară îi aminteau de Riverview. Cât de mult îi 
lipseau locurile acelea! Dar nu mai trebuia să se gândească la 
trecut.Se trezi alergând grăbită înăuntru. 

— Jody! Te-am căutat peste tot! auzi ca prin vis vocea lui Lee. 

Se întoarse și o văzu pe fată ţinând de braţ un tânăr pe care Jody 
nu-l cunoștea și pe care nici nu dorea să-l cunoască. 

— Lee, știi cumva cât e ceasul? întrebă ea. 

— Ce? 

— Ceasul! repetă Jody, mai tare. 

— Oh, nu-ţi bate capul cu asta! zise fata cu nepăsare. Te distrezi? 

— Da, sigur, o linişti Jody. 

— Oh! Super! Noi mergem să dansăm. Nu-i așa Warren? 

— Wayne, o corectă tânărul. 

— Mă rog, nu contează, atâta timp cât ştii să te mişti pe ring. Pe 
mai târziu, Jody. 

— Dar... Lee... zise fata, însă nu mai reuși să adauge și altceva 
pentru că tânăra se pierdu în mulțimea de pe ring. Se uită la ceas și 
văzu că e două și jumătate și ceva îi spunea că nu vor reuși să plece 
de acolo mai devreme de cinci. Dacă n-ar fi fost atât de departe de 
oraș, ar fi plecat pe jos, dar cum distanța era considerabilă, n-avea 
ceva mai bun de făcut decât să aștepte în mașină. 

La cinci și un sfert, fetele au ajuns la cămin. Lee a urcat prima pe 
scara de serviciu, urmată de Jody. 

— Te descurci? o întrebă Lee, când se apropiau de ultimele trepte. 

— Da, până acum, zise fata, ridicând capul. Apoi scoase un țipăt 
scurt pentru că îi alunecă piciorul pe o treaptă și se dezechilibră. Se 
prinse în cele din urmă de o fereastră deschisă și, cu picioarele în aer, 
încercă să ajungă din nou la scară. Dar era mai greu decât își putea 
imagina și simţea că pierde toată puterea din mâini. 

— Jody, repede, dă-mi mâna! Pentru numele lui Dumnezeu, dă-mi 
o dată mâna! Lee se aplecase cât putuse, încercând să prindă în 
întuneric mâna fetei. 

— Nu pot... să te prind... Şi apoi, dintr-o dată, mâna îi cedă și simţi 
cum cade în gol, senzaţia aceea oribilă pe care o simţi când visezi. 
Dar când se trezi, îşi dădu seama că nu era un vis. 

După câteva momente, timp în care nu reuși să-și miște corpul, 
realiză că era realitate ceea ce i se întâmplase. Și nu visa nici bărbaţii 
îmbrăcaţi în alb care se mișcau repede pe lângă ea și nici fetele 
adunate pe scările căminului, care o priveau îngrozite. Spera ca 
cineva să-i spună și lui Adam ce i se întâmplase. Dar știa că dacă 
nimeni nu o va face, raportul din ziare nu-l va ține departe de spital. 
Dar nu dorea să-i vadă pe Roseann și pe unchiul Perry. Deloc. 

Simti, dintr-o dată, cum mâna îi e strânsă cu putere. Era Lee. 
Ultimul lucru pe care-l văzu fu privirea ei îndurerată care îi apărea în 
minte din nou și din nou, până când totul deveni o ceaţă deasă... 


KKK 

O mână ruptă și fractură de bazin! Ei bine, asta înseamnă că-mi 
iau adio de la slujba mea, își zise fata în întunericul camerei de spital 
pe care o mai împărțea cu încă trei pacienţi. Dar cred că ar trebui să 
fiu mulțumită că sunt în viață, se gândi ea. 

Gândul îi fugi la ce-i spusese Lee când o vizitase cu câteva ore în 
urmă. I se ceruse să plece din cămin. Și lui Lee. Acum, nu avea nici 
serviciu, și nici unde să locuiască. Ce avea să facă oare? 

— Pleacă și Cheryl, o informă Lee. Dar asta când reuește să 
găsească un apartament aproape de oraș. Ce o să faci când o să pleci 
de aici? 

Jody dădu din umeri. 

— Când o să te externeze? Ai vreo idee? 

— Cred că atunci când voi putea merge, bănuiesc. Mi-am sucit 
glezna când am căzut și se pare că mi s-a rupt și un cartilagiu și nu 
prea pot mișca piciorul. 

Lee oftă. 

— Nici nu știi cât m-am speriat când ai alunecat. Iar când ai căzut, 
țipătul tău mi-a înghețat sângele în vene. Mă bucur foarte mult că ești 
bine. 

— Bine? Mă simt de parcă a trecut un buldozer peste mine și știu 
că mă voi simți cu mult mai rău când o să văd raportul în ziar. 

— Oh, nu va scrie nimeni nimic, o asigură Lee. 

— Serios? 

— Nu. Nu-ţi amintești? Când am ajuns la tine, cu câteva minute 
înainte să vină ambulanţa, mi-ai spus să am grijă să nu afle nimeni, 
mai ales un tip pe nume Adam. Apoi ai leșinat. 

— Oh, slavă Domnului! zise Jody. 

— N-ai fost prea coerentă, dar i-am spus directoarei căminului și 
ea a fost de acord să se păstree tăcerea asupra accidentului. Mai ales 
că n-ar fi adus nimic bun. 

— Dar ce știi despre... Adam? Jody își tinu respiraţia. 

— Cine? Ah, el. Ei bine, directoarea a ezitat putin dacă să-l anunţe 
sau nu, dar văzând că nu ţi-e rudă și că medicii spun că o să te faci 
bine, a ajuns la concluzia că e mai bine să nu-i spună și să rămână la 
alegerea ta dacă vrei să-l informezi sau nu. Lee mai zise ceva, dar Jody 
era cu gândurile aiurea. Jody! 

— Ce e? 

— Te-am întrebat cine e tipul ăsta — Adam? 

— Oh, e... doar un prieten — ei bine, mai mult sau mai puţin o 
cunoştinţă, să zicem. 

Lee o privi suspicioasă: 

— Cred că e un iubit, nu? Apoi, continuă: apropo, Cheryl a zis că 
O să vină să te viziteze mâine, în pauza ei de masă. 

— Pauza ei de masă? Dar orele de vizită nu sunt decât până la 
două. 

— Da, dar a zis ceva cum că şi-ar schimba ora de masă. Așa e când 
ești privilegiat. 

— Da, bravo ei! Ce-ai de gând să faci acum, în privinţa cazării? 

— Ei bine, am plătit până lunea viitoare. După asta, s-ar putea să 
mă mut cu sora mea și soţul ei, până găsesc un apartament unde să 
locuiesc. Ce zici, închiriem împreună o locuinţă? 

— Mă tem că n-ar fi cea mai inspirată idee, zise Jody, începând să 
râdă. Dar o să mă mai gândesc. Însă nu-i trebuia mult să-și dea seama 
că răspunsul ei trebuia să fie nu. Pur și simplu n-avea cum să meargă. 

Orele continuau să curgă și camera de spital îi amintea de 
săptămâna pe care o petrecuse la pat după accidentul în care murise 
Brent. Astfel că starea ei psihică se înrăutăţi. Vina morții băiatului o 
apăsa din ce în ce mai tare și se gândea cu groază la ce va face în 
continuare. 

Așa cum o anunţase Lee, fata primi o vizită marţi, de la Cheryl. 

— Bună! Cum te mai simţi? o întrebă fata. 

— Sătulă până peste cap de persoana mea. 

— Atunci, sper că îţi place să citeşti. Ti-am cumpărat câteva reviste. 
Cheryl le puse pe etajera de lângă pat. 

— Mulţumesc, mă plictisesc de moarte aici. Mi-a spus Lee că o să 
vii azi. A fost drăguţ din partea ta că ţi-ai schimbat pentru mine pauza 
de masă. Așază-te pe pat. 

— N-a fost nici o problemă. Șeful este foarte indulgent cu noi și ne 
lasă să ne schimbăm ora de masă dacă vrem să mergem la coafor, la 
cumpărături sau oriunde avem nevoie. Ei bine, ia spune-mi, 
petrecerea a meritat toate astea? 

— Asta e povestea vieţii mele. O aventură urmată de alta și de 
fiecare dată un final dezastruos. Doar că în alte circumstanţe, rareori 
s-a întâmplat să mă rănesc. Acum, se pare că a venit și rândul meu. 
Așa îmi trebuie. 

— Şi ce-o să faci acum? În legătură cu slujba și locuinţa? 

— Lee m-a întrebat aceleși lucru și nu pot spune decât că habar 
n-am ce-o să fac. Nici măcar nu vreau să mă gândesc. 

— Ei bine, eu îmi caut un apartament și cred că până te vor 
externa din spital o să-l găsesc deja, așa că te invit să stai la mine până 
reușești să închiriezi ceva, se oferi fata. 

— Mulţumesc, Cheryl. Doar gândul că n-aveam unde să locuiesc 
mă punea la pământ. Dar principala mea problemă e ce vreau să fac 
cu viața mea. Ce vreau de la viaţă? Dar se opri când văzu prin ușa 
transparentă că cineva îmbrăcat în negru se apropia de camera ei. 
Oh, nu! Exact asta îmi trebuia. O călugăriță care să-mi ţină morală. 

— A mai venit înainte să te viziteze? întrebă Cheryl când aceasta se 
opri să vorbească și cu celelalte trei paciente. 

— Da, ieri după-amiază, oftă Jody. M-am prefăcut că dorm. Sper că 
a înţeles aluzia și o să mă lase în pace. 

— Am sentimentul că nu se va întâmpla așa, zise Cheryl râzând. 

Și așa s-a și întâmplat. Cheryl se dădu jos din pat și o salută: 

— Bună ziua, soră! 

— Cheryl, draga mea, a trecut mult timp de când nu te-am mai 
văzut! Te-ai făcut o adevărată doamnă. Abia te-am recunoscut! Cum 
te descurci? 

— Bine, soră, mulțumesc, îi răspunse fata zâmbind, după care se 
întoarse la Jody. Soră, mi-ar plăcea să cunoşti o prietenă de-a mea, 
Jody Linton. Jody, ea e sora Clare, care mi-a fost profesoară la 
colegiu. Era una dintre cele mai severe de acolo și nu se putea glumi 
cu ea, nu-i aşa, soră? 

— Da, dar nu eram atât de severă cât trebuia. Bună, Jody. Am 
trecut și ieri pe aici, dar îmi amintesc că dormeai. 

Jody încercă să silabisească ceva, dar nu reuși. Cheryl înţelese și 
spuse repede. 

— Poate îi poţi spune ceva ca s-o ajuţi, soră. 

— O s-o ajut cu siguranță, dacă-mi stă în putere. Călugărița se 
aşeză pe scaunul pe care Cheryl i-l aduse și fata își reluă locul pe pat. 

Îi explică repede situaţia fetei și insistă mai ales pe faptul că nu putea 
să găsească o slujbă din cauza lipsei de calificări. Sora Clare ascultă 
cu atenţie, după care sugeră câteva posturi, dar nici unul nu era pe 
placul lui Jody. 

— Nu, mi-ar plăcea o slujbă unde aș dori să fiu de folos cuiva. O 
slujbă grea și solicitantă, care să-mi capteze întreaga atenţie. Vreau să 
simt că trăiesc pentru un scop și nu pur și simplu ca să consum 
oxigen... Și se opri când văzu privirea neîncrezătoare a femeii. Oare 
ce gândea? Că e și ea una din adolescentele fără căpătâi cu care are 
de-a face zilnic? Sau își dăduse oare seama că cerea o astfel de slujbă 
pentru a nu se mai gândi la cineva? La... un bărbat? Ei bine, zise fata, 
cred că nu aveţi nimic de genul ăsta pentru mine. 

— Din contră, veni repede replica sorei. Avem nevoie la mănăstire 
de o femeie care să se ocupe de copii, pentru că nu există suficiente 
măicuţe. Dacă te simţi în stare să iubeşti copiii mici, atunci, cred că 
ar trebui să încerci cu asta. Ce zici? 

Jody nu putu face altceva decât să facă ochii mari. Copii! Încercă 
să se abţină să nu râdă. Ce naiba știa ea despre copii? 

— Ei, ce zici? întrebă Cheryl, voioasă. Cred că e o idee grozavă. 

— Da, poate că ţie ţi se pare așa, și fata o și văzu pe Cheryl cu un 
cârd de copii agăţat de fustă. Dar eu n-am experienţă în domeniul 
ăsta. 

— Ai putea învăţa, spuse fata. Nu-i așa, soră? 

— Cu siguranţă. Nu e chiar o grădiniţă, ci mai degrabă un loc unde 
sunt aduși copiii ai căror mame lucrează cu jumătate de normă. Sunt 
sigură că te-ai descurca. În plus, fata căreia îi vei lua locul va mai lucra 
o perioadă la noi și te va putea învăţa ce trebuie să faci. Ah, și ţi se dă 

și o locuinţă, care e în apropierea grădiniţei. E destul de încăpătoare, 
dacă vrei să o împarţi cu o prietenă. 

Jody se lumină la faţă. 

— Oh, Cheryl, ce zici? E destul de aproape de oraș, nu-i așa? 

— Așa e, zise Cheryl râzând. Dar n-ai zis dacă accepti sau nu slujba. 

Jody ezită o secundă. 

— Mi-ar plăcea să încerc, soră, zise ea, întorcându-se spre 
călugăriță. Vă promit că o să încerc din răsputeri să iasă bine și că o 
să-mi concentrez toată atenţia asupra a ceea ce voi avea de făcut. 

— Nici nu mă îndoiesc că va fi altfel. O să discut asta şi cu sora 
Gabrielle şi o să-ţi fac o nouă vizită mâine. 

— Crezi că...? începu Jody neliniștită. 

— Sunt sigură că sora Gabrielle va fi încântată. Când te pui pe 
picioare, poate o să te aducă Cheryl într-o vizită. 

— Așa o să fac, fu Cheryl de acord. O s-o placi, o asigură ea pe 
Jody. E o dulceaţă de femeie. 


Cheryl avusese dreptate. Jody chiar o plăcu pe sora Gabrielle și-i 
plăcu și mănăstirea pe lângă care își dădu seama că trecuse de 
nenumărate ori, dar în care nu intrase niciodată. 

Grădina mănăstrii era plină de flori și dădea un aer de liniște și 
pace. 

Iar interiorul te surprindea în mod plăcut. 

Totul strălucea de curăţenie și era ordonat în așa fel încât să 
creeze spaţiu și să nu încurce pe nimeni. 

Și atmosfera de acolo o impresionă în mod plăcut. Măicuţele care 
le vedeau pe ea și pe Cheryl le salutau binevoitoare și le zâmbeau cu 
blândeţe. Și deşi își dădea seama că o astfel de societate o va face să 
se îndepărteze de la plăcerile vieţii, Jody se simţi relaxată și impăcată 
cu sine. 

— Cred că o să-mi placă aici, îi șopti ea lui Cheryl și pentru că era 
atât de răvășită sufletește și mental, mănăstirea îi acordă un timp de 
relaxare și de cugetare de care avea mare nevoie. 


Capitolul 8 


Cu ajutorul lui Natalie Herb, Jody căpătă repede încredere în 
forțele proprii în ceea ce privește îngrijirea copiilor. N-avusese 
niciodată probleme de comunicare cu adulţii, dar cu micuţii nu prea 
ştia ce să vorbească. Însă a fost suficient de atentă încât să memoreze 
ce făcea Natalie, știind cu siguranță că mai târziu avea să-i fie de folos. 

Și nu i-a trebuit mult timp să înțeleagă că micuţii sunt mai 
deştepţi decât se așteptase ea. Deseori, în cursul după-amiezii, când 
mamele veneau și-i luau acasă pe copilași, se ducea la școala 
mănăstirii, ca s-o ajute pe sora Maria la clasa de începători. Aceștia 
aveau vârste cuprinse între cinci și şapte ani și în special băieții, erau 
foare gălăgioși. 

Primele săptămâni au trecut repede și Jody găsi că munca 
extenuantă și extrem de solicitantă era mai mult decât sperase că va 
primi. 

A fost extrem de fericită când Cheryl s-a mutat cu ea în 
apartamentul oferit de mănăstire. 

— Cred c-aș înnebuni dacă n-aş avea cu cine să schimb o vorbă, îi 
zise ea lui Cheryl într-o noapte. 

— Vrei să spui că micuţii te înnebunesc? Deci, zise ea după ce se 
mai gândi puţin, până la urmă nu e exact ceea ce-ţi doreai? 

Jody ezită puţin. 

— De fapt, nu prea e ceea ce mă gândeam dar... Mă extenuează 
din punct de vedere psihic. Trebuie să vorbesc mereu, ca să reușesc 
să mă fac înțeleasă. Trebuie să mă gândesc mereu cum să le spun 
unele lucruri ca să-i amuz și să-i distrez cu jocuri și cântecele. Nu mă 
înțelege greșit, sunt niște copii foarte drăguți, dar până la un punct. 
Doar ideea de a avea și eu copii mă scoate din minţi. 

— Ei, haide, nu se poate să fie toţi atât de răi! spuse Cheryl. 

— Poate că ai dreptate dar eu n-o să am niciodată copiii mei, și 
cred că e mai bine așa. Cred că aș ajunge să-i înec. Nu sunt genul care 
să se sacrifice. 

Adormind, se gândi la Adam și la Shona și se întrebă dacă s-au 
logodit oficial sau dacă nu cumva erau deja căsătoriţi. 

Cu siguranță, ei vor avea copii. Adam era genul care adora copiii 
și dacă erau deja căsătoriţi, poate chiar așteptau unul. 

Apoi încercă să-și imagineze cum vor arăta copiii lor. Băieţii vor fi 
bruneţi și cu pielea închisă la culoare, ca el, iar fetiţele vor avea părul 
blond al Shonei și chipul ei angelic. 

Dar ai ei, cum vor arăta oare? Cu siguranță, nu vor avea chip de 
îngeri și nu vor fi curaţi. Ba mai degrabă, vor fi niște drăcuşori care îi 
vor da mereu bătaie de cap. Zâmbi. Din cauza copiilor ălora, trebuie 
să mă gândesc la toate prostiile astea. Ce va urma oare? Halucinaţii? 
Oftă. 

— Ştii, Cheryl? După cum se anunţă acum lucrurile, se pare că în 
curând voi intra la mănăstire. A fost un gând spus cu voce tare, care 
le-a surprins pe amândouă, într-una din după-amieze. 

Cheryl izbucni în râs. I se părea amuzant, dar când văzu privirea 
serioasă a fetei, se opri brusc: 

— Doar nu vorbești serios! 

— Ba sigur că sunt serioasă! spuse fata, hotărâtă. Mi se pare o idee 
minunată, chiar dacă vine din partea mea. 

Cheryl era încă uimită. 

— Cred că nu știi ce spui. Nu se poate să intri într-o mănăstire 
doar pentru că ţi se pare o idee bună! 

— Ştiu asta! 

— Atunci, nu mai spune prostii. 

— Dar nu glumesc! Vorbesc serios! 

Cheryl o privi câteva clipe, apoi vorbi cu calmul ei specific: 

— Jody, crede-mă, nu știi ce spui! Poate că te porți așa pentru că 
ești plictisită și n-ai găsit încă o activitate care să-ţi facă plăcere. De ce 
nu încerci să faci ceea ce-ţi place? Fă ceva în timpul serii, ceva care să 
te relaxeze și să te facă să nu te mai gândești la munca de peste zi. 
Ştii să croșetezi? Au trecut câteva secunde până să-și dea seama dacă 
Cheryl vorbea sau nu serios. 

— Să croșetez? izbucni ea, în cele din urmă. Oh, Doamne, dă-mi 
putere! spuse ea, făcând un gest disperat spre cer. 

Închise televizorul și se duse spre prietena sa, încercând să-i 
explice cu mult calm cum stau lucrurile. 

— Dacă doar privindu-te cum îţi încurci atele alea cu andrelele mă 
face să-mi pierd minţile, gândește-te cum ar fi să fac eu lucrul ăsta! 

Cheryl o privi nedumerită, apoi izbucni în râs și râse până îi 
dădură lacrimile. 

— Ei bine, am crezut că toată energia mi-am consumat-o cu micuţii 
ăia, zise Jody. Mă bucur că m-am înșelat. Dar ce am spus de ţi se pare 
atât de amuzant? 

În cele din urmă, Cheryl fu în stare să vorbească. 

— Ştii că atunci când fetele intră la mănăstire, trebuie să facă tot 
felul de jurăminte și promisiuni pentru o viaţă liniștită. Doar gândul 
că vei reacționa astfel de fiecare dată când ţi se va da ceva de genul 
ăsta de făcut, e amuzant. Nu te-ai simţi deloc bine la mănăstire şi mai 
mult ai avea de suferit. Și tu, şi măicuţele. 

Jody se mai gândi puţin cu seriozitate la ceea ce i se spusese, apoi 
izbucni și ea în râs. 

— Cred că a fost o idee deplasată, zise ea, așezându-se pe un 
fotoliu. Dar întotdeauna mi-au plăcut ideile trăsnite. Chiar crezi că aş 
deveni un caz pierdut? 

— Nu sunt în măsură să spun că ideea asta este deplasată sau 
ridicolă, spuse Cheryl. Dar sunt mai multe lucruri implicate când 
vorbeşti despre așa ceva. Trebuie să știi multe despre religie, să fii 
botezată, să fii testată, și, mai important decât toate, trebuie să fii 
acceptată de către toate membrele mănăstirii. Și, crede-mă, lucrurile 
astea durează foarte mult. Și în plus, chiar dacă te acceptă, nu poți 
deveni călugăriță peste noapte. Va trebui să petreci câţiva ani ca 
novice într-o mănăstire din Wellington. Iar când ti se va sfârși timpul 
pe care-l vei petrece acolo, abia atunci vei ști cu siguranță dacă vrei 
sau nu să devii călugăriță. 

Jody se înveseli imediat. 

— Ei, dar toate astea se compensează. 

— Cum așa? 

— Până când voi ajunge călugăriță, voi fi atât de bătrână, încât abia 
de voi mai avea putere să mai aprind un chibrit, așa că nu va mai fi 
nici un pericol în ceea ce priveşte comportamentul meu. 

— Uite ce e, de ce nu vorbeşti cu sora Gabrielle? Va fi încântată să 
te sfătuiască. 

— După cum am mai zis, a fost o idee deplasată, spuse fata, 
convinsă. Pur și simplu, nu sunt făcută să mă sacrific pentru alţii. Nu 
rău decât cred eu. Oftă. Și în plus, sora Gabrielle n-ar face altceva 
decât să-mi repete ce mi-ai spus și tu. Nu-i așa? 

— Nu, ea va fi mult mai reținută. 

— Cum adică? 

— Probabil că va ghici imediat motivul care te face să te gândești 
la un asemenea lucru și ti-ar spune direct: mănăstirea este doar 
pentru cei care sunt ferm convinși că au vocaţie și nu pentru fete care 
au suferit din dragoste și cred că ăsta e un fel de a scăpa de lumea de 
afară. 

Jody tresări. Cu ochii strălucind de emoție, întrebă: 

— Ce crezi tu că știi? 

— Nu e ăsta adevăratul motiv? 

— Nu! 

— Atunci îmi cer scuze, spuse Cheryl. A fost doar un gând de-al 
meu. Așa mi s-a părut. 

Jody nu mai zise nimic, doar se gândi, privind aiurea, câtă 
dreptate avea colega ei. Nu dorea să se căsătorească niciodată și, dacă 

intra la mănăstire, lucrul ăsta îi oferea și ceva permanent de făcut. 
Dar, cu toate astea, își dădea bine seama că n-avea să ajungă nicăieri 
cu ideea asta, dar se hotărî să se gândească bine la ea, înainte s-o 
abandoneze cu totul. 

— Dacă nu-ţi place să croșetezi, ar trebui să ieși mai mult în oraș. 
La film, sau la plimbare, spuse Cheryl. 

Fata nu spuse nimic, iar Cheryl continuă: 

— Eu şi colegii mei de serviciu mergem la o petrecere, sâmbăta 
asta. Ti-ar plăcea să vii și tu? 

— Sunt sătulă de petreceri. 

— Vor fi mai mulţi bărbaţi invitaţi. Ti-aş putea aranja o întâlnire. 

— Sunt sătulă și de bărbaţi. Și nu te mai purta cu mine de parcă aş 
fi un copil, izbucni ea când văzu că Cheryl se strâmba la tot ce spunea 
ea. 

— Cine e? Tipul ăsta pentru care te macini atât? 

— Văd că încă mai aiurezi. 

— Nu prea cred. Ce s-a întâmplat, Jody? N-a fost așa cum te 
așteptai? De obicei, așa se întâmplă. Dar să știi că bărbaţii în general 
nu merită... 

— N-a fost așa cum mă aşteptam! i-o tăie Jody. Eu sunt cea care se 
poartă cum nu trebuie și n-am nevoie de un bărbat ca el să-mi spună 
unde greșesc. 

— Povestește-mi, zise Cheryl, concentrându-și întreaga atenţie 
asupra ei. O să te simţi mai bine dacă o să spui ce te doare. Și mâine 
nu ţi se va mai părea atât de dureros. 

Fata ezită puţin, dar până la urmă cedă și-i povesti prietenei sale 
întreaga poveste. Și, surprinzător, chiar începea să se simtă mai bine. 

— Sunt aproape trei luni de când am plecat de la Riverview și nu 
l-am mai văzut pe Adam, și mi se pare că a trecut o veșnicie de atunci. 
Ce va fi în următorii ani? Iadul pe pământ? 

— Jody, zise Cheryl, luând-o de mână. Va mai fi altcineva. 
Întotdeauna este. 

— Nu înţelegi? E singurul bărbat pentru care am simţit ceva și cu 
ajutorul lui am învățat o mulțime de lucruri. Poate, cine știe, va mai 
fi și altcineva într-o zi. Dar știu sigur că n-am să simt pentru el ce simt 
pentru Adam. Dădu din nou drumul la televizor. Mă duc să fac niște 
cafea, zise în cele din urmă, și plecă în bucătărie. 

Povestea lui Jody o lăsă fără cuvinte pe Cheryl. Nu știa că era o 
fată atât de sensibilă, care sufără atât de mult din dragoste. N-avea 
cum să-i dea sfaturi, pentru că era lipsită de experienţă. Bineînţeles, 
putea să-şi dea cu părerea. Dar și asta era destul de dificil, pentru că 
nu voia să irite o persoană atât de dificilă precum Jody. 


kokk 


Până sâmbăta următoare, Cheryl reuși s-o convingă pe fată să 
meargă cu ea la petrecerea dată de câteva dintre colegele ei de 
serviciu. 

— Va fi distractiv! Şi nu e una dintre petrecerile alea zgomotoase 
la care vin doar alcoolici. Se va dansa, vom juca cărți și vom discuta 
lucruri serioase. Îţi garantez că te vei simţi excelent. 

Ca să-i facă pe plac colegei sale, Jody cedă. 

De ce nu? își zise ea. Să dansezi pe muzică veche, să joci jocuri 
prostești și să vorbeşti tâmpenii nu poate fi mai rău decât să stau 
singură aici și să vorbesc cu pereţii. 

Cei doi băieţi care au venit să le ia erau cu mult deasupra celor 
care veniseră pentru petrecerea unde o luase Lee. Și mașina era mai 
bună. Cheryl i-i prezentă ca pe Corey și Alec, iar Jody se trezi mai 
târziu cuplată cu Alec, lucru care nu o deranja deloc. Amândoi băieţii 
erau amuzanţi și fermecători. 

Îmbrăcaţi cu gust, discutau doar lucruri care meritau să fie luate 
în seamă și, din când în când mai făceau câte o remarcă amuzantă. 
Iar Jody se simţea ușurată că petrecerea nu avea să fie chiar așa cum 
crezuse ea și era de părere că-i va fi uşor să se distreze. 

Se bucura acum că-și rezervase timp să se aranjeze. Nu făcuse 
nimic special, doar o rochiță drăguță şi un machiaj discret. 

Când petrecerea era aproape pe sfârșite, lui Jody nu-i părea rău 
că venise. Nu se mai simţise de mult atât de bine. Cheryl avusese 
dreptate. Colegii ei de serviciu erau o companie plăcută, iar ea o 
invidia pe fată. 

Totul decurgea firesc. Jocul de cărți nu plictisea pe nimeni, nici 
măcar pe Jody, muzica era destul de antrenantă și băieţii dansau 
destul de bine, iar gustărie erau excelente. 

— Te distrezi? o întrebă Cheryl pe Jody, în timp ce lua o înghiţitură 
de prăjitură. 

— În mod surprinător, da, zise Jody, cu ochii la Alec care discuta 
ceva cu un alt băiat. 

— Mă bucur, răspunse Cheryl și văzând unde privea, zise: să știi că 
n-a vrut în ruptul capului să te cunoască. Îi era teamă ca nu cumva să 

faci o pasiune pentru el, așa cum se întâmplă de obicei cu fetele care 
îi ies în cale și să ai apoi de suferit. Așa e firea lui. Se plictiseşte repede 
şi nu iese mai mult de o lună cu aceeaşi fată. Am încercat cu toţii 
să-l facem să-și schimbe atitudinea, dar a fost în zadar. Vrea doar să 
se distreze și nu-i plac fetele serioase. 

— Oh, ce flatant! fu remarca disprețuitoare a lui Jody. Și ce-a 
trebuit să faci ca să-l convingi să-mi fie partener? L-ai mituit? L-ai 
ameninţat? S-au l-aţi torturat cu toţii până a cedat? 

— Nu fi prostuţă! zise Cheryl repede, mustrându-se în gând că 
uitase cât de orgolioasă e Jody și de talentul ei înnăscut de a trage 
repede concluzii greșite. Recunosc că mi-a luat ceva timp ca să-l 
conving, dar îţi spun asta pentru că acum câteva minute mi-a spus că 
dacă toate prietenele mele sunt ca tine, ar trebui să fac o listă și să 
i-o dau imediat. Cred că l-ai lăsat să te conducă acasă, nu? întrebă fata 
urmărind reacţia lui Jody. 

Jody tăcu un moment. Apoi adăugă: 

— Nu cred ce mi-ai spus, dar l-am lăsat să mă conducă acasă 
pentru că m-am gândit că tu și Corey aţi vrea să rămâneţi singuri. 

— Da? Ei bine, oricum nu mai contează acum, nu-i așa? 

Jody o privi nedumerită. 

— Plouă. N-ai auzit? A plouat cu găleata în ultima jumătate de oră. 

— Oh, nu! zise fata uitându-se cu atenţie pe fereastră. Dar n-a fost 
nici un nor pe cer toată ziua! 

— Cu siguranţă, nu tebuie să-ţi reamintesc că aici suntem în 
Palmerstone, unde putem îngheţa vara și ne putem bronza iarna. 
Deci s-a zis cu plimbarea ta sub clar de lună din seara asta. Dar 
înveselește-te. Dacă te crezi norocoasă și eu, personal, cred că așa e, 

Alec s-ar putea să facă ce n-a mai făcut de mult timp, adică să te invite 
în oraș. I-ai făcut o impresie destul de bună. Și ce-aș mai râde dacă 
l-ai refuza, așa cum face el cu celelalte fete! 

— Oh, lasă-mă-n pace! spuse Jody, sătulă de ironia ei. Se ridică în 
picioare şi Alec întoarse instantaneu capul spre ea. 

— Hei, unde pleci? protestă el, cu mâna pe talia ei. 

Dintr-o dată, simti că ia foc când văzu cât de lejer o atinge. 

— Mă duc în centrul pieţei să stau în cap pentru că mi se pare că 
mi s-a scurs creierul în tălpi! și spunând asta, îi smulse mâna de pe 
ea. 

— Ce-ai spus? 

— M-ai auzit! Noapte bună! 

— Jody, o auzi ea pe Cheryl și își dădu seama că toţi cei din 
încăpere știau ce se întâmplă. De obicei îi plăcea să atragă atenţia în 
felul ăsta, dar nu și de data asta. Însă acum era prea târziu. 

M-au acceptat, m-au făcut să mă simt bine, și acum le întorc 
spatele. Nu mă pot schimba și mă urăsc pentru lucrul ăsta. Roseann 
avea dreptate. O să ajung să mă distrug singură, își spunea ea. 

— Jody! se mai auzi încă o dată strigată când era pe cale să iasă din 
casă. Alec o prinse de umeri și o întoarse spre el. Unde crezi că pleci? 

Ea stătu ţeapănă și tăcută. 

— Ti-am spus, zise ea într-un târziu, îndepărtând de pe faţă o 
şuviță rebelă. Acum, dă-mi drumul! 

— Dar afară toarnă! 

— Şi? N-a murit nimeni din cauza unei ploi. 

— Ei, haide, fii serioasă și spune-mi ce te-a deranjat. 

— Tu m-ai deranjat, dacă ţii neapărat să știi! 

— Eu? Dar ce ţi-am făcut? făcu Alec ochii mari de uimire. 

— Niciodată în viața mea n-am mai fost în poziţia umilitoare în 
care un băiat trebuie convins și forțat să iasă cu mine! 

Alec înțelese și se îmbujoră. 

— Sper că seara asta n-a fost chiar un chin pentru tine! Probabil te 
vei bucura să afli că nu te forţează nimeni să mă duci acasă. O 
plimbare prin ploaie e exact ce-mi trebuie ca să-mi revin! 

Alec reacţionă cu delicateţe şi închise ușa din faţa ei. 

— Oh, nu, n-o să faci asta! Mai întâi o să asculti ce am de zis. Şi-i 
repetă exact ceea ce-i spusese și Cheryl, dar ea abia de-l auzi. 

Chiar îl credea și cu siguranţă că și ea ar fi procedat la fel, dar 
simplul fapt că toată situaţia asta îi amintea de Adam o irita la culme. 

Nu mai stătu să asculte și restul explicaţiilor, pur și simplu trecu 
pe lângă Alec și ieși afară din casă, în ploaie. 

După un moment de ezitare, se duse și Alec după ea. 

— Nu e nevoie să ne udăm amândoi. Pot să merg și singură spre 
casă. Cunosc drumul. 

— Eu nu mai înţeleg nimic, să știi. Cheryl m-a avertizat că ești cam 
nebună, dar nebună de legat era descrierea perfectă. O urma cu 
mâinile în buzunare. Și să știi că nici nu-mi pasă dacă ajungi bine 
acasă, sau dacă o să ajungi acasă, ce mijloc de transport alegi sau 
ce-ţi mai trece prin cap să faci pe drum. Singurul lucru pe care vreau 
să-l aud de la tine e că mă înţelegi și că ești de acord cu tot ce ţi-am 
povestit și că nu te-ai enervat din cauza mea, zise el, pe nerăsuflate. 

— Te înţeleg și te cred. Și nu prea am fost enervată de atitudinea 
ta, recită Jody ca un robot. 

— Te rog să fii seriosă! 

— Sunt! 

— Cred că glumești! exclamă Alec, exasperat. 

— Nu glumesc. 

— Atunci, ce naiba facem mergând prin ploaie? se opri el blocat. 

— Îmi place ploaia! se opri și Jody. 

Și preţ de câteva clipe, rămaseră amândoi privindu-se. 

— Atunci, de ce te-ai purtat așa cu mine? 

— Nu știu, dădu ea nepăsătoare din umeri. Cum să-i spună că-i 
amintea de Adam? 

— Oh, înţeleg. Îţi place să te iei de băieţi, să-i acuzi de tot felul de 
lucruri ca să ieși în evidență! 

— Nu mai tipa la mine! strigă Jody acoperindu-și urechile. Mereu 
tipi! Eşti la fel ca el! 

— Ca cine? 

— Nu contează! Oh, Alec, îmi pare rău, zise ea, aproape umilă. Ia 
uite, suntem uzi până la piele! 

— Și la ce te așteptai? Să fim arși de soare? 

— Mă ierti? îl întrebă Jody, rugătoare. 

— E-n regulă, stai liniștită, zise el, oftând. Doar că în fiecare zi sunt 
obişnuit să am de-a face cu oameni raţionali, ca mine. Cred că 
persoanele care se comportă ca tine nu trebuie trase la răspundere 
pentru acţiunile lor. Păcat, pentru că aș vrea să te strâng de gât. 

Jody nu găsi nimic bun de zis, așa că adăugă: 

— Da, cred că așa ar reacţiona oricine! Cu siguranţă, și colegii tăi. 

Alec se apropie de ea. 

— Bineînţeles că n-ar reacționa așa. De ce s-o facă? 

— Pentru că am plecat așa de la petrecere. De-asta. 

— Habar n-au ce se petrecea. Erau prea ocupați cu ceea ce făceau, 
spuse el luând-o în braţe. Credeau că ne jucam. Și cunoscându-mă 
pe mine, nici nu e de mirare că ai plecat. 

— Deci, tu nu crezi că sunt o brută, o fată insensibilă, o scorpie? 
Ceea ce şi sunt? 

— Cei de acolo te plac și trebuie să recunosc că și eu simt la fel. 

Jody se uită la el, cu ochi strălucitori. 

— Chiar... crezi asta? Chiar mă placi? 

El se aplecă și o sărută. 

— Convinsă? 

Ea dădu din cap, afirmativ. 

— Eşti mulţumită, acum? 

Mulțumire? Oare asta era când îţi amorțea corpul de plăcere? 

— Da. Și ca să-ți demonstrez, o să mă duc să stau în cap în mijlocul 
pieţei, zise fugind de lângă el. 

— Oh, nu, strigă Alec. 

— Oh, haide, nu ne putem uda mai mult de atât. Haide, e o idee 
bună. 

— Oh, nu! strigă el exasperat, dar fugi imediat după ea. O prinse 
de mână și alergară împreună spre piaţă. 

— Oamenii vor crede că suntem nebuni! îi spuse ea în șoaptă, 
când așteptau să treacă un autobuz. 

Ploaia era deasă şi caldă și era plăcută s-o simţi cum cade șiroaie 
pe piele. 

— Nu sunt prea departe de adevăr, zise Alec cu ironie. 

— Oh, nu știu. Mie îmi place la nebunie. Ţie nu? 

— Oh, bineînţeles! 

— Ei bine, cred că noi ne distrăm mai mult decât cei care sunt 
acum în mașini și care încearcă în zadar să nu se ude. Hai s-o scurtăm 
pe aici, zise ea strecurându-se printre mașinile care așteptau la 
semafor. Ajunseră în piaţa centrală, aproape de cele șase fântâni 
arteziene. 

— Dacă sari, o să am grijă să nu mai ieși de acolo! o avertiză Alec. 

— Eşti nebun? Crezi că o să-mi ud una dintre cele mai bune rochii? 
întrebă fata râzând. 

— După noaptea asta, nimic din ce vei face nu mă va mai 
surprinde. 

— Așa e. Să mergem. Următoarea oprire este ceasul din turn. 

— De ce? întrebă Alec urmând-o. 

— O să vezi. 

Și au traversat imediat drumul ca să treacă printr-o grădină 
publică. 

— Acum, O Să-ţi arăt. Trebuie să fac asta pe iarbă, pentru că nu e 
atât de tare ca betonul. 

— Doar n-o să... 

— Chiar nu credeai că o s-o fac, nu-i așa? Jody puse capul pe 
pământ, se sprijini în mâini și își ridică picioarele, în poziție dreaptă. 
Cum e? întrebă ea. 

— Remarcabil, veni replica. 

Un moment, i se păru că are halucinaţii și nu pentru că tot 
sângele îi venea în cap. Nu era vocea lui Alec. Clipi de câteva ori, ca 
să vadă mai bine. Pantofii și pantalonii, nu erau nici ei ai lui Alec. 
Încercă să se concentreze să rămână dreaptă, dar căzu, lovindu-se la 
spate. Încercă să-și recapete suflul, se rostogoli și se ridică. 

Auzi pașii pe ciment care se opriră brusc. Nu i se păruse. Chiar 
auzise vocea lui Adam, iar pașii aceia erau ai lui Alec. Încercase s-o 
ajute, dar fusese oprit. Cu siguranţă, de către Adam. 

Și în acel moment simţi nevoia să fugă, să se ascundă de privirea 
tolerantă și surprinzător de calmă. 

— Ha! Ha! îl salută ea. Oh, Dumnezeule, te rog, crapă pământul și 
înghite-mă! gândi. Privirea lui îi cerceta amănunţit îmbrăcămintea, 
coafura și bijuteriile. Nu-i făcea nici o plăcere să fie adulmecată astfel. 

— Mi-am dat seama că tu că ești nebuna care alerga printre mașini, 
sărind gardurile grădinii publice, doar ca să stea în cap în centrul 
pieței. Cine altcineva ar mai fi făcut una ca asta? 

Jody deschise gura să spună ceva, dar privirea îi fugi la Alec, care 
privea surprins scena în care se întreba dacă să intervină sau nu. 

— Bănuiesc că tu ești escorta lui Jody, nu? întrebă Adam senin. 

— Da, domnule. 

— Nu-l amesteca pe Alec în asta! interveni Jody. 

— Taci din gură, Jody. Apoi i se adresă din nouă băiatului: știu că 
Jody e incapabilă să gândească sau să facă ceva cu viaţa ei, dar dacă 
ai fost de acord s-o scoţi în oraș, trebuie să fi ştiut că ești responsabil 
și pentru viaţa ei, nu? 

— Alec nu trebuie să-ţi dea ţie socoteală, izbucni fata. Și nici eu. Și 
pentru curiozitatea ta, a fost ideea mea. 

— Firește! Nici o clipă n-am afirmat altceva. Ce ființă întreagă la 
minte ar coace un asemenea plan, nu mai spun să-l mai și pună în 
aplicare! Tu ești singura expertă care s-ar putea ocupa de așa ceva. 

— N-a fost un plan pus la cale, iar eu nu sunt nebună! îl contrazise 
ea. 

Doar ne distram, dar unii găsesc distracţia ca pe un prilej de a-ti 
exterioriza nebunia. 

Adam dădu nepăsător din umeri. 

— N-ai de gând să ne faci cunoștință? întrebă el. 

— Acesta e Alec. Și încercă să ascundă faptul că habar n-avea 
care-i era numele de familie, dar Adam își dădu imediat seama cum 
stăteau lucrurile. 

— Numele meu e Alec Johnson, completă repede băiatul. Avem o 
mașină cu care să ajungem acasă. Dar se pare că am avut ghinionul 
de a fi prinși de ploaie. Și pentru că era imposibil să ne udăm mai 
mult, am decis că ar fi mai bine să ne plimbăm. 

— După felul în care arăţi și după ora la care ești afară, bănuiesc 
că nu mai stai la cămin, nu-i așa? Din nou, Adam i se adresă lui Jody. 

— Bănuiești bine. Sunt flatată. 

— Am crezut că o să iei legătura cu mine sau cu Bess, ca să ne spui 
cum îţi mai merge, unde lucrezi. 

Unde lucra! Nici moartă nu voia să-i spună lucrul ăsta și să-i 
provoace un râs isteric! 

— Hai să nu ne mai mintim singuri! Nici unul dintre noi n-a 
intenţionat să intre în viaţa celuilalt, dar fiindcă lucrurile s-au 
petrecut așa cum s-au petrecut, hai să uităm toate astea. Vorbea 
convingătoare, dar își ferea privirea, ca Adam să nu-și dea seama de 
ceea ce simţea cu adevărat. 

— Asta e ceea ce crezi sau ceea ce vrei să crezi? 

Cu un efort, care parcă i-a smuls ceva din inimă, răspunse: 

— Da, ăsta e adevărul. Noapte bună, Adam. Și la revedere. Hai să 
mergem, Alec. 

Spre iritarea ei, Alec n-o urmă imediat și când se uită după el, 
văzu că rămăsese să mai schimbe câteva cuvinte cu Adam. 

— Ce ti-a spus? îl întrebă ea pe băiat când acesta i se alătură, în cele 
din urmă. 

— Mi-a spus să am mai mare grijă de tine pe viitor, răspunse el 
zâmbind. 

Și a sugerat că-ţi trebuie cineva ferm care să te strunească. 

— Ce să spun, știe dictatorul cine trebuie să aibă grijă de mine! 
Cine se crede? 

— Tu să-mi spui! îi sugeră Alec. 

— Ce i-ai spus? Te-ai luat de el, sper. 

— Nu, i-am dat dreptate. 

— I-ai dat dreptate? 

— Întru totul! 

— Trădătorule! 

— În seara asta m-ai luat pe nepregătite, dar pe viitor o să am grijă 
să te ţin din scurt! 

— O să ai grijă să... Nu crezi că mergi cam departe? întrebă Jody, 
calmându-se. Nimeni nu-mi spune ce să fac și că trebuie să mă ţină 
din scurt! 

— Poate doar Adam și cum îl mai cheamă? 

— Nu, nici măcar el! Şi se numeşte Adam Slade. 

— Adam Slade! repetă el gânditor. EI e tipul cu care mă confundai? 

— Te confundam cu el? Ce tot spui acolo? 

— Acum câteva ore, îmi spuneai să nu mai strig la tine pentru că 
semăn cu "el". Despre Adam Slade era vorba? 

Jody nu zise nimic. 

— Ei bine, poate uneori îmi trebuie cineva care să mă strunească 
și care să-mi spună unde ar fi bine să mă opresc. Dar nu mereu, 
continuă ea, încercând să evite subiectul. 

El nu mai spuse nimic și merseră în tăcere până la apartamentul 
ei. 

— ÎL placi mult pe tipul ăsta, nu? întrebă el când îi spuse noapte 
bună. 

Fata trase aer în piept. 

— Uneori, da. De cele mai multe ori da, mai bine zis. 

— Mmm, a fost tot ce a mai zis despre asta. Crezi că te-aș mai putea 
vedea? 

— Da, dacă vrei să-ţi asumi riscul de a ieşi cu o smintită. Curând 
după ce lumea mă cunoaște, își dorește să nu-mi fi ieșit vreodată în 
cale. 

— Vrei să te distrezi, nu-i aşa? Ei bine, şi eu. Acum știu că ești 
blocată pe tipul ăsta, Adam Slade. Ei bine, în timpul cât stai să te 
gândești la el, eu voi fi în siguranţă și poate că uneori chiar te voi face 
să uiţi de el. 

Ea se grăbi să intre. 

— Stai puţin, n-am vrut să sune chiar așa. 

— Dar cum ai vrut să sune? Ce te face să crezi că dacă nu mă voi 
mai gândi la Adam îmi voi concentra atenţia asupra ta? Nu mi se pare 
că ești un tip ieșit din comun. 

— Bine, recunosc, uneori sunt cam îngâmfat și vorbește gura făra 
mine. Dar, ia spune-mi, n-ai vrea să-mi povestești ce s-a înâmplat? 

— Nu s-a întâmplat nimic. E logodit cu o altă fată. Asta e tot. 

— Dar e cam în vârstă pentru tine, nu crezi? sugeră el. 

— Și logodnica asta a lui are mai multe calități ca mine. E ușor de 
dominat, e blândă și e frumoasă ca un înger. Și mai ales, cred că e 
înnebunită după copii. 

— Ce mai descriere! exclamă Alec. 

— Da, nu-i așa? 

— Dar nu oricărui bărbat..., și se opri pentru că se auzi o mașină 
care oprea în faţa blocului. Ei, se pare că Cheryl și Corey s-au întors 
la tanc să mă ia și pe mine acasă. Ascultă, când ne putem vedea din 
nou? Vineri e bine? Vin să te iau în jur de opt. 

— Unde mergem? 

— Vedem noi. 

— Bine. Și se ridică pe vârfuri să-l sărute pe obraz. 

— Mulţumesc pentru seara asta. Îmi pare rău că ne-am udat. 

— Dar te-ai distrat? 

— Da, pentru prima oară de mult timp. 

— Râse. Și eu la fel, zise el. Dar ai un mod ciudat de a te distra. 
Somn ușor, Jody. 

Până la sfârșitul săptămânii următoare, răbdarea lui Jody atinse 
apogeul. Se pare că micuţii înțelegeau când adultul care se ocupă de 
ei are probleme și încercau să facă situaţia și mai insuportabilă. 

A încercat să facă exact ce o învățase Natalie, să vorbească mult, 
să-i țină ocupați cu tot felul de jocuri. Dar nimic n-a mers, ba lucrurile 
chiar se înrăutățeau în prezenţa ei. Nu ştia cum să se mai descurce, 
dar știa cu siguranță că dacă va continua astfel, va ceda nervos. 

Joi, a reușit să termine programul cu o oră mai devreme, mai ales 
pentru că sora Maria n-a mai solicitat-o la clasa de începători. Era 
fericită că va avea o oră doar pentru ea, așa că s-a dus acasă unde s-a 
schimbat într-o rochiță de vară și a plecat în oraș să se plimbe. 

A intrat din magazin în magazin, acordându-și destul timp să vadă 
tot ce-i atrăgea atenţia. După o jumătate de oră, deja se simţea 
relaxată. Şi pe când se plimba așa liniștită, neluând prea bine aminte 
la ce se uită și pe unde merge, se izbi de o femeie cu nenumărate 
sacoșe în mână. 

— Oh, îmi cer mii de scuze, zise ea, adunând de pe jos câteva 
fructe. 

— Jody! Tu ești, Jody? 

Șocată să audă vocea Roseannei, fata abia se abţinu să nu scape 
portocalele din mână. S-a zis cu buna ei dispoziţie! 

Se ridică și puse portocalele înapoi în plasa femeii. 

— Eşti tu, Jody! Oh, Dumnezeule! Nu te-aș fi recunoscut nici 
într-o mie de ani! exclamă ea. 

Și nici Jody n-ar fi cunoscut-o pe ea. Era prea fericită că o vede. 
Machiajul, pieptănătura și îmbrăcămintea erau la fel de impecabile ca 
odinioară, dar asta nu era tot. Trăsăturile ei nu mai erau la fel de 
rigide și se mai îngrășase puţin. Dar o prindea bine. Poate pentru că 
a scăpat de mine, își spuse fata. 

— Bună, Roseann, zise ea cu voce tare. 

— Ei, cu siguranţă te-ai schimbat! Dar nu doar uimirea i se putea 
citi în glas, ci și bucuria de a o revedea pe fată. Uite ce e, ajută-mă să 
duc pachetele astea la mașină și apoi putem bea o cafea pe undeva, 
şi mai putem vorbi. 

Poate un chestionar, se gândi Jody, când Roseann îi puse câteva 
pachete în braţe, înainte ca ea să accepte. O urmă resemnată spre 
parcare, luându-și adio de la după-amiaza liniștită. 

Când pungile au fost puse în mașină, femeia sugeră o cafenea 
cochetă unde puteau vorbi în liniște. 

— Ei bine? începu Roseann curioasă, când se așezară la una dintre 
mese. 

Jody nu zise nimic. Trecuse mult timp de când ea și unchiul Perry 
o dăduseră pe mâna lui Adam Slade. Iar ceea ce simtise atunci se mai 

diminuase. Dar atitudinea de azi a femeii o enerva la culme. De parcă 
ar fi fost două vechi prietene care aveau în sfârșit norocul să se 
întâlnească și să mai schimbe o vorbă. 

— Bănuiesc că vrei să afli cum de umblu aiurea prin oraș și nu mai 
sunt în ghearele lui Adam Slade, care aproape m-a omorât la ferma 
aia blestemată a lui? începu Jody, enervată. 

— Da, aș vrea să ştiu şi asta, dar bănuiesc că domnul Slade te-a 
lăsat să pleci, zise Roseann cu blândețe. 

— Cum? Vrei să spui că nu crezi că am fugit de acolo? 

— Am crezut că te-ai schimbat, așa că nu m-am gândit la asta. 

— Oh, sunt aproape aceeași. Adam a fost bucuros că m-a lăsat să 
plec, într-un sfârșit. 

— Cunoscându-te pe tine, cred că așa a fost, dar cunoscându.-l și 
pe el, nu cred că ti-ar fi dat drumul atât de repede. Și sunt sigură că 
ti-a dat drumul doar fiindcă așa a vrut el. 

— Eşti foarte isteață și surprinzător de sigură pe tine. Oh, dar ce 
contează? Important e că acum sunt liberă. Vorbind de schimbări, și 
tu te-ai schimbat mult, din câte văd. Ti-a priit viaţa fără Jody. Ce mai 
face unchiul Perry? E sănătos și la fel de nepăsător ca întotdeauna? 

Roseann se îmbujoră. 

— Dacă ai de gând să mă insulti și să fii sarcastică, atunci nu cred 
că mai avem de ce să mai continuăm discuţia asta! 

— Dar nu tu ai început toate astea? Sunt simple întrebări. Ce ai 
vrea să ne spunem după tot ce s-a petrecut între noi? Ia spune-mi, ce 
mai face unchiul Perry? 

— E bine. L-a luat un timp să-și revină din vina de a te fi predat lui 
Adam Slade, dar a depășit momentul și acum e mai sănătos ca niciodată. 

— Mai bea? 

— Nu prea. Câte un pahar, la diferite ocazii. 

Jody dădu din cap. Se pare că Roseann nu era singura căreia îi 
priise plecarea ei. 

— L-ar face foarte bine dacă ai veni să-l vezi. Nu doar că l-ai ajuta 
să uite ce ţi-a făcut, dar chiar i-ar plăcea să te vadă. 

Fata îngustă ochii: 

— Glumești, nu? 

— N-aș glumi cu un asemenea lucru! 

— Vrei să spui că i-ar plăcea... Nu, nu pot să cred așa ceva. Și, în 
plus, de ce ai fi atât de preocupată de fericirea sau nefericirea 
unchiului? Și de ce şi-ar dori atât de mult să-l vizitez? Nu ti-e teamă că 
Voi...? 

— Nu. Nu mă tem de tine, Jody, i-o tăie femeia. Nici de tine, nici 
de altcineva. Și în ceea ce ne privește pe mine și pe unchiul tău, tu 
nu mai ești sub răspunderea noastră, pentru că nu mai locuiești la 
noi. Dar sunt sigură că o vizită de-a ta i-ar face mult bine lui Perry. Și 
în ciuda a ceea ce crezi, mă interesează foarte mult fericirea și 
nefericirea lui, termină ea cu calm. 

— O! Asta da schimbare! spuse fata, sceptică. 

— Ceea ce cere să schimbăm subiectul. Trebuie să-ți spun că-ți stă 
mult mai bine cu părul natural și cu rochita asta veselă decât cu 
hainele pe care le purtai înainte. Și cu toate astea, mi se pare că ești 
cam tristă. S-a ntâmplat ceva? 

— Dacă s-a întâmplat ceva? repetă fata. Și începu să râdă, 
întrebând-se dacă era ceva mai ciudat decât situaţia de faţă. 

— Poate din cauza vreunui iubit? insistă Roseann. 

— Şi tu ai fi așa dacă ar trebui să ai grijă de douăzeci de copii în 
fiecare zi, răspunse fata, devenind serioasă. 

— Copii? 

— Da, am grijă de copii. Şi-i povesti câte ceva despre munca pe 
care o făcea. 

— Tu! Ai grijă de copii! Și râsul ei umplu toată cafeneaua. E 
incredibil. Şi toate astea într-o mănăstire! Abia aştept să văd reacţia lui 
Perry când o să afle. O să râdă cel puţin o oră. 

Dar pe măsură ce Roseann se amuza la culme, fata se simţea din 
ce în ce mai enervată. 

— Ştii, ca să ne amuzăm mai mult, chiar o să-i spun că vrei să te și 
călugărești, adăugă Roaseann, care abia mai putea să respire de râs. 

Cu un impuls necontrolat, Jody se ridică și își împinse scaunul. 
Luă poşeta și își privi mătușa cu demnitate. 

— De ce ca să ne amuzăm? Poţi să-i spui că ăsta e adevărul. Da, asta 
te-a şocat, nu-i așa? 

Și nu mă îndoiesc că după ce îţi va trece șocul, îi vei putea povesti 
unchiului și vă veţi amuza împreună. 

Când ieși din cafenea, Jody avea imaginea mătușii în minte. Nu 
ştia ce o lovise. Cel puţin, acum avea cu ce să-și ocupe viaţa. 


KKK 


Ceea ce-i dădea putere să facă față zilei următoare era faptul că e 
ultima din săptămână și că la ora opt seara avea să ia cina cu Alec. 

Totul a decurs bine, spre surprinderea ei, dar copiii din grupa 
pregătitoare a sorei Maria i-au dat bătăi de cap. 

A încercat să-i înveţe un joc cu mingea, și aproape că-i potolise 
şi-i făcuse să urmeze instrucţiunile, când unul dintre ei a scăpat 
obiectul din mână și toţi ceilalți i-au urmat exemplul. Mingile s-au 
împrăștiat peste tot prin curte, iar Jody se trezi cu sora Maria care o 
bătea ușor pe umăr. 

— Draga mea, adună jucăriile și vino la mine să vorbim puţin. O 
să le dau eu drumul copiilor. 

După ce micuţii fură trimiși acasă, Jody începu să adune mingile. 
Era clar ce avea de gând să-i spună. Că nu era pregătită pentru o 
asemenea slujbă. Dar ea spusese încă de la început lucrul ăsta. Adună 
toate jucăriile și când le puse în cutie, văzu că mai lipsea una. Se uită 
mai bine în jur şi o văzu într-un copac. Bine că nu era atât de înalt și 
era destul de rezistent. Își dădu jos sandalele și se cățără ca o felină 
până la minge. O împinse cu degetul și când o urmări cu privirea să 
vadă dacă nu cumva se oprește pe altă ramură, simţi că o ia cu 
amețeală. Dar cu siguranţă că nu avea halucinaţii când vedea că un 
bărbat o prinsese. 

Supărată foc, abia a reușit să coboare din copac. S-a încălțat cu 
sandalele și cu degete tremurătoare a luat mingea din mâna lui Adam 
şi a pus-o înapoi în cutie. ÎI privi în ochi. 

— Cum naiba m-ai găsit aici? 

— Instinct. Pur instinct, veni replica lui. 

Ea îi aruncă o privire neincrezătoare. 

— Ştii prea bine la ce mă refer! Cine ti-a spus? Și de ce ai venit? Am 
crezut că ţi-a fost clar că nu mai vreau să am nimic de-a face cu tine! 

Se dădu înapoi când ridică mâna spre părul ei ca să-i culeagă o 
frunzuliţă dintre niște fire rebele. 

O servi cu o ţigară, dar ea refuză, așa că își aprinse doar el una. 

— Cum e să muncești aici? Trebuie să recunosc că am fost șocat 
când am aflat una ca asta. Îţi place? 

— La nebunie! 

— Te-am privit de la poartă un timp și am văzut cât de 
neastâmpăraţi sunt copiii. 

— Fireşte, sunt momente când îmi vine să-i strâng de gât, zise ea. 
Dar asta nu explică felul în care ai aflat unde să mă găsești. 

— M-a sunat mătușa ta aseară. S-a gândit că dacă încă nu știu, 
poate că mă interesează unde lucrezi și pentru că aveam drum în 
Oraș azi, m-am gândit să trec să te văd. Mătușa ta mi-a mai spus că te 
gândești să te călugărești, sfârși el. 

— Trebuia să-mi dau seama că ea și-a vârât coada aici! spuse fata 
scrâșnind din dinţi. 

— E destul de surprinzător să aflu cu ce te ocupi, adăugă el, dar 
când a venit vorba de intenţia ta de a intra într-o mănăstire... Mi se 
pare cam imposibilă. 

— Imposibilă? De ce? strigă ea, enervată de reacţia lui. Era de-ajuns 
că fusese trădată de propria mătușă și că Adam o căutase și, mai mult, 
o privise şi probabil că se amuzase când văzuse că nu poate să-i 
strunească pe copii. Roseann găsește treaba asta amuzantă, tu 
imposibilă. Ce legătură are cu voi? Eu trebuie să-mi dau cu părerea 
asupra unui asemenea lucru și mie mi se pare o idee destul de 
interesantă. 

Adam o privi uimit, așa cum făcuse și Roseann. 

— Vrei să spui că tu chiar... 

— Da, m-am gândit destul de serios la treaba asta și e destul să știi 
atât. Fără să mai adauge ceva, luă cutia cu mingi și se îndreptă spre 
şcoală. 

— Jody! Adam veni lângă ea și o prinse de braţ. Știu că ești în stare 
să faci o mulțime de năzbâtii. Mi-am dat seama de asta în puţinul 
timp cât ai stat cu mine. Și știi că asta e doar una din ideile tale 
nebunești, aşa că eu te sfătuiesc să... 

— Ti-am mai spus. M-am gândit serios la situaţia asta și decizia va 
fi a mea, în totalitate. 

El o scutură puţin de umeri. 

— Mai bine spune-mi exact ce ai de gând să faci, pentru că vorbele 
astea nu sunt deloc concrete. 

— Ia mai lasă-mă în pace! Cine te crezi? 

— Stii ceva? Lasă pentru altul atitudinea asta pe care vrei s-o 
afişezi, pentru că nu-ţi merge cu mine. Chiar nu-ți dai seama că e o 
decizie serioasă? Nu trebuie să glumești cu lucrurile astea. 

Jody refuză să răspundă. 

— Jody, trebuie să fii foarte sigură pe tine când accepti să ai o 
asemenea viaţă. Te crezi oare pregătită să-ţi sacrifici restul vieții 
pentru o cauză... 

— Jody, aici erai! Draga mea, îmi pare rău, dar va trebui să 
amânăm discuţia noastră pentru altă zi, spuse sora Maria. Și când 
privi mai atent, nu-i scăpă nici un detaliu din înfățișarea fetei. Părul 
ciufulit, hainele șifonate, mâinile lui Adam pe umerii ei, și mai ales 
nervozitatea din ochi. Fi, dar poate că nu va mai fi nevoie de o altă 
discuţie. 

Acum înțeleg, că el e cel care e răspunzător de comportamentul 
tău schimbător. 

Chiar și fata lui Adam suferi o schimbare de expresie. Își retrase 
mâinile de pe umerii fetei, dar acum era prea târziu. Ce încurcătură 
groaznică! La cererea sorei, Jody îl prezentă pe Adam, după care cele 
două se îndepărtară puţin, dar Adam tot le auzi. 

— Sper că v-aţi rezolvat problemele și că luni vei veni cu forțe 
proaspete. Dumnezeu să vă binecuvânteze pe amândoi. 

— Spune-mi dacă greşesc, dar nu mi se pare un lucru potrivit, pe 
care o măicuţă să-l spună unei viitoare novice, îi zise Adam fetei, 
după ce sora Maria plecă. De ce ai minţit? întrebă el curios. 

— N-am minţit! l-am spus și lui Roseann și ţi-am spus și ție că 
m-am gândit serios la lucrul ăsta. Dar am ajuns la concluzia că nu mi 
se potrivește. Ce vină am eu că voi v-aţi făcut atâtea probleme, fără să 
fie necesar? 

— Pentru mine, să susţii o minciună e la fel ca a spune una. Și 
te-am mai întrebat și dacă îţi place slujba. Dacă sora a zis că ai toane 
și că nu ești mereu pe aceeași lungime de undă cu elevii, nu se poate 
s-o "adori". Care e tipul din spatele poveștii ăsteia? Nu cred că e 
tinerelul ăla, pentru că vă cunoaşteţi de puţin timp. Cel puţin, așa 
mi-a spus el. 

— Nu l-am mai văzut pe Alec de sâmbăta trecută, de când l-am 
cunoscut. Iar sora își imaginează tot felul de lucruri. Copiii sunt 
destul de gălăgioși încât să obosească pe oricine, mai ales dacă nu 
ești obișnuit să ai de-a face cu ei. 

Dar cred că o să-i dau pe brazdă. Își dorea să n-o mai privească 
așa scrutător. 

— Mătușa ta mi-a spus că arătai de parcă ai face prea multe lucruri 
și că ti-ar prinde bine o vacanță. 

— Oh, o să supraviețuiesc. Așa sunt eu, îţi amintești? Și, în plus, 
copiii nu se pot purta mai urât decât te-ai purtat tu cu mine și am 
supravieţuit. Nu-i așa? sfârși ea. 

La un moment dat, Adam plecă și după ce-l conduse, Jody simţi 
că poate respira din nou. Era atât de furioasă pe Roseann. Dacă ar fi 
avut-o în fața ochilor, ar fi strâns-o de gât. Încercă să uite tot ce se 
întâmplase în decursul zilei și să se înveselească atunci când soneria 
anunţă venirea lui Alec. 

Jody fu surprinsă luni seara, când sună telefonul, iar Cheryl îi 
spuse că e pentru ea. De obicei, colega ei primea sau dădea 
telefoane, dar crezând că e Alec, se grăbi să răspundă. 

— E o femeie, îi zise Cheryl, tăindu-i elanul. 

Putea fi doar Roseann! 

— Bună, zise fata, fără să-și ascundă lipsa de entuziasm. 

— Bună. Jody? 

Aproape că scăpă receptorul din mână. Era Bess. Probabil că 
aflase numărul ei de la mănăstire. Dar de ce o suna? 

— Da, eu sunt, spuse, încercând să se calmeze. 

— În sfârșit, dau de tine! Ce bine că ne-a sunat mătușa ta ca să ne 
spună unde ești! 

— Nu înţeleg de ce toată lumea e atât de interesată să afle unde 
sunt și ce fac. 

— Ei bine, Shona n-are cum să-ţi trimită invitaţia pentru logodnă 
dacă nu-ţi ştie adresa, nu-i așa? 

— Logodnă? Jody simţi cum îi zvâcnește sângele în tâmple. 

Dar am crezut că a avut loc cu multe luni în urmă. Doar a fost 
anunțată oficial la petrecerea din decembrie, dată de ziua ta. 

— Așa e, dar Shona a vrut să aștepte să treacă sărbătorile de iarnă 
ca să se logodească oficial, pentru că nu vor o logodnă lungă. Au de 
gând să se căsătorească de Paște. 

— Mi-e groază să mă gândesc că toată lumea s-a deranjat atât ca să 
primesc invitaţia asta. Nu ştiam că sunt atât de dorită la acest eveniment. 

— Bineînţeles că doream să-ţi ştim adresa şi din alte motive. Am 
sunat la căminul de fete și am aflat de accidentul pe care l-ai suferit. 
Adam a fost furios pentru că n-am fost anunţaţi în momentul în care 
s-a întâmplat. A pierdut mult timp în oraș, încercând să dea de tine. 
Și când în sfârșit te-a găsit, stăteai în cap în mijlocul pieţei, într-o 
ploaie torențială. 

Jody încercă să se abțină să nu trântească receptorul în furcă. 

— Ce fac eu, mă privește doar pe mine! Și dacă am nevoie de 
cineva care să "dea de mine" o să vă anunţ. 

— Încearcă să înţelegi, Jody, că e firesc să ne îngrijorăm pentru 
tine, mai ales după ce am aflat că ai suferit un accident, îi explică 
Bess, calmă. Dar haide să nu ne certăm din cauza asta. Eu te-am sunat 
pentru petrecere. Ti-ar plăcea să vii? Se tine la Barrie, sâmbăta asta. 

— Nu, îmi pare rău, dar nu pot să ajung. I-a ajuns să audă o dată 
despre logodna dintre Adam și Shona. N-avea nici o intenţie să-i și 
vadă împreună. 

— Știu că e poate cam târziu să-ţi spun asta, dar adevărul e că 
Barrie nu are destui oameni pentru pregătiri. Eu le dau o mână de 
ajutor și pentru că tu te-ai descurcat de minune la petrecerea mea 
din decembrie, m-am gândit să te chem. 

— Îmi pare rău, dar răspunsul e nu. 

— Ai alte planuri pentru sâmbătă? 

— Nu... 

— Atunci, lasă-mă să-ţi spun cum o să facem. Gândește-te la ce 
ti-am spus și sâmbătă o să-i spun lui Adam să trimită pe cineva după 
tine. Dacă te răzgândești și vrei să rămâi la petrecere, ia-ţi câteva 
schimburi și o rochie. Oh, și ia-ti şi costumul de baie. Sper că o să vii. 
La revedere, spuse în cele din urmă, și închise. 

— Îţi vine să crezi? Ce fac acum? întrebă fata când Cheryl intră din 
nou în cameră și află ce se discutase la telefon. 

— Mmm, dacă aș fi fost în locul tău, i-aș fi spus că merg la munte, 
să schiez. 

— La munte? Dar nu e zăpadă! Nu-mi ești deloc de ajutor! izbucni 
fata. 

— Scornește și tu o poveste fantastică și așa vor înţelege că ai alte 
motive pentru care nu vrei să vii și nu te vor mai bate la cap. 

Jody se gândi puţin, apoi spuse: 

— E cam târziu pentru asta acum... Dar nu știu ce să fac. 

— Uite ce e. Ori vrei să mergi, ori nu. Ce alegi? 

— Câte puţin din fiecare. Asta e problema. 

Impacientată, Cheryl își luă prietena de mână și o privi în ochi. 

— ÎI vrei pe tipul ăsta? Atunci du-te și pune mâna pe el! Nu-ţi stă 
în fire să lași ceva să-ți scape! 

— Dar n-a fost niciodată al meu, ca să-l las să scape! 

— Ăsta e un detaliu şi nu-mi amintesc să-ţi fi stat vreodată detaliile 
în cale. Acum, haide, adună-te! Dacă-l vrei, luptă pentru el! Ce ai de 
pierdut? 

Așa că, sâmbătă după-amiază, Jody se pomeni că lucrează cot la 
cot cu Bess și cu alte câteva femei care flecăreau încontinuu, dar care 
nu-i prea dădeau atenție. 

Abia aștepta momentul când îl va vedea. Își storcea creierul să 
găsească ceva inspirat să-i spună, dar, cu cât se gândea mai mult la 
asta, cu atât elimina mai multe variante. Era ușor pentru Cheryl să 
spună că trebuie să lupte ca să-l aibă. Dar ce știa ea? Fusese a vreodată 
într-o astfel de situaţie? Oricum, întâmplarea a făcut ca, până la 
petrecere, Jody să nu-l vadă deloc pe Adam. 

Mai târziu, în cursul după-amiezii, se duse să facă un duș în baia 
luxoasă a lui Barrie şi apoi în camera Shonei, ca să se îmbrace. Se 
privea în oglindă să vadă cum îi stă rochia, când Shona intră în 
cameră. 

— Oh, bună, se opri ea, văzând-o pe Jody. Îmi cer scuze, n-am ştiut 
că nu ești gata. 

— Acum sunt. Tocmai ieșeam. 

— Nu e nici o grabă, serios. Veneam să-mi iau costumul de baie. 
Știu că atunci când îmi va trebui nu-l voi găsi, așa că mai bine încep 
să-l caut de pe acum. Arăţi foarte bine, adăugă ea. 

— Mulţumesc. Și tu la fel. Shona purta auriu și alb și hainele îi 
veneau ca turnate. 

— Crezi? fata își aranjă cu degete tremurătoare rochia. 

— Sigur că da. Altfel n-aș fi zis nimic. 

— Atunci, mă bucur, zise ea încet. Ştii, mi-ar fi plăcut să fim 
prietene. 

— Prietene! Jody izbucni într-un râs zgomotos. 

— Da, dar dacă nu vrei... dacă nu crezi că... 

— După tot ce ţi-am spus și tot ce ţi-am făcut? 

— Tot ce ai făcut m-a ajutat să nu fac cea mai mare greșeală a vieții 
mele. 

— Și ce fel de dezastru am prevenit? 

— Căsătoria mea cu Adam, desigur. Dacă n-ai fi fost tu, amândoi 
am fi făcut cea mai mare greșeală a vieţii noastre. Ne-am fi căsătorit 
pentru sentimentul de prietenie care ne lega și nicidecum din 
dragoste. În momentul în care înţelese ce spunea Shona, simţi că îi 
ia foc ceafa. Parcă o mână invizibilă îi aplicase o lovitură fatală. 

— Jody, s-a întâmplat ceva? Te-ai albit dintr-o dată la faţă. Vocea 
Shonei venea de foarte departe. 

— Cine... cine este... cine e logodnicul tău? întrebă Jody, 
încercând să se adune. 

— Mâna dreaptă a tatei, Ross Birchell. 

— Dar în noaptea în care am dat petrecerea pentru Bess, tatăl 
tău... 

— Oh, știu, izbucni Shona în râs. Băuse prea mult. Mereu a sperat 
că într-o zi eu și Adam ne vom căsători. Și toţi din părțile astea 
credeau că mă voi căsători cu unul din fraţii Slade. Dar deși sunt 
foarte atașată de Adam și am ţinut mult la Brent, eu îl iubesc pe Ross. 
N-am vrut să fie așa. M-am luptat cu sentimentele mele. Am vrut să 
cred că ceea ce simțeam pentru Adam era dragoste. 

— Dar de ce? 

— Pentru că nemaifiind îndrăgostită înainte, sentimentul ăsta mă 
speria și voiam să mă agăț de ceea ce înțelegeam. Oh, știu că mă 
consideri prostuţă, lașă și slabă, și cred că ai dreptate. 

— Dar ce au spus părinţii tăi despre asta? Mai ales tatăl tău, care 
probabil suferă pentru că n-o să te căsătorești cu Adam? 

— Oh, a acceptat situaţia. De fapt, chiar îl place pe Ross. 
Întotdeauna l-a admirat și l-a respectat și e chiar mulțumit că l-am 
ales pe el. Singurul lucru care-l supără e că Ross a cumpărat o fermă 
în Eketahunt și nu va pierde doar o fiică, ci și un excelent 
administrator. Dar, în timp, se va obişnui cu ideea. 

— Mă bucur, și te felicit din suflet. Sper să fiți amândoi fericiţi. 

— Mulţumesc, Jody, știu că o spui din suflet. 

— Shona, despre Brent... 

Chiar atunci, vocea doamnei Barrie o întrerupse: 

— Shona! Ți-au venit invitaţii! 

— Oh, Dumnezeule! Deja? Trebuie să-mi caut mai târziu 
costumul. 

După ce Shona ieși din cameră, Jody se aşeză pe pat și încercă 
să-și pună ordine în gânduri. Deci din noaptea aia, Adam o lăsase să 
facă ce-i trecea prin minte ca să afle ce vrea de fapt de la el. 

Obrajii erau roșii și sângele îi clocotea de furie. Câtă umilinţă! Tot 
timpul... tot timpul o lăsase să creadă că Shona... Începu, încet, să se 
calmeze. 

leşi din dormitor și se alătură celorlalți invitaţi. ÎL căuta cu ochii 
pe Adam, dar nu reuși să vadă nimic. O ochi pe Bess și se duse lângă 
ea. 

— Nu l-am văzut pe Adam de când am venit. Unde e? 

— S-a dus să caute un lac unde să înoate cu toţii, mai târziu. Ar fi 
trebuit să se întoarcă până acum. Te superi dacă te rog să te duci să 
vezi ce e cu el? 

— Deloc. 

— Adu-l repede aici. Petrecerea e în toi. 

Lacul Totara nu era departe de ferma lui Barrie. Era înconjurat de 
verdeață și de locuri special amenajate pentru picnic. 

Se opri când îl văzu pe Adam în faţa ei, cu mâinile în buzunare. 
Era aplecat și gânditor. 

Jody se apropie încet pe la spatele lui și-l împinse în apă. 

— Hei! ţipătul lui se auzi tare. La fel și plesnetul apei. 

— Ei, ce zici de asta? Te crezi mai tare ca mine dacă ai căzut 
într-un lac și nu într-o băltoacă plină de noroi? Și mai e și lumină 
afară. Of, trebuia să te uiţi pe unde mergi... zise ea râzând. 

— Jody, să vezi ce-ţi sting eu luminile când o să te prind! strigă el. 

— Haide, mai repede, Shona mai are nevoie de o domnişoară de 
onoare. De una udă! 

A fost un moment de tăcere, după care Adam izbucni, în timp ce 
se ducea la fund: 

— Jody, nu ştiu să înot! 

— Atunci, îneacă-te, ca să scap de tine! îi strigă ea. Dar el nu era 
de văzut. Nici nu-l putea zări în apa limpede. Oh, se preface atât de 
bine! se gândi ea și aşteptă. 

Trecură câteva minute şi Adam tot nu ieșea afară. Începea să se 
îngrijoreze. După alte câteva minute, începu să-l strige: 

— Adam! Adam! 

Nici un răspuns! 

— Adam, la naiba, răspunde-mi! Adam! Știu că te prostești și dacă 
nu te-ai înecat până acum, o să te înec eu! 

Tot nici un răspuns! 

Disperată, Jody se descălță de pantofii argintii și sări în apă. Înotă 
pe la fundul lacului, de-a lungul și de-a latul lui, dar nu dădu de 
Adam. Nemaiputând rămâne sub apă, ieși la suprafață să respire și să 
se odihnească. 

Scotea apă pe gură și respira cu greu, când simţi cum o cuprind 
două mâini de talie. Se zbătu cât putu, dar fără folos. 

— Nu te mai zbate și nu mă mai zgâria, îi șopti la ureche o voce. 
Parcă ai gheare de pisică. 

Adam! răsuflă ea uşurată. Nu se înecase. Trăia! Dar bucuria de 
a-l vedea în viaţă se risipi repede, pentru că-și dădu seama că încă o 
dată fusese păcălită. 

Se întoarse spre el și începu să-l lovească. 

— Te urăsc! Te urăsc! Te urăsc! Mai bine te-ai fi înecat! 

Fără să mai spună un cuvânt, înotă cu ea în brațe, o scoase din 
apă şi o întinse pe iarbă, sub un copac, timp în care ea tot se mai 
lupta să scape și să-l lovească. 

O lăsă să se zbată în continuare, iar când obosi, îi spuse: 

— O să... o să plec! Și o să te las aici! Și sper... să nu te mai văd 
niciodată! 

Fl râse din nou. 

= În poziţia asta, nu ești în stare să te deplasezi. 

—Tu...! 

— Ah! Ah! Asta ai meritat și nu e cazul să dai vina pe mine! N-o să 
te schimbi niciodată! 

— Parcă stabilisem lucrul ăsta cu câteva luni în urmă! izbucni fata, 
respirând greoi. Am ajuns la concluzia că sunt un caz pierdut. Îţi 
amintești? 

— Da, și că ai nevoie de o mână fermă care să te strunească. Mâna 
mea! 

— Pe naiba! 

— Și primul lucru pe care o să-l înveţi e că domnișoarele nu înjură. 

— Domnișoară pe naiba! 

— Acum poți s-o mai spui, dar cu timpul, o să te învăţ eu cum stă 
treaba. 

— Am mai fost la mâna ta timp de trei luni și unde am ajuns? 
Nicăieri! 

— Dar viitorul va fi diferit. 

— Ce va fi diferit? Ai încercat cu mine tot ce s-a putut și degeaba. 

— Vrei să spui că tu, cu imaginaţia ta care depășește toate limitele, 
nu te-ai gândit și la asta? 

O sărută delicat pe buze. 

— Nu! sări ea ca arsă. 

— Nu? repetă el. Dar ce zici de asta? și o mai sărută o dată. Dar de 
asta? și încă o dată. Ei bine? 

— Nu! 

— Cât timp îmi trebuie ca să te fac să te răzgândești? întrebă el, 
oftând. Dacă o să ne certăm aici toată noaptea, tot o să ajungi să fii 
de acord să te căsătorești cu mine, dar vei răci şi nu vreau o mireasă 
cu guturai. 

Deschise gura și Adam înţelese că voia să înjure din nou. De data 
asta, sărutul lui n-a mai fost deloc unul blând, dar lui Jody i-a plăcut 
la nebunie. 

— Ei, acum ce zici? 

— Va trebui să te descurci mai bine de atât! Și de data asta, ea fu 
cea care îl sărută. Încet, pe îndelete. 

— Te iubesc, iubito, șopti el, după o vreme. Căsătorește-te cu 
mine şi nu te schimba niciodată! 

— N-ar trebui să spui asemenea lucruri. S-ar putea să blestemi ziua 
în care le-ai rostit. 

— Nu există nici un "s-ar putea", spuse el cu hotărâre. 


e 


După un timp, Adam spuse: 

— Haide, trebuie să ne întoarcem. Nu putem sta cu hainele astea 
ude toată noaptea. 

— Oh, chiar trebuie? protestă Jody. 

— Da, iubito, trebuie. Nu mai e mult și ceilalți vor veni să înoate. 

În drum spre fermă, Jody îl întrebă dintr-o dată: 

— Adam, oare ce va spune mătușa ta când o să afle? 

— Cred că mătușa Bess a bănuit tot timpul că așa se vor sfârși 
lucrurile. 

— Foarte perspicace, trebuie să recunosc. Nu are nimic împotrivă? 
Când am venit aici prima oară cu Brent, am avut impresia că mă place 
puţin, dar după ce i-am cauzat moartea, lucrurile s-au schimbat între 
noi. Aducând vorba de Brent, fata simţi că se aşterne o răceală între 
ei. 

— Jody... începu Adam. 

— Da? 

— Trebuie să-ţi spun ceva. Ceva ce am vrut să-ți spun de mult 
timp. 

— Da, ce e? Instinctul îi spunea că era ceva care avea legătură cu 
Brent. 

— Nu te întrista. N-ai făcut nimic rău. De data sta eu sunt cel care 
a geșit faţă de tine. Hai să intrăm și să ne schimbăm mai întâi. Când 
ești gata, așteaptă-mă pe terasă. 

Dar Adam fu cel care aşteptă. 

— E despre Brent, nu-i așa? întrebă ea, imediat ce-l zări. 

— Ai dreptul să știi asta și aveai dreptul s-o știi cu mult mai 
devreme. Nu ţi-am spus-o pentru că am vrut să suferi din cauza 
morții lui. 

Jody nu zise nimic. Era prea speriată. 

— În noaptea când ne-am cunoscut, eu și Brent sărbătoream ziua 
mea de naștere... 

— Da, ştiu, Brent mi-a spus asta. 

— Şi nu ţi-a mai spus că la scurt timp după asta am mers la spital? 

Jody dădu din cap în semn că nu. 

— Ei bine, am fost. Cu câteva săptămâni în urmă, Brent s-a simțit 
rău și am fost la spital să facă niște analize. Nu știa pentru ce sunt. 
Doar eu știam. Mi s-a spus că Brent avea leucemie. 

— Leucemie! șopti Jody, îngrozită. Dar... dar nu pot să cred! Părea 
atât de sănătos! 

— Şi în tot timpul ăsta, el murea. Chiar dacă nu murea în accident, 
mă îndoiesc că azi ar mai fi trăit. 

— Şi cu toate astea... 

— Și cu toate astea te-am lăsat să suferi că ai omorât un băiat tânăr 
și sănătos. Îmi pare rău. 

= Îţi pare rău! Închise ochii și își aminti nenumăratele nopti 
nedormite pentru că o chinuiau amintirile accidentului. Dacă ai ști 
prin ce am trecut gândindu-mă cu disperare la câtă suferință am 
provocat pe când eu v-am scăpat de un chin, de o moarte mizerabilă 
şi chinuitoare. 

— Așa e, dar dacă te-aș fi lăsat atunci să pleci, acum n-ai mai fi 
gândit așa. 

— Dar de ce? De ce nu mi-ai spus mai devreme? 

— Poate că gelozia era unul din motive. 

— Gelozia? 

— Da, din cauză că n-am contribuit prea mult la fericirea lui și tu 
mi-ai spus foarte clar lucrurile astea în noaptea aia. 

— Da, atunci am fost crudă , dar ţi-am explicat deja că vorbeam 
prostii. Trebuia să te mint. 

— Da, dar în unele privinţe, ai avut dreptate. Ştiam că ești un copil 
dificil, dar m-am gândit că dacă asta îl face fericit, să-l las să iasă cu 

tine. Pe de altă parte, mă temeam ca nu cumva să-l faci nefericit. 
Aveam de gând să fac ceva ca să opresc toate astea, dar când să 
acţionez, era mort. 

Se aşternu tăcerea. Jody traversă terasa și își puse mâinile pe 
balustradă. 

— Cred că m-ai urât de moarte. 

— Atunci, cred că da. 

— Ştii că așa e, și așa a fost și cu Bess. 

— Nu, lui Bess i-am spus despre boala lui Brent la scurt timp după 
ce ai venit aici. Din momentul acela, cred că-ţi mulțumea în secret 
pentru că știa cât de fericit a fost Brent după ce te-a cunoscut pe tine. 

— Dar de ce n-a făcut tratament? întrebă ea încă nevenindu-i să 
creadă. 

— Nici un tratament nu l-ar fi ajutat la nesfârșit. Așa că am crezut 
că e mai bine să nu știe. Și el ar fi preferat asta. 

Dintr-o dată, Jody simţi că i se ia o piatră de pe inimă. 

— Asta înseamnă că mă ierti cu adevărat pentru ce am făcut? Făcu 
o pauză. Într-un fel, cred că Brent m-a iertat. Dar tu? 

— Trebuie să existe iertare reciprocă. Te iubesc, Jody, și pentru 
mine, asta e suficient. 

— Și pentru mine, șopti ea, privindu-l. 

— Eşti sigură, Jody? 

— Da, deși ar trebui să nu te plac. Dar am suferit mult în lunile 
când n-ai fost lângă mine. 

— Da, dar ai și trăit niște experienţe inedite. 

— Da, unele care îmi erau necesare. 

— Cum ar fi cunoașterea vieții religioase? 

— Nu glumi cu lucrurile astea! Chiar a fost o perioadă când m-am 
gândit serios la situaţia asta. 

— Dar nu glumesc, spuse el, cu seriozitate. Însă vocaţia este a 
celor care se nasc cu ea. 

— Oh, ştiu că n-am așa ceva. Și ştiu că nu sunt în stare să mă dedic 
nici unui lucru care să dureze. 

— Nici măcar căsătoriei? Când o să devii soţia mea, știi ce se va 
întâmpla, nu? Eşti pregătită să-mi dedici mie viața ta și să renunţi la 
libertate? 

— Libertate! Ce libertate? întrebă ea, râzând ușor. Se duse spre el 
și-i înconjură gâtul cu mâinile. Dacă definiţia ta de libertate înseamnă 
să trăiesc viața pe care am trăit-o după ce am plecat de la Riverview, 
atunci n-o vreau. 

— Şi ai prefera să trăieşti la ţară pentru tot restul vieţii tale? N-o să 
te mai poți duce în oraș oricând ai chef. 

— N-are nici un efect, să știi. Degeaba te chinui să mă faci să mă 
răzgândesc. Mai bine ti-ai accepta soarta, pentru că de mine nu vei 
mai scăpa. 

— Sunt serios, Jody. 

— Și eu la fel, își șopti ea. Oh, Adam, de ce? De ce m-ai lăsat să cred 
că erai îndrăgostit de Shona? Nici nu suportam gândul că voi doi aţi 
fi putut să vă căsătoriţi. Din cauza asta am încercat să-mi iau o slujbă 
unde să-mi consum toată energia. Dar de fiecare dată când priveam 
copiii aceia, parcă mi-i imaginam că sunt ai voştri. 

— Mmm, cu toate astea, nu reușesc să-mi imaginez o călugăriță 
stând în cap în mijlocul pieţei din Palmerstone. Nu cred că ar fi un 
lucru văzut cu ochi buni, zise el amuzat. 

Încruntându-se, Jody fu cea care încercă să se retragă din braţele 
lui, dar mai mult ca el să nu-i dea drumul. 

— Parcă tu trebuia să fii cel serios! 

— Dar sunt. Crezi că mie mi-au plăcut lunile în care ai fost plecată? 
Mai ales când am aflat că nu mai locuiești la cămin și habar n-veam 
unde să te găsesc? Crezi că mi-a făcut plăcere să-mi fac griji pentru 
tine? 

— Atunci, de ce m-ai lăsat să plec? îi căută ea privirea. Cred că ești 
la fel ca Roseann. Credeai că dacă mă lași să plec, voi redeveni vechea 
Jody, cu vechile obiceiuri și prieteni. 

— Într-o zi, o să dai de bucluc cu imaginaţia asta a ta. Trebuia 
să-ți dau drumul. Avem încredere că până la urmă îţi vei da seama de 
sentimentele pe care ţi le port. 

— Vrei să spui că ... 

— Da, din prima noapte când ai venit aici, am ştiut că te voi iubi, 
dar trebuia să fiu sigur că și tu îmi vei răspunde la sentimente. 

Ea îl luă în braţe. 

— Te iubesc, Adam! N-am mai iubit pe nimeni, niciodată! Dar 
mi-ai spus cândva că ţi-e milă de cel care se va îndrăgosti de mine. 

— Păi să ştii că la vremea aia chiar îmi părea rău de prostul care te 
va iubi. Făceai cele mai aiurite lucruri și deși ele m-au făcut să mă 
îndrăgostesc de tine, mă enervau la culme. 

— Ia spune-mi, sincer, crezi că mai e vreo şansă pentru mine? 

Adam văzu că era serioasă, așa că și răspunsul lui fu pe măsură: 

— Cu o mână fermă care să te strunească, s-ar putea să răzbești în 
viaţă. 

Își lipi obrazul de al lui, şi-l strânse mai tare în braţe. 

Era mai fericită decât crezuse vreodată că ar putea fi. Se priveau 
în ochi, fericiţi și împliniți. Să-l iubească pe Adam și să fie iubită de 
acesta, era tot ce-i trebuia ca să se simtă împlinită. Dar chiar și așa, 
Jody, rămânea tot Jody. 

— Of, tu și obsesia ta de a mă comanda. După câte văd, n-o să ne 
prea înțelegem! 


Sfârşit 


